Thibaa Dheke Ehen Meehun Gayaanuvanee Keevve? ތިބާދެކެ މީހުން ގަޔާނުވަނީ ކީއްވެ؟ – Huvadhoo News Thibaa Dheke Ehen Meehun Gayaanuvanee Keevve? Huvadhoo News\nތިބާދެކެ މީހުން ގަޔާނުވަނީ ކީއްވެ؟\nއެހެން މީހުން އަހަރަމެން ބަލައިގަނެ، އަދި އަހަރަމެންނަކީ އެހެން ފަރާތްތައްފަދަ ބަޔަކަށް ވުމަށް، އަހަރަމެން އިންސާނުންނަށް ވީތީ ބޭނުންވެއެވެ. އަދި އަހަރަމެން ބޭނުންވާ ފަދައިން އެހެން މީހުން ބަލައިގަންނަ ފަރާތަކަށް ނުވުމުން، ބާކީވެފައިވާ ކަމުގެ އިހްސާސް ކުރެވި އެފަދައިން ކުރިމަތިވަނީ ކޮން ސަބަބަކާ ހުރެތޯ އަމިއްލަ ނަފުސަށް ސުވާލު އުފައްދައި، އެކަމާއި ވިސްނައި ފިކުރު ކުރެވެއެވެ.\nމިކަމާ ކުރިމަތިލަމާ ހިގާށެވެ. ހުރިހާ ފަރާތެއް ތިބާއާއި ގަޔާވެ ނުރުހިދާނެއެވެ. ނަމަވެސް އެހެން ފަރާތްތަށް ތިބާ ބަލައި ނުގަންނަ ކަމަށް ނުވަތަ ތިބާއާއި ގަޔާނުވާކަން ފާހަގަކުރެވޭނަމަ، ތިބާއަށް ނޭނގި ނަމަވެސް ކުރެވޭ ކޮންމެވެސް ކަމަކުން ނުވަތަ ތިބާގެ ގައިގައި ވާ ކޮންމެވެސް ސިފަޔަކާއި ހުރެ، އެހެން ފަރާތްތަށް ތިބާއާއި ދުރަށް ދިޔުމަށް ތިބާއަށް މަޖުބޫރުކުރެވެނީ ކަމުގައި ވެދާނެއެވެ. މީގެ މާނައަކީ ތިބާގެ މައްސަލައެއް އުޅެނީއޭ ނުވަތަ ތިބާއަކީ ގޯސް މީހެކޭ ނުބުނެވޭނެއެވެ. އަޅުގަނޑުމެންނަށް ދާދި ފަހުން ކުރިމަތިވި، ފުރަބަންދުގެ ސަބަބުން ނުވަތަ އަދިވެސް އެހެން ސަބަބުތަކަކާއި ހުރެ، އަޅުގަނޑުމެންނަކީ މާބޮޑަށް އެހެން މީހުންނާއި ގުޅެން ބޭނުން ނުވާ ނުވަތަ ސޯޝަލް ނޫން ފަރާތްތަކަކަށް ވުމަކީ ކައިރި ކަމެކެވެ.\nތިބާ އަކީ އެހެނިހެން މީހުންނާއި ގުޅުން ކުޑަ، ނުވަތަ މާބޮޑަށް އެހެން މީހުންނާއި ގުޅިގެން އުޅެން ބޭނުންނުވާ ނުވަތަ އެހެނިހެން ފަރާތްތަށް އެހާބޮޑަށް ގުޅުން ބާއްވަން ބޭނުންނުވާ ފަރާތެއްގެ ގޮތުގައި ފާހަގަކުރެވޭ ނަމަ، ތިބާއާއި އެހެންމީހުން ގުޅިގެން އުޅެން ގަޔާނުވާ ސަބަބުތައް ބަލާލުން މުހިންމެވެ. އެސަބަބުތައް ދެނެގަނެ އެއަށް ހައްލެއް ހޯދިދާނެއެވެ.\nތިބާދެކެ އެހެން މީހުން ގަޔާނުވެދާނެ ބައެއް ސަބަބު މިލިޔުމުގައި ހިމަނާލަމެވެ.\nމާގިނައިން ވާހަކަ ދައްކާ ފަރާތަކަށް ތިބާވުން\nވާހަކަ ދައްކަން ކެރުމަކީ ވަރަށްވެސް ބޭނުންތެރި ސިފައެކެވެ. ނަމަވެސް ގިނަ މީހުން އެއްވާ ތަންތަނުގައި ނުވަތަ ތަފާތު ބައްދަލުވުންތަކުގައި އެއްފަރާތެއް މާބޮޑަށް ކޮންޓްރޯލް ނަގައި އާދަޔާ ޚިލާފަށް ގިނައިން ވާހަކަ ދެއްކުމަކީ މީހުން އެމީހަކުދެކެ ފޫހިވާ ސިފައެކެވެ. ތިބާއެކޭ އެއްފަދައިން އެހެނިހެން ފަރާތްތައްވެސް އެފަރާތްތަކުގެ ޚިޔާލާއި ޝުޢޫރު ފާޅުކުރަން ބޭނުންވާނެއެވެ. އަދި އެފަރާތްތަކަށް ފުރުޞަތު ނުދީ ތިބާ މާގިނައިން ވާހަކަ ދެއްކުމުން، ތިބާއަކީ އަމިއްލަ އެދުންބޮޑު، އަދި އަމިއްލަ މަސްލަހަތު އިސްކުރާ ފަރާތެއްގެ ލޭބަލް ޖެހެއެވެ. އެހެންކަމުން، ވާހަކަ ދެއްކުމާއި އެއްވަރަށް، އެހެން ފަރާތްތަކުން ދައްކާ ވާހަކަ އަޑުއަހާ ފަރާތެއްގެ ގޮތުގައި ތިބާވުން މުހިންމެވެ.\nއަބަދު ކަންކަމާ ޝަކުވާކުރާ ފަރާތަކަށް ތިބާ ވުން\nމީހުންގެ ކިބައިގައިވާ މައްސަލަ ފާހަގަކޮށް ކޮންމެ ހާލަތެއްގައިވެސް ތަފާތު ޝަކުވާ ކުރާ ނެގެޓިވް ފަރާތްތަކާއެކު އުޅެން ގިނަ މީހުން ބޭނުން ނުވާނެއެވެ. ގިނަ މީހުން ބޭނުންވަނީ އެމީހުންގެ ބިޒީ ދިރިއުޅުމުގައިވެސް، އުފާވެރިކަމާއި ހިތްހަމަޖެހުން ގެނުވާ، އުފާވެރި ރަނގަޅު ވާހަކަ ދައްކާ ފަރާތްތަކާއެކުއެވެ. ޝަކުވާ އަދި ނުރަނގަޅު ވިސްނުމުން މުޅި ދުވަސް ބަނަކުރާ މީހަކާއި ގުޅުން ބާއްވަން އެއްވެސް ފަރާތަކުން ބޭނުން ނުވާނެއެވެ. ތަފާތު ޝަކުވާ ކުރަންޖެހޭ ކަންކަމާއި ކުރިމަތިވީ ނަމަވެސް، އެކަންކަމުންވެސް، ރަނގަޅު ސިފައެއް ނުވަތަ ހިތްހަމަޖެހޭ ސިފަ ފާހަގަކުރާ ފަރާތަކަށް ވެވޭތޯ ބަލާށެވެ. ކޮންމެ ދެރައެއް ނުވަތަ ގޯހެއްގެ ފަހަތުގައި ފޮރުވިފައިވާ ފައިދާ ފެނޭތޯ ބަލާށެވެ.\nތިބާއަކީ އެހެން މީހުންނަށް ބަދު ބަސް ބުނާ ފަރާތަކަށް ވުން\nތަފާތު ހާލަތްތަކުގައި، ނުވަތަ ރަޙްމަތްތެރިންނަށް ނިސްބަތްކޮށް ތިބާއަކީ ތާއަބަދު އެހެން މީހުންކައިރީގައި އެފަރާތްތަކަށް ބަދުބަސް ބުނާ ފަރާތެއް ކަމުގައިވާނަމަ، އެފަދަ ވާހަކަތައް އެފަރާތެއްގެ ކަންފަތަށް ނާރާ ހިފެހެއްޓިފައި ހުންނާނެކަމަށް ނުވިސްނާށެވެ. އެއްވެސް ފަރާތެއްގެ ކައިރީ އަނެއްފަރާތް ނިކަމެތިކޮށްފައި ނުވަތަ ދަށްކޮށްފައި ވާހަކަ ދައްކާއިރު، ވިސްނަންޖެހެއެވެ. ތިބާގެ ބަސް އަނގައިގެން ބޭރުކުރުމަށްފަހު، އެބަހަކީ ތިބާގެ ކޮންޓްރޯލް އޮންނާނެ އެއްޗެއް ނޫނެވެ. އަދި މިފަދަ ވާހަކަތައް އަބަދުވެސް އަބުރާ ތިބާއަށް ރައްދުވާނެކަމަށް ވިސްނުން މުހިންމެވެ.\nއެހެން މީހުންގެ ވާހަކަތައް ހުއްޓުވާ ފަރާތަކަށް ތިބާ ވުން\nއެހެން މީހުން ދައްކާ ވާހަކަ ތިބާ މެދުތެރެއިން ހުއްޓުވުމުން، ތިބާ އަކީ އެހެން މީހުންގެ ވާހަކަތަކަށް މާބޮޑަށް ސަމާލުކަން ނުދޭ މީހެއްކަން އަނެކާއަށް އަންގައި ދިނުމުގެ އިތުރުން، އެފަރާތުގެ ވާހަކަ ތިބާއަށް މާ މުހިން ނޫންކަން އެފަރާތަށް ވިސްނުވައިދެއެވެ. ކޮންމެ މީހަކުވެސް އެމީހާގެ ވާހަކަ އަނެއް ފަރާތުން އަޑުއެހުމަށް ބޭނުންވެއެވެ. ދައްކާ ވާހަކަ އަޑު އެހުމުގެ ބަދަލުގައި ވާހަކަ ކުރިޔަށް ގެންދިޔުމަށް ހުރަސް އަޅައި، ވާހަކަ މެދު ކަނޑާލައި ވާހަކަ ދެއްކުމަކީ އަނެއް ފަރާތަށް ގޯސް މެސެޖެއް ފޯރުކޮށްދޭ ކަމެކެވެ. މިފަދައިން ކަން ކުރެވޭކަމަށް އަމިއްލަޔަށް ޤަބޫލުކުރެވޭނަމަ، މިއީ ބަދަލުކުރަންޖެހޭ ސިފައެކެވެ.\nތިބާ އަކީ މީހުންނަށް ކަންދައްކާ ފަރާތަކަށް ވުން\nމީހުންނަށް ކަންދައްކަން ކަންކުރާ މީހުންނަކީ މީހުން މާބޮޑަށް ގަދަރާއި އިޙްތިރާމްކުރާ ބައެއް ނޫނެވެ. އެހެން މީހުންނަށް އަޅާލާ، އެހެން މީހުންނަށް އިޙްތިރާމް ކުރާމީހުން ދެކެ ގިނަ ބަޔަކު ލޯބިވެއެވެ. މީހުންނަށް ކަންދެއްކުމަށް އަގުބޮޑު ތަކެތި ގަނެ، މީހުންނަށް ތިބާއަކީ މާ ސްމާޓް، މާމޮޅު ނުވަތަ މާމޮޅަށް ކަންކަން އެނގޭ ފަރާތަކަށް ހެދިގެން އުޅުމަކީ ތިބާއާއިމެދު އެހެން މީހުން ގަޔާނުވެ، ދެކޭގޮތް ވަރަށް ބޮޑަށް ގޯސްވުމަށް ފުރުޞަތު ހުޅުވާ ކަމެކެވެ. އަބަދުވެސް، އެހެން މީހުންނެކޭ އެއްގޮތަށް އާދައިގެ މީހެއްގެ ގޮތުގައި ހުރުމާއެކު، އެހެން ފަރާތްތަކުން ބަލައިގަންނަ، އެހެން ފަރާތްތަކަށް އިޙްތިރާމްކުރާ ފަރާތަކަށް ތިބާ ވާށެވެ.\nއަބަދުވެސް އެހެން މީހުން ބޮލުގައި ޒިންމާ އަޅުވާ ފަރާތަކަށް ތިބާވުން\nހުރިހާ މައްސަލަތަކުގެ ޒިންމާ އެހެން މީހުން ބޮލުގައި އަޅުވައި ޒިންމާއިން ރެކުމަކީ ތިބާ އަށް ކުރެވޭ ކަމެއް ހެއްޔެވެ؟ ތިބާ އުންމީދު ކުރާ މިންވަރަށް އެހެން މީހުންނަށް ކަންކަން ނުކުރެވޭ ކަމަށް އަމިއްލަޔަށް ހީވުމާއިއެކު، ކުރިމަތިވާ އެއްވެސް ކަމެއްގައި، އަބަދުވެސް ތިބާގެ މައްސަލެއް ނޯންނަ ކަމަށް ވިސްނުމަކީ ވަރަށް ބޮޑު މައްސަލައެކެވެ. މިއީ ތިބާއަށް ޤަބޫލުކުރެވޭ ގޮތްކަމުގައި ވުން އެކށީގެންވެއެވެ. ނަމެވެސް މިފަދަ އަމަލުތަކަކީ އެހެން މީހުން އެހާ ގަޔާވާ ކަންކަމެއް ނޫނެވެ. މިފަދަ އަމަލުތަކުގެ ސަބަބުން ތިބާގެ އަގު އެހެން މީހުންގެ ކުރިމަތީގައި ވެއްޓި، ތިބާއަކީ ތާކުން ތާކު ނުޖެހޭ މީހުން ފޫހިވާ މީހަކަށް ވެގެން ދެއެވެ. ކަމެއް ކިތަންމެ ގޯސްވީ ނަމަވެސް، އަދި ކިތަންމެ ބޮޑު، ގޯހެއް ހެދުނު ކަމުގައި ވީނަމަވެސް، އަމިއްލަޔަށް ކުރެވޭ ކަންކަމުގެ ޒިންމާ ނެގުމަކީ، އެމީހަކު ޒިންމާދާރު މީހެއްގެ ގޮތުގައި މީހުން ދެކި، ކަންކަން އިސްލާހުވެ، ހެދޭ ގޯސްތައް އިބުރަތަކަށް ބަލައި ކުރިޔަށް ދިޔުމަށް އެޅޭ ބާރަކަށް ވެގެން ދެއެވެ. މިއީ އަމިއްލަ ނަފުސަށް ވަރަށްބޮޑު ހިތްހަމަޖެހުމެއްވެސް ލިބިގެންދާނެ ކަމެއްގެ ގޮތުގައި ވެގެންދާނެއެވެ.


Thin maruge mauloomaathu avahah haam kuraane\nހެލްތް އިމާޖަންސީ އޮޕަރޭޝަން ސެންޓަރުގެ ތަރުޖަމާން ޑރ. ފާތިމަތު ނަޒްލާ ރަފީގް މިރޭގެ ނޫސްވެރިންގެ ބައްދަލްވުމުގައި --\nކޮވިޑް-19 އިން ދިފާއުވުމަށް ވެކްސިން ޖެހި ފަހުން މަރުވި ތިން މީހުންގެ މަރާއި ގުޅިގެން ބަލަން ޖެހޭ ކަންކަން ބެލުމަށްފަހު އެކަމާ ގުޅޭ ތަފްސީލް ވަރަށް އަވަހަށް ހާމަކުރާނެ ކަމަށް ހެލްތް އިމާޖަންސީ އޮޕަރޭޝަން ސެންޓަރު (އެޗްއީއޯސީ) އިން ބުނެފި އެވެ.\nކޮވިޑް-19 ގެ ވެކްސިން ޖެހި ފަހުން ފުރަތަމަ މީހަކު މަރުވީ ފެބްރުއަރީ މަހުގެ 19 ވަނަ ދުވަހުގެ ހެނދުނުއެވެ. ތިނަދޫ ހޮސްޕިޓަލްގައި ފަރުވާ ދެމުން ދަނިކޮށް މަރުވީ 93 އަހަރުގެ މީހެކެވެ. މަރުވި މީހަކީ ގިނަ ބަލިތަކަކަށް ފަރުވާ ހޯދަމުންދާ އަދި ހިނގާބިނގާވެ ނޫޅެވޭތާ 10 އަހަރެއްހާ ދުވަސްވެފައިވާ މީހެއް ކަމަަަށް އެޗްޕީއޭއިން ބުންޏެވެ. އޭނާ މަރުވީ ވެކްސިން ޖެހިތާ ދެ ދުވަސް ފަހުންނެވެ. ޖެހިގެން އައި ދުވަހު އެ ފިރިހެން މީހާގެ އަންހެނުންވެސް ވަނީ މަރުވެފައެވެ. އެއީވެސް 17 ވަނަ ދުވަހު ވެކްސިން ޖެހި މީހެކެވެ. 81 އަހަރުގެ އެ އަންހެން މީހާ މަރުވީ 20 ވަނަ ދުވަހުގެ ރޭގެ ވަގުތެއްގައެވެ.\nއޭގެ ފަހުން މިއަދު ހެނދުނު 45 އަހަރުގެ ފިރިހެނަކު ވަނީ މަރުވެފައެވެ. މަހަށް ނިކުމެ އުޅެނިކޮށް ހާލު ދެރަވެގެން ފަރުވާ ދެނިކޮށް މަރުވި އެ މީހާއަށް ވެކްސިން ދިނީ އިއްޔެ އެވެ.\nމަރުތަކާއި ގުޅޭ ތަހުގީގު އެޗްޕީއޭއިން ފަށާފައިވާއިރު މިރޭ އެޗްއީއޯސީގެ ނޫސްވެރިންގެ ބައްދަލްވުމުގައި އެ ސެންޓަރުގެ ތަރުޖަމާން ޑރ. ފާތިމަތު ނަޒްލާ ރަފީގު ވިދާޅުވީ ވެކްސިން ޖެހުމަށްފަހު ދިމާވާ ކޮންމެ ކަމެއް ބަލާނެ ކަމަށާ އެހެން އިންފެކްޝަނަކުން ކަމެއް ދިމާވިޔަސް އެއީ ވެކްސިނުން ދިމާވި ކަމެއްތޯ ނުވަތަ ނޫންތޯ ބަލާނެ ކަމަށެވެ.\nވެކްސިން ޖަހާއިރު ބިރުން ހުރުމުންވެސް ކަމެއް ދިމާވެދާނެ ކަަމަށާ ނޫންނަމަ ވެކްސިނާއި ގުޅުމެއް ނެތް އެހެން ކަންކަންވެސް ވެކްސިން ޖަހާ ފަހުން ދިމާވިޔަސް އެކަންކަން ބަލަނީ ވެކްސިނުން ދިމާވި ކަމެއް ނޫންކަން ޔަގީން ކުރުމުގެ ގޮތުން ކަމަށްވެސް ނަޒްލާ ވިދާޅުވިއެވެ.\n"އިރާދަކުރެއްވިއްޔާ ވަރަށް އަވަހަށް ކުރިން ނިޔާވި ފަރާތުގެވެސް އަދި މިއަދު ނިޔާވި ފަރާތުގެވެސް އޭއެފްއައި އިންވެސްޓިގޭޝަންއަށްފަހު ކޯޒްއޮފް ޑެތް ހާމަކުރާނަން އިނގޭތޯ،" ނަޒްލާ ވިދާޅުވިއެވެ.\nނަޒްލާ ވިދާޅުވީ ވެކްސިން ޖެހި ފަހުން މީހަކު މަރުވެއްޖެ ނަމަ ނުވަތަ ސިއްހީ މައްސަލަތަކެއް ދިމާވެއްޖެނަމަ އެކަން ބަލާނެ މިންގަނޑެއް ދުނިޔޭގެ ސިއްހަތު ޖަމިއްޔާއިން ކަނޑައަޅާފައިވާ ކަމަށެވެ. އެ މިންގަނޑުތަކާއި އެއްގޮތަށް ކަންކަން ބެލުމަށްފަހު މަރުތަކާއި ގުޅޭ މައުލޫމާތު ވަރަށް އަވަހަށް ހާމަކުރާނެ ކަމަށް ނަޒްލާ ވިދާޅުވިއެވެ.\n"ފުރަތަމަ ހޯދަނީ ކަމާގުޅޭ ހުރިހާ މައުލޫމާތު. އެ މީހެއްގެ ހުރި ބަލިތަކާއި އެ މީހަކު ހުރި ހާލަތު ހުރި ގޮތާއި ވެކްސިން ޖަހަން ދިޔައިރު ހާލަތު ހުރި ގޮތާއި އޭގެ ފަހުން އެމީހާގެ ހާލަތު ހުރި ގޮތާއި ދެން އެއްވެސް މެޑިކަލް ރިޕޯޓެއް ހުރިނަމަ އެ ރިޕޯޓެއްވެސް ބެލުމަށްފަހު އޭއެފްއައި ކޮމެޓީން މިކަން ބައްލަވާފައި ކޯޒަލް އެސެސްމަންޓެއް ހަދާފައި އެ ނިންމަނީ،" ނަޒްލާ ވިދާޅުވިއެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ޑރ. ނަޒްލާ ރަފީގް ކޮވިޑް ވެކްސިން


މޮޅަކާއެކު އާސެނަލް ލީގުގެ ތިންވަނައަށް\nޖިރޫ ވަނީ އެންމެ ފަހުން ކުޅުނު ފަސް މެޗުގައި ގޯލު ޖަހާފަ\nސްވެންސީ އޮތީ 15 ޕޮއިންޓާއެކީ ލީގުގެ ފުލުގަ\nޕްރިމިއަ ލީގުގެ ތިންވަނަ މަގާމަށް އާސެނަލް\n15 ޖެނުއަރީ 2017 | އާދީއްތަ 19:18\nލެސްޓާ ސިޓީ ކޮޅަށް ލަނޑު ޖެހުމަށްފަހު އާސެނަލްގެ ކުޅުންތެރިން އުފާ ފާޅު ކުރަނީ\nސްވެންސީ ސިޓީގެ މައްޗަށް 0-4 ގެ ނަތީޖާއަކުން ކުރި ހޯދައި ޕްރިމިއަ ލީގުގެ ތިންވަނަ މަގާމަށް އާސެނަލް އަރައިފި އެވެ.\nމި މޮޅާއެކު އާސެނަލް ލީގުގެ ތިންވަނައިގައި އޮތީ 44 ޕޮއިންޓާއެކު އެވެ. ނަމަވެސް މިރޭ ލިވަޕޫލް އާއި މެންޗެސްޓަރ ސިޓީ ކުޅޭ މެޗުތަކުގެ ނަތީޖާ ނިކުންނަ ގޮތަކުން އާސެނަލްގެ މަގާމަށް ބަދަލު އައުން އެކަށީގެންވާ ކަމެކެވެ. އާސެނަލް އަތުން ބަލިވި ސްވެންސީ އޮތީ 15 ޕޮއިންޓާއެކީ ލީގުގެ ފުލުގަ އެވެ.\nމި މެޗަކީ ސްވެންސީގެ އާ ކޯޗު ޕޯލް ކްލެމެންޓްގެ އިރުޝާދުގެ ދަށުން، ކުޅުނު ފުރަތަމަ މެޗު ކަމަށްވާއިރު މެޗުގެ ކުރީކޮޅު ސްވެންސީން ވަނީ ރަނގަޅު ކުޅުމެއް ދައްކާފަ އެވެ.\nނަމަވެސް މެޗުގެ 37 ވަނަ މިނެޓްގައި ސްވެންސީގެ ޑިފެންސްލައިނަށް ހެދުނު ގޯހެއްގެ ފައިދާ ނަގައި އޮލިވިއޭ ޖިރޫ ވަނީ އާސެނަލްއަށް މެޗުގެ ލީޑު ނަގާދީފަ އެވެ. މި ގޯލާއެކީ ޖިރޫ ވަނީ އާސެނަލް އެންމެ ފަހުން ކުޅުނު ފަސް މެޗުގައި ވެސް ގޯލު ކާމިޔާބުކޮށްފަ އެވެ.\nއާސެނަލް ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު އެޓީމުން ވަނީ ދެވަނަ ގޯލު ކާމިޔާބުކޮށްފަ އެވެ. މި ގޯލަކީ ސްވެންސީގެ ޖެކް ކޯކްގެ އަތުން ބައިކޮޅަށް ވަތް ގޯލެކެވެ. އާސެނަލްގެ ތިންވަނަ ގޯލަކީ ވެސް ސްވެންސީގެ ކުޅުންތެރިއެއް އަތުން ބައިކޮޅަށް ވަތް ގޯލެއްކަން ފާހަގަކޮށްލެވެ އެވެ.\nއާސެނަލްގެ ހަތަރުވަނަ ގޯލް 73 ވަނަ މިނެޓްގައި ކާމިޔާބުކޮށްދިނީ، އެލެކްސިސް ސަންޗޭޒް އެވެ. މިއީ ލީގުގައި އޭނާ ކާމިޔާބުކުރި 14 ވަނަ ގޯލެވެ.\nމި މޮޅާއެކީ 2004 ވަނަ އަހަރަށްފަހު، ފުރަތަމަ ފަހަރަށް ޕްރިމިއަ ލީގު ހޯދުމަށް، އާސެނަލްއިން ކުރަމުން އަންނަ މަސައްކަތަށް ވަނީ އިތުރު ހިތްވަރެއް ލިބިގެން ގޮސްފައެވެ.


Jacqueline amihla channel eh hulhuvanee? - One Online\nޖެކުއިލިން އަމިއްލަ ޗެނަލެއް ހުޅުވަނީ؟\n2009 ވަނަ އަހަރު ފިލްމް އެލާޑިން އިން ބޮލީވުޑަށް ތައާރަފުވި ޖެކުއިލިން ފެނާންޑިޒް އަށް ފިލްމު ތަކުން މާބޮޑު ކާމިޔާބީއެއް ނުލިބުނަސް އިންސްޓަގްރާމް ފޮލާވާސް 30 މިލިއަނަށް އަރައިގެން ދިޔުމުން އޭނާއަށް އޮތް ޑިމާންޑް ހާމަވެގެން ދެއެވެ.\nޖެކުއިލިންގެ ފިލްމު "ރޭސް ތިނެއް" ނާކާމިޔާބުވެފައިވާއިރު ފިލްމު "ޑްރައިވް" ރިލީސްކުރުން ވަނީ ފަސްކޮށްފަ އެވެ.\nނަމަވެސް މީސްމީޑިއާއިން އޭނާއަށް ލިބިފައިވާ ލޯތްބަށް ޖެކުއިލިން ވަނީ ފޭނުންނަށް ޝުކުރު އަދާކޮށް ޕޯސްޓެއް ކޮށްފައެވެ. އަދި 30 މިލިއަން ފޭނުންނާ އެކު އޭނާ ވަނީ އިންސްޓަގްރާމު ޕްރައިވެޓް ކޮށްފައެވެ.\nފަހުގެ ރިޕޯޓްތައް ބުނާ ގޮތުގައި ޖެކުއިލިން ވަރަށް އަވަހަށް އަމިއްލަ ސްޓްރީމިން ޗެނަލެއް ލޯންޗްކުރަން ވަނީ ނިންމާފައެވެ. އެ ޗެނަލުގައި ފިޓްނަސް، ބިއުޓީ ރޫޓިން، ޓްރެވެލް ޑައިރީޒް އަދި އޭނާ ރައްޓެހިންނާއެކީ ހޭދަކުރާ ވަގުތުތައް ހިއްސާކުރާނެ ކަމަށްވެއެވެ. މީގެ އިތުރުން ފޭނުންނާވެސް މުއާމަލާތް ކުރާނެ ކަމަށްވެއެވެ.\nމީގެ ކުރިން ބަތަލާ އާލިޔާ ބަޓްވެސް ވަނީ އަމިއްލަ ޔޫޓިއުބް ޗެނަލެއް ހުޅުވާފައެވެ. އާލިޔާ ޔޫޓިއުބް ޗެނަލް ހުޅުވީ މިދިޔަ މަހު 26ގަ އެވެ. އާލިޔާގެ ޗެނަލަށް ވަނީ ކުޑަދުވަސްކޮޅެއްގެ ތެރޭގައި ބޮޑު ކާމިޔާބީއެއް ލިބިގެން ގޮސްފައެވެ.\nތަރިން މިގޮތަށް ޗެނަލް އުފެއްދުމުން ހަމަގައިމުވެސް ފޭނުންނަށް ގިނަ ކަންތައްތަކެއްގެ މައުލޫމާތު ލިބިގެންދާނެއެވެ. އަވަސް މުސްތަގުބަލެއްގައި ޗެނަލް އުފެއްދުން ބޮލީވުޑްގައި ޓްރެންޑަކަށް ވުންވެސް އެކަށީގެންވެއެވެ.\nގުޅޭ ޓެގު ބޮލީވުޑް\nސުޝާންތުގެ މަރު: ކަރަން ސަލްމާނު އަދި އެކްތާ އާއި ދެކޮޅަށް ހުށަހެޅި މައްސަލަ ކޯޓުން ބޭރުކޮށްލައިފި\nއެއްދުވަސްތެރޭ4މިލިއަން ލައިކްސް ހޯދައި ދިލް ބޭޗާރާ ޔޫޓިއުބުގެ ރެކޯޑްތައް މުގުރާލައިފި\nމަޝްހޫރު ތަރިއެއްގެ ދަރިޔަކަށް ވާތީ ޕްރެޝަރާ ކުރިމަތިވޭ: ޓައިގާ ޝްރޮފް\nކަންގަނާގެ ވާހަކަތަކަށް ތާޕުސީ ނުސީދާކޮށް ރައްދުދީފި\nނެޕްޓިޒަމަށް ބަހުސް ކުރުމަކީ ބޭކާރު ކަމެއް: އަމިތު


2 Dhuvas Thereygai Covid-19 In Rangalhuvaane Beyheh Ufehdhifai Ebahuri Kamah Bunefi - Vaguthu\nދެދުވަސް ތެރޭގައި ކޮވިޑް-19 އިން ރަނގަޅު ވާނެ ބޭހެއް އުފެއްދިފައި އެބަހުރި ކަމަށްބުނެފި\nދެދުވަސް ތެރޭގައި ކޮވިޑް-19 އިން ރަނގަޅު ވާނެ ބޭހެއް މިހާރު ވެސް އުފެއްދިފައި އެބަހުރި ކަމަށް އޮސްޓްރޭލިއާގެ ސައިންސްވެރިން ބުނެފިއެވެ.\n"އިވާމެކްޓިން" ނަމަކަށް ކިޔާ މިބޭހަކީ ތަފާތު އެހެން ބަލިތަކަށް ބޭނުން ކުރަން ދުނިޔޭގެ ގާތްގަނޑަކަށް ހުރިހާ ސަރުކާރުތަކަކުން ވެސް މީގެ ކުރިންެ ހުއްދަ ދީފައިވާ ބޭހެކެވެ. މިބޭސް މީގެ ކުރިން ވަނީ އެޗްއައިވީ، ޑެންގޫ، އިންފްލްއެންޒާ އަދި ޒިކާ ވައިރަސް އަށް ވެސް ބޭނުން ކޮށްފައެވެ.\nއޮސްޓްރޭލިއާގެ މޮނާޝް ޔުނިވަސިޓީ އިން ކުރި ދިރާސާ އަކަށް ފަހު "އެންޓިވައިރަސް ރިސާޖް" ގައި ޝާޢިއު ކޮށްފައިވާ ދިރާސާ ރިޕޯޓެއްގައި ބުނެފައި ވަނީ މިބޭސް ދިނުމުން ކޮރޯނާވައިރަސްގެ ސެލްތައް ދެދުވަސް ތެރޭގައި މަރާލާނެ ކަމަށެވެ.\nދިރާސާ ރިޕޯޓް ލިޔުއްވުމުގައި އިސްކޮށް އުޅުއްވި ޑރ.ކައިލީ ވަގްސްޓަފް ވިދާޅުވީ މިބޭސް ބޭނުން ކުރުމުން ކޮވިޑް-19 އިން ސަލާމަތްވާކަމަށް އަދި ދައްކާފައި ވަނީ ލެބޯޓްރީގައި ކުރި ޓެސްޓްތަކުން ކަމަށާއި ދެން އޮތީ އިންސާނުން ބޭނުން ކޮށްގެން މިކަމުގެ ދިރާސާތައް ކުރުން ކަމަށެވެ.\n"މިއީ މީގެ ކުރިން ވެސް ވަރަށް ގިނައިން ބޭނުން ކޮށްފައިވާ ބޭހެއް. މިއީ ރައްކާތެރި ބޭހެއް. މިހާރު ކަށަވަރު ކުރަން ޖެހިފައި ވަނީ އިންސާނުންނަށް ބޭހުގެ ކިތައް ޑޯސް ދީގެންތޯ އަސަރެއް ކުރާނީ. ކުރިއަށް އޮތް ފިޔަވަޅަކީ އެއީ." ޑރ.ކައިލީ ވިދާޅުވިއެވެ.\nއޭނާ ވިދާޅުވީ ކޮވިޑް-19 އަށް ފަރުވާ ދިނުމަށް މިބޭސް ބޭނުން ކުރުމުން ހުއްދަ އަދި ލިބިފައި ނެތް ނަމަވެސް ވަރަށް ކައިރި މުސްތަގުބަލެއްގައި މިބޭސް ބޭނުން ކުރަން ފެށިދާނެ ކަމަށެވެ.\n"އިވާމެކްޓިން" ނަމަކަށް ކިޔާ ބޭހުގެ ސަބަބުން އެކި ވައިރަސްތަކަށް ކުރާ އަސަރުތައް ސައިންސްވެރިން ދިރާސާ ކުރަމުން އަންނަތާ ދިހަ އަހަރަށްވުރެ ގިނަ ދުވަސް ވެއްޖެއެވެ. ކޮވިޑް-19 ފެތުރެން ފެށުމާއި އެކު މިއީ ކޮވިޑް-19 އަށް އެކަށީގެންވާ ބޭހެއްތޯ ބެލުމުގެ ދިރާސާތައް ފެށީ މީގެ ކުރިން ފެނިފައި ހުރި ނަތީޖާތައް ރަނގަޅު ވުމުންނެވެ.\n"އިވާމެކްޓިން" އިން ދެދުވަސް ތެރޭގައި ކޮވިޑް-19 އިން ރަނގަޅު ވާނެ ކަމަށް ދިރާސާއެއްގައި ބުނި ނަމަވެސް މިބޭސް އަދި އިންސާނުންނަށް ދޭން ފަށާނެ ސީދާ ތާރީޚެއް ނޭނގެއެވެ. ނަމަވެސް މިއީ ރަނގަޅު ނަތީޖާއެއް ނެރެވިދާނެ ބޭހެއް ކަމުގައި ވާނަމަ މިއީ އެހެން ބޭހެއް ނުވަތަ ވެކްސިނެއް އުފެއްދޭ ހިސާބަށް ދަންދެން ބޭނުން ކުރަން ރަނގަޅު ބޭހަކަށް ވާނެ ކަމަށާއި، ވަރަށް އަވަހަށް ބޭސް ބޭނުން ކުރުމުގެ ފުރުސަތު އެބައޮތް ކަމަށް މީޑިއާ ރިޕޯޓްތައް ބުނެއެވެ.\nمحمد إمام حسين\nއޭޕްރީލް 5, 2020 12:24\nالله اكبر الله اكبر لله الحمد. ﷲ سبحانه وتعلى އިންސާނުން މާތްކުރެއްވީ އެ އިންސާނުންނަށް ދެއްވި ބުއްދީގެ نعمة ގެ ސަބަބުން އޭ ގެ ބޭނުން حق ގޮތުގައި ހިފައި އެކަލާނގެ އެންގެވި މަގަށް رجوع ވާން ޖެހޭ. އެކަލާންގެ އިރާދަފުޅު ފަހަނަ އަޅައި އެއްވެސް خلق އަކަށް ނުދެވޭނެ. ހުރިހާ ކަމެއްގައި އެކަލާންގެ އަށް توكل ކުރާ ބައެއްކަމުގައި އަޅަމެއްން مسلم ތަކުން ލައްވާނދޭވެ. އަދި މިފެތުރޭ ނުރައްކާތެރި ރޯގާއިން އަޅަމެން سلامة ކުރައްވައި މިބައްޔަށް އަވަސް شفاء އެއް ލައްވާފާނދޭވެ. آمين.\nއޭޕްރީލް 5, 2020 15:10\nމުރުތައްދު ގުރޫޕު ވ އަނގަ ކަހާނެ ތިޔަ ކޮމެންޓު ފެނުނީމަ. ބުނާނެ ކާފަރުން ރާބޮއެގެން ބޭސް ހޯދަންދެން ބްލާ ބްލާ.. މަވެސް އެކަމު ބޭނުން މުސްލިމަކަށް މޮޅު ނަމެއް ލިބެން..\nއޭޕްރީލް 5, 2020 12:29\nއޭޕްރީލް 5, 2020 12:51\nތިތަބޭހެއް އަދި ކޮރޯނަވައިރަހެއް އިންސާނެއްގެ ހަށިގަނޑުން ނައަތާލާފަކާއެއް ނެތް. ނައްތާލެވިގެން އުޅެނީ ލެބޯޓަރީގައި ކޮރޯނާވައިރަސް ހުރި ސެލްތަކަކުން. އަދި އިންސާނުންގައިން އެކަމެއް ނުކުރެވޭ.. އެކަމަކު އެކަން ވެދާނެ ކަމުގެ އުންމީދުގައި ކޮރޯނާ ޕޭޝަންޓުންނައް އެބޭހުން ޓުރީޓްކުރެވޭތޯ އުޅެނީ. ބޭރުގެ އިނގިރޭސި ޚަބަރުތައް ރަނގަޅައް ނުކިޔާ ކަމުގެ ދެކޮޅުނޭނގި މިކަމާއި ގުޅޭޚަބަރު ނުގެނެސް ދިނުމައް ނަސޭހަތްދެން.\nއޭޕްރީލް 5, 2020 17:16\nތިއީ ޑޮކްޓަރެއްނަމަވިޔަސް މިފަހަރު ލަދު ގަންނަން ޖެހޭ


Kylie Jenner Mifaharu Dharifulhah Hadhiya kury School Baheh ކައިލީ ޖެނާ މިފަހަރު ދަރިފުޅަށް ހަދިޔާ ކުރީ ސްކޫލް ބަހެއް – Huvadhoo News Kylie Jenner Mifaharu Dharifulhah Hadhiya kury School Baheh Huvadhoo News\nކައިލީ ޖެނާ މިފަހަރު ދަރިފުޅަށް ހަދިޔާ ކުރީ ސްކޫލް ބަހެއް\nދުނިޔޭގެ މަޝްހޫރު ސެލެބްރިޓީ ވިޔަފާރިވެރިޔާ ކައިލީ ޖެނާ އޭނަގެ ދަރިފުޅަށް ހަދިޔާއަކަށް ބޮޑު ސްކޫލް ބަހެއް ދިނުމުން ސޯޝަލް މީޑީޔާގައި ފާޑުކިޔުންތައް އަމާޒުކޮށްފިއެވެ.\nކައިލީގެ ތިން އަހަރުގެ ދަރިފުޅު ސްޓޯމީއާ އެކު ނަގާފައިވާ ފޮޓޯއެއް އިންސްޓަގްރާމްގައި ޝެއަރކުރަމުން ކައިލީ ބުނެފައިވަނީ ދަރިފުޅަށް ހަދިޔާކުރި ރީދޫކުލައިގެ ބަހަކީ ސްޓޯމީގެ ބައްޕަގެ ފަރާތުން ދިން ސަޕްރައިޒް ހަދިޔާއެއް ކަމަށެވެ.\nކައިލީގެ މިޕޯސްޓަށް ގިނަބަޔަކު ވަނީ ފާޑުކިޔާފައެވެ. އެގޮތުން އުމުރާ ނުގުޅޭ ހަދިޔާ ދަރިފުޅަށް ހަދިޔާކުރުމާއި އެކަން ސޯޝަލް މީޑިޔާގައި ހާމަކުރަނީ އެމީހުންގެ ތަނަވަސްކަމާއި ނުފޫޒު ހާމަކުރަން ކަމަށާއި މިއީ ބަހުގައި ސްކޫލަށް ކުދިން ފޮނުވާ ބެލެނެވެރިންނަށް ކުރި ފުރައްސާރައެއް ކަމަށް ގިނަބަޔަކު ދަނީ ބުނަމުންނެވެ.\nއެންމެ ތިން އަހަރުގެ ކުއްޖަކަށް ސްކޫލް ބަސް ފަދަ އަގުބޮޑު އެއްޗެހި ހަދިޔާ ކުރުމުން އެއީ ދެއްކުންތެރިކަމަށް ކުރާ ކަމެއް ކަމަށް ބުނެފައިވެއެވެ.\nމީގެ ކުރިންވެސް ކައިލީ ވަނީ ދަރިފުޅަށް އަގުބޮޑު ޖަވާހިރު އަނގޮޓިއެއް ހަދިޔާކޮށްފައެވެ. އެކަމަށްވެސް ގިނަބަޔަކު ވަނީ ކައިލީއަށް ފާޑުކިޔާފައެވެ.


45 Meehaku positive ve, Raajje ge adhadhu 835\nރާއްޖޭގައި ކޮވިޑް ޖެހުނު މީހުންގެ އަދަދު 800 އިން މައް ޗަށް\nބަޔަކު އެކަހެރި ކުރުމުގެ މަސައްކަތް ކުރަނީ: މިއަދުވެސް ގިނަ ބަޔަކު ކޮވިޑަށް ޕޮޒިޓިވްވި -- އަހުމަދު އަޝްހާދު އަބްދުﷲ (ޖެރީ)\nރާއްޖެއިން ކޮވިޑް-19 ޖެހުނު މީހުންގެ އަދަދު 800 ވުރެ ގިނަ ވެެއްޖެ އެވެ. މިއަދުގެ ނަމްބަރުތަކަށް ބަލާއިރު އިރު އޮއްސޭން ދިޔައިރު 45 މީހަކު ވަނީ ކޮވިޑަށް ޕޮޒިޓިވް ވެފައެވެ.\nއެޗްޕީއޭއިން ހަވީރު ބުނީ މިއަދު ޕޮޒިޓިވްވި 45 މީހުންގެ ތެރޭގައި ހިމެނެނީ 25 ބިދޭސީންނާއި 20 ދިވެހިން ކަމަށެވެ. ބިދޭސީންގެ ތެރޭގައި ހިމެނެނީ ބަންގްލަދޭޝްއަށް ނިސްބަތްވާ 22 މީހުންނާއި ނޭޕާލްގެ ދެ މީހަކާއި އިންޑިއާ މީހެކެވެ. މިއަދު ޕޮޒިޓިވްވި މީހުނާއެކު ރާއްޖޭން ޕޮޒިޓިވްވީ މީހުންގެ އަދަދު ވަނީ 835 އަށް އަރާފަ އެވެ.\nރާއްޖެއިން ކޮވިޑަށް ޕޮޒިޓިވް މީހުންގެ ޖުމްލަ އަދަދުގެ ތެރޭގައި ހިމެނެނީ 280 ދިވެހިންނާއި 573 ބިދޭސީންނެވެ. އިއްޔްވެސް ގިނަ ބަޔަކު ޕޮޒިޓިވް ވިއެވެ. ރޭގެ ނިޔަލަށް 719 މީހަކު އައިސޮލޭޝަން ފެސިލިޓީތަކުގައި ތިބިއިރު 1،521 މީހުން ކަރަންޓީންގައި އެބަތިއްބެވެ.\nކޮވިޑް-19 ޖެހިގެން ރާއްޖޭގައި މިހާތަނަށް ތިން މީހަކު ވަނީ މަރުވެފަ އެވެ. އެއީ ދެ ދިވެހިންނާއި ބިދޭސީއެކެވެ. ރާއްޖެއިން ކޮވިޑް ޖެހިގެން ފުރަތަމަ މަރުވީ 83 އަހަރުގެ ދިވެހި އަންހެނެކެވެ. އޭގެ ފަހުން މަރުވެފަ ވަނީ ސިފައިންގޭގެ ގުދަނެއްގައި މަސައްކަތް ކުރަމުން އައި ބަންގްލަދޭޝް މީހެކެވެ. މަރުވި ތިން ވަނަ މީހާއަކީ ދަރުމަވަންތަ ހޮސްޕިޓަލްގައި ފަރުވާ ދެމުންދިޔަ 80 އަހަރުގެ ދިވެހި ފިރިހެނެކެވެ. އޭނަ މަރުވީ ރޭގެ ވަގުތެއްގަ އެވެ.\nމިނިސްޓްރީ އޮފް ހެލްތު ކޮރޯނާ ވައިރަސް ކޮވިޑް-19 + އާއްމު ސިއްހަތުގެ ކުއްލި ނުރައްކަލުގެ ހާލަތު އެންއީއޯސީ ބިދޭސީން ކޮވިޑް-19 އިގެ ބަލާއާފާތް ލޮކްޑައުން ޕްރޮޓޮކޯލް


VMedia huttaalan jehidhaane kamah angaifi, musaara ves nudhey | Mihaaru\nޚަބަރު / ވީޓީވީ\nވީމީޑިއާގައި މުސާރައެއް ނުދޭ، މިހާރު ބުނަނީ ކުންފުނި ހުއްޓާލަންޖެހިދާނެ ކަމަށް\n12 މެއި 2020 - 20:11\nއާމްދަނީ ލިބޭނެ ގޮތެއް ޖޫން މަހުގެ ނިޔަލަށް ނުފެނިއްޖެ ނަމަ، ވީޓީވީ ހިންގާ އައިލެންޑް ބްރޯޑްކާސްޓިން ކޮމްޕެނީގެ ހިންގުން ވަގުތީ ގޮތުން މެދުކަނޑާލަން ޖެހިދާނެކަން އެ ކުންފުނީގެ މުވައްޒަފުންނަށް މިއަދު އަންގައިފި އެވެ.\nވީމީޑިއާގެ ހިންގުން ހުއްޓާލަން ޖެހިދާނެކަން އަންގައި އެ ކުންފުނީގެ މުވައްޒަފުންނަށް ފޮނުވާފައިވާ ސާކިއުލާގައި ބުނެފައިވަނީ މައި ކުންފުނި ވިލާ ގްރޫޕަށް ޓޫރިޒަމް ސިނާއަތުން ލިބެމުންދިޔަ އާމްދަނީ ކޮވިޑް-19ގެ ސަބަބުން އެއްކޮށް ހުއްޓިފައިވާ ކަމަށެވެ. އެހެންވެ ކުންފުންޏަށް ވަރަށް ބޮޑު އަޑިގަނޑަކާ ކުރިމަތިވެފައިވާ ކަމަށް ބުނެފައިވެ އެވެ.\nއެހެންވެ މިހާލަތުގައި ކުންފުނީގެ ހުރިހާ ހިންގުމެއް ވަގުތީ ގޮތުން ހުއްޓާލަން ޖެހިދާނެ ކަމަށާއި ޖޫން މަހާ ހަމައަށް މި ހާލަތުން އަރައި ނުގަނެވޭ ނަމަ މުވައްޒަފުންނާ މެދު ގޮތެއް ނިންމައި އަންގާނެ ކަމަށް ބުނެފައިވެ އެވެ.\n"މިހާލަތުގައި ކުންފުނި ދެމެހެއްޓުމަށް ކުރެވުނު މަސައްކަތުން، އާމްދަނީ އިތުރުކުރެވޭނެ އެއްވެސް އަލި މަގެއް މިހާތަނަށް ފެނިފައި ނުވާތީވެ، ކުންފުނީގެ އޮޕަރޭޝަންސް ވަގުތީގޮތުން ހުއްޓާލަން ޖެހޭ ދަރަޖައަށް ކަންކަން ގޮސްފައިވާކަން ހިތާމައާއެކު ދަންނަވަމެވެ." ރާއްޖޭގެ އެންމެ ބޮޑު އެއް ވިޔަފާރިވެރިޔާ ގާސިމް އިބްރާހިމްގެ ވިލާ ގްރޫޕްގެ ދަށުން ހިންގަމުން އަންނަ ކުންފުނިން ފޮނުވި ސާކިއުލާގައިވެ އެވެ.\nއެ ސާކިއުލާގައި ބުނެފައި ވަނީ މި ހާލަތުގައި މުވައްޒަފުންނަށް މުސާރަ ވެސް ހަމައަށް ދެވެން ނެތުމުން އޭޕްރިލް މެއި އަދި ޖޫން މަހު ހުރިހާ މުވައްޒަފުންނަށް ވެސް ދެވެން އޮތީ 2،222ރ. ކަމަށެވެ. އަދި ކުންފުނީގެ ހިންގުން މެދުކަނޑާލިޔަސް ތިން މަހުގެ މުސާރަ އާއި ރޯދަ އެލަވަންސް ހުރިހާ މުވައްޒަފުންނަށް ވެސް ދޭނެ ކަމަށް ބުނެފައިވެ އެވެ.\n"މިހާރު" އާ ވާހަކަ ދެއްކި ވީމީޑިއާގެ މުވައްޒަފަކު ކިޔައިދިން ގޮތުގައި، ކޮވިޑް-19 ގެ ސަބަބުން ކުރިމަތިވި ދަތިކަމަކަށް ފަހު މެނޭޖްމަންޓުން ވަނީ ދެ ފަހަރަކު މުވައްޒަފުންނާ ވަކި ވަކިން ބައްދަލުކޮށް ހާލަތު އަންގައިދީފައިވާ ކަމަށެވެ. ބަދަލުތައް އަންނާނެ ކަމަށް ބުނެފައިވަނީ އޭޕްރިލް މަހުން ފެށިގެން ކަމަށާއި ނަމަވެސް މާޗް މަހުގެ ފުރިހަމަ މުސާރަ ވެސް ލިބިފައި ނުވާ ކަމަށް އޭނާ ބުންޏެވެ.\n"މާޗް މަހުގެ މުސާރަ ލިބުނީ މަހުގެ ފަހުކޮޅު 6000ރ. ހުރިހާ މުވައްޒަފުންނަށް، ރޯދަ އެލަވަންސް އަދިވެސް ނުލިބޭ، އޭޕްރިލް މަހުގެ މުސާރަ ވެސް އަދިވެސް ނުލިބޭ އެ ހުރިހާ އެއްޗެއް ދޭނެ ކަމަށް ބުނި، އެކަމު ލިބޭނެ ދުވަހެއް ނޭނގި ތިބެން ޖެހުނީމަ ވަރަށް އުނދަގޫ،" އޭނާ ކިޔައިދިނެވެ.\nއެ މުވައްޒަފު ކިޔައިދިން ގޮތުގައި ކޮންމެ މަހެއްގެ ވެސް 10 ވަނަ ދުވަހުގެ ކުރިން މުސާރަ ދޭނެ ކަމަށް އެގްރީމަންޓުގައި އޮންނައިރު ވެސް މަހުގެ ފަހުކޮޅަށް ދާއިރު ވެސް މުސާރަ އެއްކޮށް ނުލިބޭ ކަމަށެވެ. އަދި މުސާރަ ދޭނެ ކަމަށް ބުނާ ދުވަހަށް ނުދޭތީ ވަރަށް ބޮޑަށް ދަތިވާ ކަމަށް ބުންޏެވެ.\nކޮވިޑް-19 ފެތުރެން ފެށުމާ އެކު ދަތުރުފަތުރު ހުއްޓުމަކަށް އައިސް، ޓޫރިސްޓުން އައުން ހުއްޓުމުން ރިސޯޓްތައް ވަނީ ބަންދުކުރަން ޖެހިފަ އެވެ. ރާއްޖޭގެ އިގްތިސާދުގެ އެންމެ މުހިންމު މަސައްކަތް ކަމަށްވާ ޓޫރިޒަމަށް މި އައި ހީނަރުކަމާ އެކު ރާއްޖޭގެ މުޅި އިގްތިސާދު ވަނީ ވަރަށް ބޮޑު ހީނަރުކަމެއްގެ ތެރޭގަ އެވެ.\nމީޑިއާ ވީޓީވީ ބްރޯޑްކާސްޓަރުން ނޫސްވެރިކަން މެމްބަރު ގާސިމް އިބްރާހިމް (މާމިގިލި)\n49 ކޮމެންޓް, 163 ރިއެކްޝަންސް\nބޮޑުކަމެއް ދިމާވުމުން ގައުމު ހިންގަން ހަވާލުވެތިބި މީހުން ފަހަތަށްޖެހި، ގައުމެއް ހިންގުމުގެ އެއްވެސް ތަޖުރިބާއެއް ހިކުމަތެއް ނެތް ބަޔަކާ ހަވާލުކުރުމުން ދެން ވާނެ ހައެތި މިވަނީ. ސަރުކާރުގަ ތިބި ގިނަ ސިޔާސީ ފަރާތްތަކަކީވެސް ހުސް "ބޯ"ތަކެއް. ކަމެއް ރާވައި ހިންގުމުގެ އެއްވެސް ކަންފުޅެއްނެތް. ގަވައިދާ ޚިލާފަށް އުޅޭ ބިދޭސީންގެ ބަޔަކަށް ބަލިޖެހުމުން ފިލައިގެން ބަލިފަތުރަމުން ތަށުތެރޭ ދުވާއިރު އެކަން ހުއްޓުވުނު ބަޔަކުވެސް ނެތް. މިއޮތީވާ ގައުމެއް.\nކޮންމެ ވިޔަފާރިއެއްވެސް ކުރެވޭނީ އެވިޔަފާރިއަކުން އެވިޔަފާރިއެއް ހިންގާނެ ލާރި ލިބިގެން. އެއިރުން ޓޫރިޒަމް ދައްވިޔަސް ވީމީޑިއާވެސް ހުއްޓާލާކަށް ނުޖެހުނީސް. މަސައްކަތްކުރަން ތިބި ބަޔަކުވެސް ކުރިން އެކަމަށް ވިސްނައިގެން ހަރަދު ހޯދަން މަސައްކަތްކުރިނަމަ އެހެން ނުވީސްހެން ހީވަނީ.\nތިކަން ތިޔާހެންވާނީ ތިތަނުން ލިބޭ އެއްޗެއްނެތި ހުސް ހަރަދުދަންޏާ.\nތި ތަން ހުންނަނީ ވަރަށް ފައްކާ ތަނެއްގަ ސުޕަމާކެޓެއް ހަދާލަން. ޤާސިމް އަދި ނުކުރާ ވިޔަފާރިއެއް ވީމަ ބުނެލީ\nޤާސިމަށްވުރެ ބޮޑު ނިކަމެތި ފަޤީރެއް މިޤައުމުގައި ނެތް. އެހެންވީމާ ވާނީ ތިހެން. އަދިވެސް މިޤައުމުގައި ރަށެއް އޮތިއްޔާ އަތުނުލެވުގެން އުޅެނީ.\nކުރީގަހީކުރިން ގާސިމް ކަމައް އެންމެ ހަރުދަނާ މީހަކީ!!!!. އެކަމަކު ހަތަރު ފަސް ރިސޯޓުއޮވެ ކަންމަތީފިހާރަޔައްވުރެވެސް ހާލުގަ. އަދިވެސް ބަޔަކު އުކާލާފަތިއްބަސް ސިޔާސީ މީހަކުވިއްޔާ ބައްކުރެވޭތޯބަލާ. ހަގީގަތަކީ ތިޔަ ބައިގަނޑު ގާސިމް އައް ދަޅަދައްކާފަ ދަވާލުންނޫންކަމެއްނުކުރޭ.\nކިރިޔާ ގޮތެއް އޮތަސް ވިލާގެ ވަޒީފާ އަށް ދާނެ ކަމއްނެތް\nހުއްޓައެއް ނުލާނެ. މަދު ބަޔަކު ލައިގެން ކުރިއަށް ގެންދާނެ. ގިނަ މީހުން ހީވަނީ ކަޑާލާނެހެން.\nހުއްޓާލާ 2023 ވަނަ އަހަރު ރިޔާސީ އިންތިހާބަށް ގާސިމް ތަށްޔާރުވޭ މުއްސަދި މަހުޖަނަށް ކާމިޔާބުވާނެ ތިޔައީރަށްޔިތުންނަށް ހިޔޮ އެދޭމީހެއް


Idhi kolhu Meehun Ev,ve Nufoaraa Fothin Foo Nugalhaasheve.!\nއިދިކޮޅު މީހުންނޭވެ، ނުފޯރާ ފޮތިން ފޫ ...\nހިތަދޫ ގެއެއްގެ ގޯތިތެރޭގައި ބާއްވާފައި އޮތް ...\nއިދިކޮޅު މީހުންނޭވެ، ނުފޯރާ ފޮތިން ފޫ ނުގަޅާށެވެ!\nby vomadmin March 21, 2018\nއެކެއް ފެބްރުއަރީގައި ރާއްޖޭގެ ސުޕްރީމް ކޯޓުން ނެރުނު ވަރަށް އާދަޔާ ޚިލާފު އަމުރަކާއެކު އެއަމުރު ތަންފީޒުކުރަން ދިވެހި ސަރުކާރަށް މަޖްބޫރު ކުރަމުން މާލޭގެ މަގުތަކަށް އެރޭ އިދިކޮޅުން ނިކުމެ ފެށި ޣައިރު ޤާނޫނީ އިޙްތިޖާޖްތައް އެމީހުން ކުރަމުން އަންނައިރު އެ އިޙްތިޖާޖުތަކުގައި ބައިވެރިވުމަށް ރާއްޖޭގެ އެކި ކަންކޮޅުތަކުން ރައްޔިތުން މާލެ އައުމަށް ގޮވާލަމުން ދެއެވެ.\nއެކި ތާރީޚު ކަނޑައަޅާ ދުވާލަކަށް ނަމެއް އެއިޙްތިޖާޖްތަކަށް ކިޔަމުން ދާއިރު ނަން ކިޔަން، ޤުރުބާން ކުރަން މިގެންނަނީ ދިވެހި ލޮބުވެތި ރައްޔިތުންނެވެ. ހުކުރު ދުވަހެއްގައި މާލޭގައި ދިރިއުޅޭ ރައްޔިތުންނަށް ހިތްހަމަ ޖެހިލައިގެން މަގުމަތީގައި ހިނގާ ނުލެވޭތާ މަހަކަށް ވުރެ ގިނަވެއްޖެއެވެ. އިދިކޮޅު މީހުން ކުރާ މުޒާހަރާތަކުގައި މަގުތައް ބަންދުވެފައިވާތީއެވެ.\nކޮންމެއަކަސް މި މުޒާހަރާތަކުގައި ބައިވެރިވުމަށް އަތޮޅުތަކުން މީހުން އައުމަށް ތަކުރާރުކޮށް ގޮވަމުން އަންނައިރު އެކަމަށް އިޖާބަ ދިން މީހުން މަދުން ނަމަވެސް ތިބިކަމީ ހިތާމަ ކުރަންޖެހޭ ކަމެކެވެ. އަދި މިމަދު މީސްކޮޅު އެމީހުންގެ ބަހަށް ހެއްލި މާލެ އައިސް ދަތި ޙާލުގައި އުޅެމުންދާ މަންޒަރާއި އަދި އެއަޑުތައް އިވުމުން އަދިވެސް ރާއްޖޭގައި ނުވިސްނޭ މީހުން އުޅެނީ ބާއޭ ހިތަށް އަރައެވެ.\nއެންމެ ފަހުންވެސް މި މާރޗު މަހުގެ 16 ވަނަ ދަވަހު ބޮޑު މުޒާހަރާއަށް ރާއްޖޭގެ ހުރިހާ ރައްޔިތުން އައުމަށް ގޮވާލިއިރު ޤާސިމް ވަނީ އެއްވެސް ޚަރަދަކާއިމެދު އެއަންނަ ރައްޔިތަކު ކަންބޮޑުވާން ނުޖެހޭނެ ކަމަށާއި ހުރިހާ އިންތިޒާމެއްވެސް ހަމަޖެހޭނެކަމަށް ބުނެފައެވެ.\nއެމީހުންގެ ބަހަށް ހެއްލި އަތޮޅު ތެރެއިން އައި މީހުންނަށް އިންތިޒާމްތައް ހަމަޖެހިފައި ހުރި ފުރިހަމަކަން ކިޔުންތެރިން އަޑު އަހާށެވެ!\nއެއް ކޮޓަރިއެއްގައި ނިދަން ނުވަ މީހުން ދިހަ މީހުންގެ ގުރޫޕެކެވެ. ކާން ދުވާލަކަށް 100 ރުފިޔާ އެވެ. ނިދާނެ ތަނެއް ހަމަ ނުޖެހުނު މީހުން ފަޅު ތެރޭގައި އަޅާފާ ހުރި އޮޑިދޯނި ފަހަރުގައެވެ. މީ ބޮޑެތި މަހުޖަނުން ދިން ދައުވަތު ޤަބޫލުކޮށް އަދި މިހާތަނަށްވެސް ނުބޭއްވިގެން އުޅޭ ބޮޑު މުޒާހަރާގައި ބައިވެރިވާން އައި މީހުންނަށް ލިބުނު މެހެމާންދާރީގެ ވާހަކައެވެ.\nއިދިކޯޅޭ މެންނޭވެ. އަޅުގަޑުމެންގެ ދިވެހި ލޮބުވެތި ރައްޔިތުން ނިކަމެތިކޮށްލަން ކަންކުރަން އެމީހުންގެ ފަސްގަނޑުން އުފުރާލައިގެން މާލެއަށް ގެނެސް އެމީހުން ބިކަ ނުކުރާށެވެ. އެވެސް ދިވެހި ރައްޔިތުންނެވެ. މީސް މީހުން ގެނެސް ނުވާވަރުން ކަންދައްކަން ނުޅޭށެވެ. ގައިގަ ނެތް ފެންވަރުން ކަން ނުކުރާށެވެ.\nއަދި ބުނަން ހެއްޔެވެ؟ ދެންވެސް ނުފޮރާ ފޮތިން ފޫ ނުގަޅާ ތިބޭށެވެ.\nހަ ގަޑިއިރު ބޭތިއްބުމަށްފަހު ރައީސް މައުމޫނާއި އުއްތަމަ ފަނޑިޔާރުގެ ޝަރީއަތްވެސް ކެންސަލް\nޚިޔާލު ތަފާތުވާ ކޮންމެ ފަހަރަކު ބޭރުގެ ބައެއްގެ ދޮރުގައި ޓަކި ޖެހުމަކީ ސިމްޕަލް ކަމެއް ނޫން – ޢާޒިމާ\nއަޅުގަނޑުމެން ދިވެހި ރައްޔިތުން ސިޔާސީ ގޮތުން ހިތްހަމަނުޖެހޭ ކޮންމެ ފަހަރަކު ބޭރު ބައެއްގެ ދޮރުގައި ޓަކި ޖެހީމަކީ ސިމްޕަލްކަމެއް ...


Antonio: Emme gina video game gengulhey meehaa | Mihaaru\nއެމެރިކާގެ ޓެކްސަސްގައި ދިރިއުޅޭ އެންޓޯނިއޯ މޮންޓެއިރޯ އުމުރުން އެންމެ 12 އަހަރުގައި ވީޑިއޯ ގޭމްތައް އެއްކުރަން ފެށީ ބޭނުންވެއްޖެ ކޮންމެ ވަގުތެއްގައި ވެސް އޭނާ ކުޅެން ބޭނުންވާ ގޭމެއް އަތުގައި ބެހެއްޓުމުގެ ގޮތުންނެވެ. މިއީ އެންމެ ގިނަ ވީޑިއޯ ގޭމް ރައްކާކޮށްގެން އުޅޭ މީހާގެ މަގާމު ހޯދަން އޭނާ ފެށި ކަމެއް ނޫނެވެ.\nއެކަމަކު މިހާރު އެންޓޯނިއޯ ވެފައި ވަނީ މި ވަގުތު ދުނިޔޭގެ އެންމެ ގިނަ އަދަދަކަށް ވީޑިއޯ ގޭމް ހުރި މީހާއަށެވެ. އެ ފަހުރާ އެކު ދުނިޔޭގެ ރިކޯޑް ފޮތަށް ވެސް އޭނާގެ ނަން އަރައި ގިނިސް ވޯލްޑް ރިކޯޑުން ވަނީ އެންޓޯނިއޯ އަށް ރިކޯޑްގެ ރަސްމީ ލިޔުން ވެސް ހަވާލުކޮށްފަ އެވެ.\nގިނިސް އިން ބުނި ގޮތުގައި އެންޓޯނިއޯގެ އަތުގައި ހުރި ވީޑިއޯ ގޭމްތަކުގެ އަދަދު 20،139 އަށް އަރަ އެވެ. އަދި އެ ގޭމްތައް ގުނަން ގިނިސްގެ ޓީމަށް އަށް ދުވަސް ހޭދަވި އެވެ. އޭނާގެ އަތުގައި ޖެނެރޭޝަން 2-8 އަށް ނެރެފައިވާ އެތައް ވައްތަރެއްގެ ވީޑިއޯ ގޭމްތައް ހިމެނެ އެވެ.\nއުންމީދު ވެސް ނުކުރާ ކަހަލަ ބޮޑު ޝަރަފެއް ލިބުމުން އުފާވެފައި ހުރި އެންޓޯނިއޯ ބުނީ މިއީ ގޭމްތައް އެއްކުރަން ލިބުނު ބޮޑު ހިތްވަރެއް ކަމަށެވެ. މި ވަގުތު ހޯދަން އެންމެ އުނދަގޫ ވީޑިއޯ ގޭމްތައް ވެސް އެންމެ ފަސޭހަ އިން ލިބޭނީ އެންޓޯނިއޯގެ އަތުންނެވެ.\n"މިހާރު މާ ބޮޑަށް ވެސް މިކަން ކުރާ ހިތްވެއްޖެ،" އޭނާ ބުންޏެވެ.\nއަތުގައި ހުރި އެތައް ހާސް ގޭމެއްގެ ތެރެއިން އެންޓޯނިއޯ އަށް އެންމެ ކަމުދާ ގޭމަކީ 1991 ގައި ނެރުނު "ކާސަލްވޭނިއާ 4" އެވެ. އެ ގޭމް އޭނާ ސިފަކޮށްފައި ވަނީ "މާސްޓަޕީސްއެއް" ގެ ގޮތުގަ އެވެ.\nގިނިސް ވޯލްޑް ރެކޯޑްސް ވީޑިއޯ ގޭމް އެމެރިކާ


"Balhidhu" gai muskulhi anheneh, Kaaku?\n"ބަޅިނދު"ގައި މުސްކުޅި އަންހެނެއް، ކާކު؟\nބަޅިނދުގެ މަންޒަރެއް: ފޮޓޯތަކަށް ގިނަ ބައެއްގެ ސަމާލުކަން ވަނީ ލިބިފައި --\nޑާރްކެއިންގެ "ނޮވެންބަރު" ގެ މަސައްކަތް އޮތީ ނިމިފަ އެވެ. އަންނަ އަހަރު ސްކްރީން ކުރާނެ ކަމަށް ބެލެވެ އެވެ. މިހާރު ކުރިއަށް ދަނީ "ބަޅިނދު" ގެ މަސައްކަތެވެ. "ބީވީމާ" ގެ ކާސްޓް ހޮވާ އެ ފިލްމުގެ މަސައްކަތް އޮތީ ފަށާފައެވެ. "ރެހެންދި ހަދީޖާ" ގެ ނަމުގައި ފިލްމެއް އުފައްދަން ނިންމާ ސްކްރީންޕްލޭ ދަނީ ލިޔަމުންނެވެ. "ހަށިވާ" ވެބްސީރީޒްގެ މަސައްކަތް ވަރަށް އަވަހަށް ފަށާނެ އެވެ.\n"ބަޅިނދު" ގެ ޝޫޓިންގެ ތެރެއިން ނަގާފައިވާ ބައެއް ފޮޓޯތައް ޑާކްރެއިން ވަނީ އާންމުކޮށްފަ އެވެ. އެ ފޮޓޯތަކަށް އެތައް ބައެއްގެ ނަޒަރު ހުއްޓުނެވެ. އެ ފޮޓޯތަކުން އެކަނިވެސް "ބަޅިނދު" ބަލާލަން ކުރާ އިންތިޒާރު ބޮޑުވެ އެވެ.\nޑާކްރެއިންއިން އާންމުކުރި ފޮޓޯތަކުން ފެންނަނީ ވަރަށް މުސްކުޅި އަންހެނަކު އެނދެއްގައި އޮއްވައެވެ. މުޅި މޫނު މައްޗާ ކަރުދަށް ފެންނަނީ ވަރަށް ބޮޑަށް ރޫޖެހިފައިވަނި ކޮށެވެ. ކަރުގައި ބަޑިއެއް އަޅާފައި ވެއެވެ. އޮތީ ވިސްނުމެއްގެ ތެރޭގައެވެ. މޫނު މަތިން ފެންނަނީ ހިތާމައާ މާޔޫސް ކަމެވެ.\nދެވަނަ ފޮޓޯއިން ފެންނަނީ އެ އަންހެން މީހާއަށް މީހަކު ކާންދޭން އިންތަނެވެ. އެއީ ފިލްމީ ތަރި އައިމިނަތު ރަޝްފާ (އާޝާ) އެވެ. އިހުގެ ގޮތަކަށް ތައްޔާރު ކޮށްފައިވާ އެ ކޮޓަރީގައި އޮތް މުސްކުޅި މީހަކީ ކޮބައިތޯ ވަރަށް ގިނަ ބަޔަކު ސުވާލު ކުރެ އެވެ. އެއީ ކުޅަދާނަ އެކްޓްރްސް މަރިޔަމް ޝަކީލާ (ޝައްކިތަ) ކަން ދެނެގަނެވުނަސް މޭކަޕްގެ މޮޅު ކަމާމެދު އާޝޯހުވެފައި ކުޑަ އިރުކޮޅަކު ނަމަވެސް ބަލަން ހުންނަން ޖެހެ އެވެ.\n"ބަޅިނދު" ގައި ޝަކީލާ ފެނިގެން ދާނީ ވަރަށް ތަފާތު ރޯލަކުންކަން މި ފޮޓޯތަކުން ވެސް ޔަގީންވެ އެވެ. ހަގީގަތުގައި ވެސް އެ ފިލްމުގައި އެންމެ މުހިންމީ ޝަކީލާގެ ރޯލެވެ. ޝަކީލާގެ ތަފާތު އެ ލުކްސް އެ ގޮތުގައި ދެއްކުމަށް ވަރަށް ގިނަ މަަސައްކަތް ކުރަން ޖެހެއެވެ.\nއެންމެ ގިނަ މީހުންގެ ސުވާލަކީ ޝަކީލާގެ ލުކް ބަދަލުކޮށްލި މޭކަޕް އާޓިސްޓަކީ ކާކު ހެއްޔެވެ. އެއީ ކުޅަދާނަ މޭޕަކް އާޓިސްޓް ޝިޒޫ އެވެ. ކޮންމެ ދުވަހެއްގެ ޝޫޓިންއަށް ޝަކީލާގެ އެ ލުކްސް ގެނައުމަށް ޝިޒޫ ތިން ގަޑިއެއްހާއިރު ހޭދަ ކުރެއެވެ.\n"ޝިޒޫގެ އެ މަސައްކަތް ވަރަށް ފުރިހަމަ. އެކަމަށް ވަރަށް ގިނަ ވަގުތު ހޭދަ ކޮށްގެން ވަރަށް ފަރުވާތެރިކަމާއެކު އޭނާ ކުރާ މަސައްކަތެއް. އަދި މި ފިލްމުގެ މަސައްކަތަށް ޝަކިއްތަ އެދޭ ޓައިމްވެސް އެއީ ވަރަށް ފާހަގަ ކޮށްލެވޭ ކަމެއް،" މޮގާ ބުންޏެވެ.\n"ބަޅިނދު" އެއީ މޮގާ ވަރަށް ހާއްސަ ޕްރޮޖެކްޓެކެވެ. އަންނަ އަހަރު މޮގާގެ އުންމީދާ ގުޅިފައިވާ ތިން ފިލްމެއް ބެލުންތެެރިންނަށް ގެނެސްދޭން މަސައްކަތް ކުރާނެ އެވެ. އޭގެ ތެރެއިންވެސް "ބަޅިނދު" ވަރަށް ހާއްސަ އެވެ. ޒުވާން ޑައިރެކްޓަރު އަހުމަަދު ޝިނާން އާ ހަވާލު ކޮށްގެން އެ މަސައްކަތް ކުރަނީ ވެސް ބެލުންތެރިން ބޭނުންވާ ފަދަ ތަފާތު ފިލްމެއް ގެނެސް ދިނުމުގެ ބޭނުމުގަ އެވެ.\n"ޝިނާންގެ މަސައްކަތާމެދު ވަރަށް ޕްރޮއުޑްވޭ. ވަރަށް ތަފާތު ޑައިރެކްޓަރެއް،"\n"ބަޅިނދު" ގެ މަސައްކަތް ފުރަތަމަ ފެށީ ޖެނުއަރީ މަހުގެ ތެރޭގަ އެވެ. އޭރު ފިލްމުގެ 45 ޕަސެންޓް މަސައްކަތް ނިންމި އެވެ. ނަމަަވެސް އެކި ސަބަބުތަކާއި ގުޅިގެން މަސައްކަތް މުޅިން ނިންމޭ ގޮތް ނުވީއެވެ. އެހެންވީމަ ފިލްމްގެ ކާސްޓަށް ވެސް ބަދަލު ގެންނަން ޖެހުނެވެ. ކާސްޓަށް ބޮޑު ބަދަލެއް ގެނެސް ފިލްމުގެ މަސައްކަތް ފެށީ ސެޕްޓެންބަރު މަހުގެ މެދުތެރޭގަ އެވެ.\nބަޅިނދުގައި މިހާރު ހިމެނޭ ބައެއް ތަރިން: މިއީ 2021 ގައި ސްކްރީން ކުރާނެ އެންމެ ތަފާތު އެއް ފިލްމް\n"ބަޅިނދު" ގެ ތަރިންގެ ގޮތުގައި ނަގާފައިވަނީ އާޝާ އާއި ޖުމައިހް އާއި ހުނޫ އާއި ދޮން އައްޔަ އާއި ނުޒޫ އާއި އައިޝާ އާއި ޝަރަފް އަދި މަޖޫ އެވެ. ދެން ޝަކީލާއެވެ. މަޖޫއަކީ ޑާކްރެެއިންގެ ގިނަ ފިލްމުތަކުން ލީޑު ރޯލުން ފެނިގެން ދާ ތަރި އެވެ. ފިލްމުގައި އެންމެ މުހިންމު ތަރިންނަކީ ދޮން އައްޔަ އާއި އައިޝާގެ އިތުރުން ޝަކީލާ އެވެ.\nމިއީ ބިރުވެރި ފިލްމެކެވެ. މިއީ ޝިނާން ޑައިރެކްޓް ކުރާ އެ ޖޯންރާގެ ދެވަނަ ފިލްމެވެ. އޭނާގެ ފުރަތަމަ ޑައިރެކްޝަން "4426" އަަކީވެސް ހިޓެކެވެ. ބެލުންތެރިންގެ ވަރަށް ބޮޑު ތަރުހީބެއް އެ ފިލްމަށް ލިބުނެވެ.


ސައޫދީ އަރަބިއްޔާ - ވިކިޕީޑިއާ\nކިންގްޑަމް އޮފް ސައުދީ އަރަބިޔާ ނުވަތަ އަލްމަމްލަކަތުލް ޢަރަބިއްޔަތުއް ސުޢޫދިއްޔާ އަކީ އެރޭބިޔަން ޕެނިންސޫލާގައި އޮތް އެންމެ ބޮޑު ޤައުމެވެ. އަދި މުޅި ދުނިޔެއަށް ބަލާއިރު 14 ވަނަ އަށް އެންމެ ބޮޑު ޤައުމެވެ.\nMotto: "There is no god but Allah, and Muhammad is the messenger of Allah" (the Kalimah)\n- Total 2,224,000 km2 (14th)\n829,996 sq mi\n- 2009 estimate 28,686,633 (43rd)\n- Total $592.886 billion\n- Per capita $23,814\n- Total $469.426 billion\n- Per capita $18,855\nސަޢޫދީ ޢަރަބިއްޔާގެ ރަސްމީ ބަހަކީ ޢަރަބި ބަހެވެ. އިނގިރޭސި ބަހުން ސަޢޫދީ މީހުންނަށް ކިޔަނީ ސައުދީސް ނުވަތަ ސައުދީ އަރަބިޔަންސްއެވެ. ޤައުމުގެ އެންމެ ބޮޑު ޝަހަރަކީ ރިޔާޒެވެ. ސަޢޫދީގެ ވެރިރަށަކީ ވެސް ރިޔާޒެވެ. ސަޢޫދީ ޢަރަބިއްޔާއަކީ އިސްލާމިކް އެބްޒޮލިއުޓް މޮނާކީއެކެވެ. ޤައުމުގެ އާބާދީއަކީ 25 މިލިއަނެވެ. އެހެންކަމުން މިއީ ދުނިޔޭގައި 46 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 2.2 މިލިއަން އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ sa. އެވެ. ކޯލިން ކޯޑަކީ +966 އެވެ. ފައިސާގެ ގޮތުން ބޭނުންކުރަނީ ސައުދި އަރަބިޔަން ރިޔާލެވެ.\nސަޢޫދީ ޢަރަބިއްޔާގެ ނަން ނިސްބަތްވަނީ މުޙައްމަދު ބިން ސުޢޫދަށެވެ. އެއީ މީލާދީން 18 ވަނަ ޤަރުނުގައި އުޅުއްވި ވެރިއެކެވެ. ބައެއް ފަހަރު ސަޢޫދީ ޢަރަބިއްޔާއަށް “ދަ ލޭންޑް އޮފް ޓޫ ހޮލީ މޮސްކްސް” އޭ ވެސް ކިޔައެވެ.\nސަޢޫދީ ޢަރަބިއްޔާގެ ހުޅަނގު އުތުރުގައި އޮތީ އުރުދުންއެވެ. އުތުރާއި އިރު އުތުރުގައި އޮތީ ޢިރާޤެވެ. އިރުމަތީގައި އޮތީ ކުވައިތާއި ޤަޠަރާއި ބަޙްރައިނާއި އެކުވެރި ޢަރަބި އިމާރާތެވެ. އިރުދެކުނުގައި އޮތީ ޢައްމާނެވެ. ދެކުނުގައި އޮތީ ޔަމަނެވެ. އިރުއުތުރުގައި އޮތް ކަނޑަކީ ޚަލީޖް ފާރިސެވެ. ހުޅަނގުގައި އޮތީ ރަތްކަނޑެވެ.\nސަޢޫދީ ޢަރަބިއްޔާ އޮތް ސަރަޙައްދަކީ ޤަދީމީ ތާރީޚެއް ލިބިފައިވާ ސަރަޙައްދެކެވެ. އެންމެ އިތުބާރު ހުރި ގޮތަކުން އެނގިފައިވާ ގޮތުގައި މި ބިމުގައި އެންމެ ފުރަތަމައަށް ދިރިއުޅެން ފެށި އިންސާނުންނާ ވެސް މިބިމާ ވަނީ ގުޅިފައެވެ. އިންސާނީ ނަޢުގެ ބައްޕަ އާއި މަންމަ ކަމުގައިވާ އާދަމުގެފާނާއި ޙައްވާގެފާނު މައްކާގެ ބިމުގައި ފައިންޕުޅު ބީއްސަވާފައިވާކަން ތާރީޚީ ފަތްފުށްތަކުން އެނގެއެވެ. އަދި މިއަދު މުސްލިމުންގެ ޤިބްލައެއް ކަމުގައި ހުރި ކަޢުބާ އެންމެ ފުރަތަމަ ބިނާ ކުރެއްވީ ވެސް އާދަމުގެފާނުކަމަށް ތާރީޚީީ ފަތްފުށްތަކުގައިވެއެވެ. މީލާދީން ހަތް ވަނަ ޤަރުނުގައި މުޙައްމަދުގެފާނުގެ ރިސާލަތު ފެށްޓެވި ބިމަކީ ވެސް މިއަދުގެ ސަޢޫދީ ޢަރަބިއްޔާގެ ބިމެވެ. އެހެން ނަމަވެސް މިއަދުގެ ސަޢޫދީ ޢަރަބިއްޔާގެ އަޞްލު ކަމުގައިވާ ސުޢޫދީ ދަރިކޮޅުގެ ވެރިކަން ފެށިފައިވަނީ 1744 ވަނަ އަހަރުގައެވެ. މި ދަރިކޮޅުގެ ފެށުމަކީ މުޙައްމަދު ބިން ސުޢޫދެވެ. އެއީ ރިޔާޒު ކައިރީގައި އޮންނަ ޓައުނެއް ކަމުގައިވާ އައްދަރްޢިއްޔާގެ ވެރިޔާއެވެ. މުޙައްމަދު ބިން ސުޢޫދުގެ ބައިވެރިން ދީނީ ޢިލްމުވެރިއެއް ކަމުގައިވާ އިމާމް މުޙައްމަދު ބިން ޢަބްދިލްވައްހާބްއާ ގުޅިގެން ސިޔާސީ ބާރެއް އުފެއްދިއެވެ. 18 ވަނަ ޤަރުނުގައި އުފަންވި މި އިއްތިޙާދަކީ މިހާރު ސަޢޫދީ ޢަރަބިއްޔާގައި ހިނގަމުން އަންނަ ވެރިކަމުގެ ވެސް ބިންގަލެވެ. އެންމެ ފުރަތަމަ ސަޢޫދީ ދައުލަތް ދެމިއޮތީ 1744 އިން 1818 އަށެވެ. ދެވަނަ ސަޢޫދީ ދައުލަތް ދެމިއޮތީ 1824 އިން 1891 އަށެވެ. ތިންވަނަ ސަޢޫދީ ދައުލަތް ޤާއިމުވީ 1900 ވަނަ އަހަރުގައެވެ. އެއަށް ފަހު މިއަދާ ހަމަޔަށް ވެސް މި އޮތީ އެ ދައުލަތެވެ.3މާރިޗު 1938 ގައި އެ ޤައުމުން ތެޔޮ ފެނުމާއެކު ސަޢުދީ ޢަރަބިއްޔާ މުޅީން ބަދަލުވެގެން ދިޔައެވެ.\nސަޢޫދީ ޢަރަބިއްޔާގެ އަހުލުވެރީންގެ ތެރެއިން އެންމެން ވެސް ބެލެވިފައިވަނީ ޢަރަބީންގެ ގޮތުގައެވެ. އެހެން ނަމަވެސް ކުރީގައި އެ ބިމުގައި ވަޒަންވެރިވެފައިވާ ތުރުކީންނާއި ޙަބަޝީންނާއި ފާރިސީންގެ އަސަރުވެސް ސަޢޫދީ ޢަރަބިއްޔާގެ ރައްޔިތުންގެ ތެރެއިން ފާހަގަކުރެވެއެވެ. ކުރީގައި މުސްލިމުންގެ ތެރެއިން އެތައް ބަޔަކު މި ބިމުގައި ވަޒަންވެރިވަމުން ދިޔަ ނަމަވެސް ޤައުމިއްޔަތުގެ ވަކިތަކުގެ ދަށުވެފައިވާ ސަޢޫދީ ޢަރަބިއްޔާގެ ސަރުކާރުން ޤަބޫލުކުރާ ގޮތުގައި އެ ޤައުމުގެ ބިމަކީ ހަމައެކަނި އެ ޤައުމުގެ ސިޔާސީ ސަރަޙައްދުގައި މިހާރު ވަޒަންވެރިވެ ތިބި މީހުންގެ ޙައްޤެކެވެ.\nސަޢުދީ އަރަބިއްޔާގެ ސަގާފަތު ބައްޓަންކުރުމުގައި އެންމެ ބޮޑު ދައުރެއް އަދާކޮށްފައިވަނީ އިސްލާމްދީނެވެ. އެހެން ނަމަވެސް ބައެއް ކަހަލަ ޤަދީމީ ޢަރަބި އާދަތައް އަދިވެސް ގެންގުޅެވޭކަން ފާހަގަ ކުރެވެއެވެ.\nތެލުގެ މުއްސަނދިކަން ލިބިފައިވާ ސަޢުދީ އަރަބިއްޔާއަކީ އިޤްތިޞާދީ ގޮތުން ކުރިއަރާފައިވާ ޤައުމެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 23814 ޑޮލަރެވެ.\n"Saudi Arabia". International Monetary Fund. Retrieved 2009-10-01.\n"Human Development Report 2009: Saudi Arabia". The United Nations. Retrieved 2009-10-18.\nLast edited on 30 އޮގަސްޓު 2018, at 16:12\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 30 އޮގަސްޓު 2018، 16:12 ގައެވެ.


Viheumah Fahu Bandu Reethi kurumah Kurevidhaane kanthahthah - Hali News\nވިހެއުމަށްފަހު ބަނޑުރީތި ކުރުމަށް ކުރެވިދާނެ ކަންތައްތައް\n22 September 2020, 23:38\nވިހެއުމަށްފަހު ކުރިން ބަނޑު ހުރިގޮތަށް ހަށިގަނޑު ބަދަލުވުމަކީ ކޮންމެ އަންހެނެއް ދެކޭ ހުވަފެނެކެވެ. ނަމަވެސް މިހުވަފެން ހަޤީގަތަކަށް ހެދެނީ ކިތައް މަންމަ އަށް ހެއްޔެވެ؟ ވިހެއުމަށްފަހުވެސް ގިނަ އަންހެނުންގެ ބަނޑު ހުންނާނީ ހަމަހުގެ މާބަނޑު މީހެއްގެ ބަނޑު ހުންނަ ގޮތަށް ފުއްޕާފައެވެ. އަދި ބަލިވެ އިންނައިރު ބަނޑުގެ ހަންގަނޑުގައި ހުންނަ ލައްތަކަކީވެސް ގިނަ ދުވަސްތަކަކަށް އަންހެން މީހާގެ ބަނޑުގައި ހަރުލާ ހުންނަ ލަކުނުތަކެކެވެ. ބަލިވެއިނުމުން ބަނޑުގެ މެދުން ގިނަ މީހުންގެ އުފެދިފައި ހުންނަ ކަޅު ރޮނގު އަދި ހަންގަޑު ދެމިގެން ހުދުވެފައިވާ ތަންތަންވެސް ދިގުމުއްދަތަކަށް ބައެއް މީހުންގެ ބަނޑުގައި ހަރުލާފައި ހުރެއެވެ. ތިޔައީ ވިހެއުމަށްފަހު ކުރިން ހަށިގަނޑު ހުރި ބައްޓަމަށް ނުގެނެވިގެން ނުވަތަ ބަނޑު ނުހިނދިގެން ހާސްވެގެން އުޅޭ މަންމަ އެއް ދޯއެވެ. ބުނެދެން ހެއްޔެވެ؟\nބަނޑު ބޮޑުވެ9މަސް ދުވަސް ނަގާއިރު ވިހެއުމަށްފަހު ބަނޑު ކުރިން ހުރި ގޮތަށް ބަދަލުވާން ވެސް ވަގުތު ނަގާނެކަން ޤަބޫލުކުރާށެވެ. ބައެއް އަންހެނުންނަކީ ފުރަތަމަ ފަހަރަށް ވިހެއުމަށްފަހު މަދު ދުވަސްކޮޅެއްގެ ތެރޭގައި ބަނޑު ކުރިން ހުރި ގޮތަށް ބަދަލުވާ އަންހެނުންނެވެ. ނަމަވެސް އެއީ ވަރަށް މަދު ބަޔަކަށް ދިމާވާ ކަމެކެވެ. އާއްމު ގޮތެއްގައި ބަނޑު ކުރިން ހުރި ގޮތަށް ބަދަލު ވުމަށް އެތައް މަހެއް ނަގައެވެ. އަދި ބައެއް ފަހަރު ކުރިން ހުރި ގޮތަށް އެއްގޮތަކަށްވެސް ބަދަލު ނުވާނެ ކަމަށް ޤަބޫލުކޮށް ހިތާމަކުރާ މައިންވެސް އެހާ ގިނައެވެ.\nއާންމު ގޮތެއްގައި ވިހެއުމަށްފަހު ރަހިމު ބަލިވެއިނުމުގެ ކުރިން ހުރިގޮތަށް ބަދަލު ވުމަށް ހަތަރު މަސްދުވަސްވަރު ވާނެއެވެ. އަދި މުޅިހަށިގަނޑުގައި ބަލިވެއިނުމުން ފުއްޕައިފައިވާ ހަތާތަކުގައިވާ ފެންތައް ވިހެއުމަށްފަހު މަޑުމަޑުން ބޭރުވަމުން ކުޑަކަމުދާ އެއްޗެއްސާއެކު، ކުރިމަތި ފަރާތުން އަދި ގައިން ބޭރުވާ ދަލުގެ ގޮތުގައި ބޭރުވަމުން ދާނެއެވެ. ވިހެއުމާއެކު މާބަނޑު ދުވަސްވަރު ހަށިގަނޑުގައި ގިނަވެފައިވާ ހޯމޯންތައް މަދުވާން ފަށާނެއެވެ. މިހޯމޯންތައް މަދުވަމުންދާ ވަރަކަށް ބަނޑުވެސް ކުޑަވަމުން ހިނދެމުންދާނެއެވެ. އިހްސާސް ކުރެވޭ ވަރުގެ ބަދަލެއް ހަށިގަނޑަށް އަންނަން ފަށާނީ އެމުއްދަތަށް ފަހުގައެވެ.\nބައެއް މީހުންގެ ބަނޑު ހިނދި ކުރިން ހުރި ގޮތަށް ހަށިގަނޑު އެހާ ފަސޭހައިން އެބަދަލުވަނީ ކީއްވެބާއޭ ހިތަށް އަރާ ދޯއެވެ. އިނގޭހެއްޔެވެ؟ މާބަނޑު ދުވަސްވަރު ބަރުވީ މިންވަރާއި މައިމީހާގެ މުރާލި ކަމާއި އަދި ވިރާސީ ސިފަތަކަކީ ވިހެއުމަށްފަހު ހަށިގަނޑަށް ބަދަލު އައުމާ ގުޅިފައިވާ ކަންތައްތަކެވެ. ބަލިވެއިނުމަށްފަހު ބަރުވި މިންވަރު 13 ކިލޯއަށްވުރެ މަދުވެފައި މާބަނޑު ދުވަސްވަރު ގަވައިދުން ކަސްރަތު ކޮށްފައި އަދި ވިހެއުމަށްފަހު ދަރިފުޅަށް ގާތުންދޭނަމަ ކުރިންހުރިގޮތަށް ބަނޑު ބަދަލުވުމަށް އެހީތެރިވެދެއެވެ.\nބަނޑު ރީތި ކުރުމަށް ކުރެވިދާނެ ކަންތައްތަކަކީ ކޮބާ؟\nގާތުން ދިނުން :\nބަނޑު ކުރިން ހުރިގޮތަށް ބަދަލު ކުރުމަށްޓަކައި ވިހެއުމަށްފަހު ގާތުން ދިނުމަކީ ހަށިގަނޑުގައި އިތުރުވެފައިވާ ހަކަތަ އަންދާ ސަރުބީތައް ވިރުވާކަމެކެވެ. ގާތުން ދިނުމަކީ ބަނޑުގެ މަސްތަކަށް ވާންވެ ކުރިން ހުރިގޮތަށް ބަދަލުވުމަށްވެސް ބާރު އަޅާ ކަމެކެވެ. އެއީ ގާތުން ދިނުމުން ހަށިގަނޑުގައި އުފެދޭ ހޯމޯންތަކުން މުޅި ހަށިގަނޑަށް އަސަރު ކުރެއެވެ. ނަމަވެސް ބައެއް މައިން ގެ ހަށިގަނޑު ގާތުންދެމުންދާއިރު 3-6 ކިލޯ ލުއިވުމަށްފަހު އިތުރަށް ލުއިނުވެއެވެ. މިހެންވަނީ ކިރު އުފެއްދުމަށްޓަކައި މިބައި ބޭނުންވާތީއެވެ. އެފަދަ މަންމަ އިންނަށް ހަށިގަނޑަށް ބޭނުންވާ ލުއި ކަސްރަތު ކުރެވިދާނެއެވެ.\nކަސްރަތު ކުރުން : ކަސްރަތު ކުރުމަކީ ބަނޑުގެ މަސްތަކަށް ވާންވެ އަދި ގިނަވެފައިވާ ސަރުބީތައް ވިރުވާ ކަމެކެވެ. ކަސްރަތުކުރުމަކީ ހަށިގަނޑު ބަދަލުވުމަށް އެންމެ ބޮޑަށް އެހީތެރިވެދޭ ހަތިޔާރެވެ. ޒަމާނީ މަންމައިންނަކީ މިކަންކަމަށް ހޭލުންތެރި މަންމައިންނެވެ.އެހެން ކަމުން ވިހެއުމަށްފަހު ކަސްރަތު ކުރާ މަންމައިންވެސް މިއަދު ވަރަށް ގިނައެވެ. ބައެއް ފަަހަރު އަވަހަށް ހިކެން ނުވަތަ ބަނޑު ހިންދަން ބޭނުންވެގެން ބައެއް މަންމަ އިން ވަރަށް ބުރަކޮށް މަސައްކަތް ކުރާތަން ފެނެއެވެ. ނަމަވެސް ސަމާލުކަން ދޭށެވެ. ކަސްރަތު ކުރަންވާނީ ޑޮކްޓަރު އެކަމަށް ހުއްދަ ދިނުމުންނެވެ. ފަށައިގަންނާނީ ލުއި ކަސްރަތުންނެވެ. އޭރުން ވަރިުބަލިވުން ކުޑަވުމާއެކު ޤަވާއިދުން ކަސްރަތު ކުރަން ފަސޭހަ ވާނެއެވެ. ޤަވާއިދުން ކަސްރަތު ނުކުރެވެނީ ބައެއް ފަހަރު ހަށިގަނޑު އެކަމަށް ތައްޔާރު ނުވެ ހުއްޓާ ހަށިގަނޑަށް ބުރަވާ ގޮތަށް ކަސްރަތު ކުރެވޭތީއެވެ.\nކެއިން ބުއިން :\nމާބަނޑުވުމުގެ ނުވަމަސް ދުވަހުގެ ދަތުރަށް ފަހު ހަށިގަނޑު އަލުން ހުރި ހާލަތަށް ރުޖޫއަވުމަށްޓަކައި އެންމެ މުހިންމު އަދި ބޭނުންތެރި ކަމަކީ ދުޅަހެޔޮ ކާނާ ހަށިގަނޑަށް ލިއްބައިދިނުމެވެ. ބައެއް މަންމައިންގެ އުސޫލަކީ ވިހެއުމަށްފަހު ހަށިގަނޑަށް ފައިދާ ހުރި ކާނާ އާއި އެކު ހާއްސަ ޑައިޓް ޕްލޭނެއް ފެށުމެވެ. ނަމަވެސް އެމުއްދަތަކީ ހަށިގަނޑަށް ހަކަތަ ބޭނުންވާ މުއްދަތެކެވެ. ގާތުންދޭ ދުވަސްވަރު ބައިކިލޯއަށްވުރެ ބޮޑަށް ހަފުތާއަކު ލުއި ވުމަކީ ހަށިގަނޑުގައިވާ ސަރުބީން ވިހަ އުފައްދާ ކަމެކެވެ. މިވިހަ މައިމީހާގެ ކިރާއެކު ދަރިފުޅުގެ ހަށިގަނޑަށްވެސް ދާނެއެވެ. ވުމާއެކު ވިހެއުމަށްފަހު ފުރަތަމަ ދެމަހުގެ ތެރޭގައި ހަފުތާއަކު ކިލޯއެއްވަރު ލުއިވަމުންދާނަމަ ކެއުން އިތުރު ކުރަން ޖެހޭނެއެވެ.\nއެންމެ ރަނގަޅު ގޮތަކީ ލުއި ކަސްރަތު ކުރުމާއި އެކު ހަކަތަ މަދު ކާނާ ކެއުން މަދުވެގެން ދެމަސްދުވަހަށް ލަސްކޮށްލުމެވެ. އަދި މިމުއްދަތުގައި ގަވައިދުން ކަސްރަތު ކުރުމެވެ. ހަކަތަ މަދު ކާނާ މާއަވަހަށް ކާން ފެށުމަކީ ކިރު އުފެދޭ މިންވަރު މަދުވެ މައިމީހާގެ ގައިގެ ބާރުދެރަވާ ކަމެކެވެ.\nއެހެން ކަމަށްވާނަމަ ބަނޑުކުރިން ހުރިގޮތަށް ބަދަލުވާން ހަށިގަނޑަށް ބުރައަކަށް ވެދާނެއެވެ. ރަނގަޅުގޮތަކީ ކެތްތެރިކަމާއިއެކު ހަށިގަނޑު ބަދަލުކުރަން މަސައްކަތް ކުރުމެވެ. ބަލިވެއިނުމަށްފަހު ވިހެއުމާއި ހަމައަށް، ވިހެއުމަށް ފަހު ގާތުން ކިރުދީ ދަރިފުޅު ހެދި ބޮޑުވާ އިރު ދުޅަހެޔޮ ހަށިގަނޑެއްގެ ވެރި އަކަށް ތިބާ ވުމަކީ މުހިންމުކަމެކެވެ.\nއިތުރު ލިޔުންތައް ވިހެއުމަށް ފަހު ކުރާ ކަސްރަތު ސިއްހަތު


International Maldives Travel Market 2021 gai Raajje ishthihaaru kohffi - vNews.mv\nއިންޓަނޭޝަނަލް މޯލްޑިވްސް ޓްރެވަލް މާކެޓް 2021ގައި ރާއްޖެ އިޝްތިހާރުކޮށްފި\nމަރްޔަމް ލީން 01 November 2021, 22:35\nހަތަރުވަނަ އިންޓަނޭޝަނަލް މޯލްޑިވްސް ޓްރެވަލް މާކެޓް 2021 ގައި ވިޒިޓް މޯލްޑިވްސްއިން ބައިވެރިވެއްޖެއެވެ.\nވާޗުއަލްކޮށް އައިއެމްޓީއެމް އެއާ ޕްލެޓްފޯމްގައި މި ފެއާ ކުރިޔަށްގެންދިޔައިރު، މި ފެއާ ބޭއްވީ އޮކްޓޫބަރު 26 ވަނަ ދުވަހުން 28 ވަނަ ދުވަހުގެ ނިޔަލަށެވެ.\nމި އަހަރުގެ އައިއެމްޓީއެމް ފެއާގައި ތަފާތު އެކި ޤައުމަކުން ގިނަ ބައިވެރިން ބައިވެރިވެފައިވާކަމަށް މި ފެއާ އިންތިޒާމް ކުރާ ފަރާތުން މައުލޫމަތުދެއެވެ.\nތިން ދުވަހުގެ މުއްދަތަށް ކުރިއަށްދިޔަ މި ފެއާއަކީ ދުނިޔޭގެ އެކި ކަންކޮޅުތަކުގައި ފަތުރުވެރިކަމުގެ ސިނާޢަތުގައި ހަރަކާތްތެރިވާ ފަރާތްތަކުން ބައިވެރިވެވޭ ގޮތަށް ކުރިއަށް ގެންދިޔަ ވާޗުއަލް ފެއާ އެކެވެ. މި ފެއާ ވެގެންދިއައީ ބޭރުގެ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކާއި ދިވެހިރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ފަރާތްތަކުން އެއް ޕްލެޓްފޯމަކުން ބައްދަލުކޮށް، ނެޓްވޯކް ކުރުމަށް ފުރުސަތު ލިބިގެންދިއަ ފެއާ އަކަށެވެ.\nމި އަހަރުގެ ފެއާގައި ބައްދަލުވުންތަކާއި ލައިވް ކޮންފަރެންސް ސެޝަންތަކާއި ފޯރަމްތައް ބޭއްވުމުގެ ފުރުސަތުވެސް ބައިވެރިވާ ފަރާތްތަކަށް ލިބިގެންދިއައެވެ.\nމި ފެއާއާ ބެހޭ ގޮތުން ވާހަކަދައްކަވަމުން ވިޒިޓް މޯލްޑިވްސްގެ މެނޭޖިން ޑިރެކްޓަރު ޠައްޔިބު މުހައްމަދު ވަނީ، އައިއެމްޓީއެމް ފަދަ ފެއާތައް ރާއްޖޭގެ އަމިއްލަ ކުންފުނިތަކުން ބޭއްވުމުގެ މުހިންމުކަމުގެ މައްޗަށް އަލިއަޅުއްވާލައްވާފައެވެ. އަދި މިއީ ރާއްޖޭގެ ފަތުރުވެރިކަމުގެ ޕްރޮޑަކްޓްތަކާއި، ހިދުމަތްތައް ބޭރުގެ މާކެޓަށް އިޝްތިހާރުކުރުމަށް ލިބޭ ރަގަނޅު ފުރުސަތެއްގެ ގޮތުގައި ޠައްޔިބު ފާހަގަކުރެއްވިއެވެ.\nއައިއެމްޓީއެމް ފެއާ އިންތިޒާމްކުރާ ފަރާތުން ބުނީ މިދިޔަ އަހަރުގެ ފެއާއަށް ލިބުނު ހިޔާލުތަކުގެ އަލީގައި މި އަހަރު ފެއާ ބާއްވަ ވާޗުއަލް ޕްލެޓްފޯމް "އައިއެމްޓީއެމް" އިތުރަށް އަޕްގްރޭޑް ކުރެވިފައިވާކަމަށެވެ. އަދި އައިއެމްޓީއެމް ހިންގުމުގައި، ހާއްސަކޮށް ޕްލެޓްފޯމް ތަރައްޤީކުރުމުގައި، ކަސްޓަމަރުންނަށް ފުރިހަމަ، ފަސޭހައަދި ރަގަނޅު އަގެއްގައި ހިދުމަތް ދިނުމަށް ސަމާލުކަން ދީފައިވާކަމަށެވެ.\nއައިއެމްޓީއެމް އަކީ ރާއްޖޭގެ ފަތުރުވެރިކަމުގެ ދާއިރާގައި ހަރަކާތްތެރިވާ ވިޔަފާރިތަކަށް، ރާއްޖޭގައި ތިބެގެން ވިޔަފާރި ޕްރޮމޯޓްކުރުމުގެ ފުރުސަތު ފަހިކޮށްދޭ ޕްލެޓްފޯމެކެވެ.\nވިޒިޓް މޯލްޑިވްސްއިން އަންނަނީ ދިވެހިރާއްޖޭގެ ފަތުރުވެރިކަން އިޝްތިހާރުކުރުމަށްޓައި އެކި ވާޗުއަލް ފެއާތަކާއި މާކެޓިން ހަރަކާތްތަކުގައި ބައިވެރިވަމުންނެވެ.


އައިމީ އާއިމެދު އަބަދުވެސް އޭނާގެ މައިންބަފައިން ތަފާތުކޮށް އަމަލުކުރާކަން އޭނާއަށް ފާހަގަވިއެވެ. އޭނާގެ ބޭބެމެންނަށާއި ޚާއްސަކޮށް ދައްތައަށް ކޮށްދޭ ކިތަންމެ ކަމެއް، އައިމީއަށް ނުކޮށްދޭކަން ވެސް އޭނާއަށް އެނގުނެވެ. ނަމަވެސް އައިމީ އެކަން ކަމަށް ހިތްވަރުކޮށް ކެތް ކުރިއެވެ. އެހެން އެކަން ވަނީ އާއިލާގައި ގިނަ މީހުން ތިބީމަކަމަށް ވެދާނެ ކަމަށާއި އައިމީ ރަނގަޅަށް އުޅުމުން ހުރިހާ ކަމެއް ވެސް ރަނގަޅުވާނެ ކަމަށް އޭނާ އުންމީދު ކުރިއެވެ. ސަކީނާއްތަވެސް އައިމީއަށް އަބަދުވެސް ވިސްނައިދެމުން ދިޔައީ އެފަދައިންނެވެ.\nނަމަވެސް ދުވަހުން ދުވަހަކަށް އޭނާއަށް ލިބެމުން ދިޔައީ އަނިޔާއެވެ. ޚާއްސަކޮށް އޭނާގެ ބައްޕަގެ ފަރާތުންނެވެ. އައިމީގެ ބައްޕަ އޭނާއަށް އަނިޔާ ކުރަނީ، ނުވަތަ ރަހުމުކުޑަ ބަސްތައް ބުނަނީ ކީއްވެގެންކަން، ގިނަ ފަހަރަށް އައިމީ އަކަށް ވެސް ނޭނގެއެވެ.\nއެއްދުވަހުގެ ހަވީރުގެ ވަގުތެކެވެ. ފިލާވަޅު ހަދާ ފޮތް ކިޔުމަށްފަހު އައިމީ ދިޔައީ ކުޅޭށެވެ. ބޮޑުދައިތަގެ ދެ އަންހެން ކުދިން ކަމުގައިވާ ސިމަން އާއި ސަމާއާއެކު އައިމީ އުޅުނީ ގަނޑުފިއްލާ ކުޅޭށެވެ. ސިމަން ހުރީ މޫނުމަތީގައި އަތް އަޅައިގެން ދިހައަކާއި ހަމަައަށް ގުނަން ހުރިއިރު ސަމާއާއެކު އައިމީ ދިޔައީ ފިލާށެވެ. ފަތްޖެހި އެނދެއްގައި ބެޑުޝީޓެއް އަޅައިގެން ފިލާއޮވެ، ސިމަން ގުނަމުންދިޔަ އަޑުއަހަން އައިމީ ހެވިފައި އޮތެވެ.\nއަށަކާއި ހަމައަށް ގުނިފަހުން ކުއްލިއަކަށް ސިމަން ގުނުން ހުއްޓާލިއެވެ. އައިމީ ހައިރާންވިއެވެ. އެއްކޮށް ނުގުނާ އެތެރެއަށް ވަންނަނީބާއޭ ހިތައް އެރިތަނާހެން ކުއްލިއަކަށް މީހަކު ވަރަށް ބާރަށް ބެޑުޝީޓަށް ހިފާ ދަމައިގަތެވެ. އެއީ ކާކުތޯ އިސް އުފުލާ ބަލާލިއިރު، ވަރަށް ރުޅިއައިސްފައި އައިމީ އާއި ދިމާލަށް ބަލަހައްޓައިގެން އޭނާގެ ބައްޕަ ހުއްޓެވެ.\nބައްޕަ އެންމެ ފުރަތަމަ ވެސް ހިފީ އައިމީގެ އިސްތަށިގަނޑުގައެވެ. އިސްތަށިގަނޑުގައި ހިފާ ދަމާ އެނދުން ވައްޓާލާފައި، އެއް އަތުގައި ހިފާ ދަމަމުން އެކޮޓަރިން ބޭރަށް ގެންދިޔައެވެ. އެއިރު ސިމަން އާއި ސަމާ ބިރުން އަދި ހަމްދަރުދީގެ ނަޒަރަކުން އައިމީ އާއި ދިމާލަށް ބަލަން ތިބިކަން އޭނާއަށް ފެނުނެވެ. މަދަދަށް އެދޭފަދަ ގޮތަކަށް އައިމީ ވެސް އެކުދިންނާއި ދިމާލަށް ބަލާލިއެވެ.\nބައްޕަ އެފަދަ ގޮތަކަށް އައިމީ އާއި ދޭތެރޭ ކަންތައް ކުރަނީ ކީއްވެކަން އައިމީ އަށް ނުވިސްނުނު ކަމުގައިވިޔަސް، ކޮޓަރިއަށް ގެންދިޔުމާއެކު އޭނާއަށް އަނިޔާ ކުރަން ފަށާނެކަން އައިމީއަށް ވިސްނުނެވެ. އެއީ އޭގެ ކުރިން ވެސް އައިމީ އާމެދު އޭނާގެ ބައްޕަ އެފަދައިން ކަންތައް ކޮށްފައިވާތީއެވެ. އެހެންކަމުން އޭނާއަށް ލިބެން އުޅޭ އަނިޔާތަކާމެދު ވިސްނާފައި އެކުޑަކުޑަ ހިތް އިންތިހާއަށް ބިރުގަތެވެ.\nކަންތައްތައްވީ ވެސް ހަމަ އައިމީއަށް ހީވި ފަދައިންނެވެ. ކޮޓަރިއަށް ގެންދިޔުމާއެކު ބައްޕަ އޭނާގެ ގައިގާ ތަޅަން ފެށިއެވެ. އަތުންނާއި ކޮޅުފައިން ވެސް ތެޅުމަށްފަހު "މިއީ ނުކިޔަވާ އަބަދު ކުޅެން ދުވާ އަންހެނެކޭ" ބުނެ ބައްޕަ ދިޔައީބަދިގޭގައި ރޮށިފިހެން ގެންގުޅޭ ލަކުޑި ދޭފަތް ބަލައެވެ. އައިމީ އިތުރަށް ބިރުގަތެވެ. ނޫނެކޭ ބައްޕާއޭ ތިހެން ނުހަދާށޭ ބުނެ އާދޭސް ކުރިއެވެ. ދުވަހަކު ވެސް ކުޅެން ނުދާނަމޭ ބުނެ ވައުދުވެސް ވިއެވެ.\nނަމަވެސް އައިމީ ކުރި އެންމެ އާދޭހެއްގެ އަޑެއްވެސް އޭނާގެ ބައްޕަ ނޭހިއެވެ. ދޭފަތުން ތަޅަމުން ދިޔައިރު އެވަގުތު އެތަނުގައި އޭނާގެ މަންމައާއި ދައްތަގެ އިތުރުން ތިންވަނައަށް ހުންނަ ބޭބެ ވެސް ހުއްޓެވެ. އެންމެންވެސް ތިބީ ބިރުން ކަމެއް، ހަމްދަރުދީވެފަ ކަމެއް އައިމީ އަކަށް ނޭނގެއެވެ. އެނގޭހާވެސް އެއްޗަކީ އޭނާއަށް އެއްވެސް ވަރަކަށް މަދަދެއްނުވެ އެމީހުން އެތަނުގައި ކުޅި ބަލަން ތިބި ކަމެވެ.\nދޭފަތް ބިންދައިގެން ދަންދެން އައިމީ ގައިގާ އޭނާގެ ބައްޕަ ތެޅިއެވެ. ދޭފަތް ބިންދައިގެން ދިޔުމުން، ފިލާވަޅު ދަސްނުކުރަނީސް އެކަކުވެސް އައިމީއަށް ކާން ނުދިނުމަށް ބުނެ އޭނާގެ ބައްޕަ އެތަނުން ދިޔައެވެ.\nބަނޑުހައި ހޫނު ކަމުގައި އިނދެ އައިމީ ފިލާވަޅު ދަސްކުރިއެވެ. ނަމަވެސް އެފޮތުން ކިޔެވި އެންމެ އަކުރެއްވެސް، ފިއްޔެއްވެސް އޭނާއަކަށް ނުވިސްނުނެވެ. އެއަށްވުރެ އޭނާގެ ގައިގާ ރިއްސި ރިއްސުން މާބޮޑެވެ. ހިތައް ކޮށްފައި ހުރި އަސަރު ވެސް މާބޮޑެވެ. އޭނާގެ ހިތައް އެތައް ސުވާލުތަކެއް އަރަމުން ދިޔައެވެ.\n"މަންމަމެންގެ ކައިރީގައި ބައިންދައިގެން ދައްތައަށް ފިލާވަޅު ދަސްކޮށްދޭ ގޮތަށް، ނުވަތަ ކައިރި ގޭގެއަށް ފޮނުވައިގެން ދައްތަ އަށް ޓިއުޝަންދޭ ގޮތަށް އައިމީއަށް ނުދެނީ ކީއްވެ ހެއްޔެވެ؟ ދައްތަ ކިޔެވީމަ ފެންނަ ގޮތަށް އައިމީ ކިޔެވީމަ ނުފެންނަނީ ކީއްވެ ހެއްޔެވެ؟ ދައްތަ ނުކިޔަވާ ކިތަންމެ ގިނައިރަކު ހުއްޓަސް އެކަން މައްސަލައަކަށް ނުވެފައި، އައިމީ ކެޑައިރުކޮޅަކަށް ކުޅެލަން ދިޔުން މައްސަލައަކަށް ވަނީ ކީއްވެ ހެއްޔެވެ؟ ދައްތައަށްވުރެ އައިމީ ކުޑަކޮށް ހުންނައިރު، ނިކަމެތިކޮށް ހުންނައިރު ވެސް އައިމީއަށް އެއަނިޔާތައް ކުރަނީ ކީއްވެ ހެއްޔެވެ؟ އަނިޔާ ކުރަނީ ކީއްވެ ހެއްޔެވެ؟" ސުވާލުތައް ހިތުގައި ވަޅުލައިގެން އިނދެ ފޮތް ކިޔަމުން އައިމީ ރޮމުން ގެންދިޔައެވެ.


BREAKING: Israel in Gaza ge ethan mithanah bon alhan fashaifi - vNews.mv\nސައިފް އަޒްހަރު 25 March 2019, 22:55\nއިސްރާއީލުގެ އުދުވާނީ ބާރުތަކުން ޣައްޒާގެ އެތަންމިތަނަށް ވައިގެ ހަމަލާތައް ދޭން ފަށައިފިއެވެ.\nމިއީ، އިސްރާއީލުގެ މެދުތެރެއަށް މިއަދުގެ ވަރަށް ހެނދުނާ ދެވުނު ރޮކެޓް ހަމަލާއާ ގުޅިގެން ރައްދުގައި އިސްރާއީލުން ދޭންފެށި ހަމަލާތަކެކެވެ.\nއިސްރާއީލުގެ މެދުތެރެއަށް މިއަދުގެ ހެނދުނު ވެއްޓުނު ރޮކެޓް ފޮނުވާލީ ޣައްޒާގެ ތެރެއިން ކަމަށް އިސްރާއީލުން ބުނެއެވެ. މި ހާދިސާގައި އިސްރާއީލުގެ ހަތްމީހުންނަށް އަނިޔާވެ، ރޮކެޓް ހަމަލާ އަމާޒުވި ގެ ވަނީ ހަލާކުވެފައެވެ.\nއިސްރާއީލުގެ އުދުވާނީ ސިފައިން ޣައްޒާގެ އެތަންމިތަނަށް ހަމަލާދޭން މިފެށީ، އިސްރާއީލަށް ދިން ރޮކެޓް ހަމަލާގެ ބަދަލު ވަރަށް ވަރުގަދައަށް ހިފާނޭ ކަމަށް ބުނެ އިސްރާއީލުގެ ހައްދުފަހަނައަޅާފައިވާ ބޮޑުވަޒީރު ނަތަންޔާހޫ އިންޒާރުކޮށްފައި ވަނިކޮށެވެ.\nއިސްރާއީލު ސިފައިން ޣައްޒާގެ އެތަންމިތަނަށް ވައިގެ ހަމަލާތައް ދޭން ފެށިގެން ޣައްޒާގެ ރައްޔިތުން ގެންދަނީ ކަށަވަރުކޮށް ދެމުންނެވެ.\nމިގޮތުން، ޣައްޒާގެ އުތުރުގެ ހިސާބުތަކުން އެއްޗެހި ގޮވާ އަޑުފަށްގަނޑު އިވެމުންދާ ކަމަށް އާންމުން ބުނަމުންދާއިރު، ޣައްޒާގެ ދެކުނުގެ ރަށެއް ކަމަށްވާ ޚާން ޔޫނިސްގެ އިރުމަތީގައި އޮންނަ ދަނޑުވެރިކަންކުރާ ސަރަހައްދު ތަކަށްވެސް ހަމަލާތައް ދެމުންގެންދާ ކަމަށް ރިޕޯޓްތައް ބުނެއެވެ.\nޣައްޒާގައި ހުރި އަލްޖަޒީރާގެ މުރާސިލު ބުނެފައިވަނީ، ޣައްޒާގައި ހުރި ހަމާސްއަށް ނިސްބަތްވާ އެތައް އިމާރާތަކަށް އިސްރާއީލު ސިފައިންގެ ހަމަލާތައް އަމާޒުކުރަމުންދާ ކަމަށެވެ. އެ އިމާރާތްތަކަކީ ހުސްކޮށް ހުންނަ އިމާރާތްތަކެއް ކަމަށްވެސް ބުނެއެވެ.\nޣައްޒާގައި ގިނަ އަދަދެއްގެ އާންމުން ދިރިއުޅޭ ސަރަހަދެއްގައި ހުރި ބިޔަ އިމާރާތަކަށްވެސް ބޮންއަޅައި އެއްކޮށް ހަލާކުކޮށްލާފައި ވާކަމަށް ރިޕޯޓްތައް ބުނެއެވެ.\nހަމަލާތަކުގެ ސަބަބުން ޣައްޒާގެ އެކި ހިސާބުތަކުން އަލިފާނާއި ދުން އަރަމުންދާ މަންޒަރު ޣައްޒާގެ މަލަމަތިން ފެންނަމުންދާ ކަމަށްވެސް އަލްޖަޒީރާގެ މުރާސިލް ބުނެފައި ވެއެވެ.\nއިސްރާއީލުން ދޭންފެށި ހަމަލާތަކާ ގުޅިގެން، ޣައްޒާގައި ވެރިކަންކުރާ ހަމާސްގެ ތަރުޖަމާނު އަބްދުއްލަތީފް އަލްކާނޫ ވިދާޅުވީ، ހަމާސްއިން ޣައްޒާގެ ރައްޔިތުން ދޫކޮށް ނުލާނޭ ކަމަށާއި، ދިފާއުގައި ފިޔަވަޅު އަޅަން ޖެހިއްޖެނަމަ އެކަންވެސް ކުރާނޭ ކަމަށެވެ.\nމިހާރު ދެމުންގެންދާ އުދުވާނީ ހަމަލާތަކުން ހާމަވެގެންދަނީ އިސްރާއީލުގެ އަނިޔާވެރިކަން ކަމަށާއި، އިސްރާއީލު ބޭނުންހާ ގޮތެއް ފަލަސްތީނު ރައްޔިތުންނަށް ހަދަން، ރައްޔިތުން ފުރުސަތު ނުދޭނޭ ކަމަށްވެސް ހަމާސްގެ ތަރުޖަމާނު ވިދާޅުވިއެވެ.


Addu Meedhoo ah ufa "Ryan" Football gai ramun anna tharieh - AO News\nއައްޑޫ މީދޫ އަށް އުފަން “ރަޔަން” ފުޓްބޯޅައިގެ އަރަމުން އަންނަ ތަރިއެއް\nލިޔުނީ : މުހައްމަދު ހިޒްޔަމް ހާމިދު (ސ. އަތޮޅުމަދަރުސާ ސްކޫލް މީޑިއާ)\nކޮންމެ މީހަކީވެސް ތަފާތު މީހެކެވެ. އެމީހެއްގެ ހުނަރުތައްވެސް ތަފާތުވާނެއެވެ. އުޅުމުގެ ގޮތާއި ބައްޓަން ތަފާތުވާނެއެވެ. ދައްކަން މިއުޅެނީ އައްޑުއަތޮޅު މީދޫގެ ފުޓްބޯޅައިގެ އަރަމުންދާ ތަރިއެއްގެ ވާހަކައެކެވެ. ކުޅުމުގެ ހުނަރާއި އެކަމުގެ ހިތްވަރު ހުރި ޤާބިލް ދަރިއެއްގެ ވާހަކައެވެ. ސ.އަތޮޅު މަދަރުސާގެ ގްރޭޑް 9ގައި ކިޔަވަމުން އަންނަ ރަޔަން މުއްސަދު މަންސޫރަކީ މި ފަދަ ފަޚުރުވެރ ދަރިއެކެވެ..\nރަޔަން އަކީ ކުޑައިރުއްސުރެން ފުޓްބޯޅައަށް ޝައުޤުވެރިކަން ހުންނަ ކުއްޖެކެވެ. ކުޑައިރުވެސް އެކުވެރިންނާއެކު ކުޅެ ހެދިއެވެ. ދުވަސްތައް ފާއިތުވަމުން އައިސް، ރަށު ފެންވަރުގެ މުބާރާތްތަކުގައި ރަޔަން ކުޅެން ފެށިއެވެ. އަދި ރަށުގެ އެހެން މޮޅު ކުޅުންތެރިންނާއެކު އެއްފަންތިއަކަށް ވާދަކުރަން ފެށިއެވެ.\nރަޔަން ޝަމްސުއްދީން ސްކޫލުގައި އުޅުނު ދުވަސްވަރު އިންޓަރ ހައުސް މުބާރާތްތަކުގައި އެންމެ މޮޅު ކުޅުންތެރިޔާގެ ގޮތުގައި ކުޅުނެވެ. ޓޮޕް ސްކޯރާރ އިން ފެށިގެން ބެސްޓް ޕްލޭޔަރ އަކީ ކޮންމެ ފަހަރަކުވެސް ރަޔަން ހޯދާ މަޤާމެކެވެ.\nހަމައެހެންމެ، ޝަމްސުއްދީން ސްކޫލުން ބައިވެރިވާ އިންޓަރ ސްކޫލް ފުޓްބޯޅަ މުބާރާތުގައިވެސް، ރަޔަންގެ ހުނަރު ނިކަން ރަނގަޅަށް ފެނިގެން ދިޔައެވެ.\nސ.އަތޮޅު ސްކޫލަށް ވަނުމަށްފަހު، އެ ސްކޫލްގެވެސް ފުޓްބޯޅައިގެ އެއްތަރިއަކީ ރަޔަން އެވެ. އިންޓަރ ހައުސް މުބާރާތްތަކުގައި ރަޔަންގެ ކުޅުން ވަރަށް ފުރިހަމަކަން ފާހަގަވެއެވެ. އަދި ހަމައެހެންމެ، އިންޓަރ ސްކޫލް މުބާރާތްތަކުގައި ކުޅޭ އެންމެ ވަރުގަދަ އެއް ކުޅުންތެރިއެއްގެ ގޮތުގައި ރަޔަން ވެއެވެ.\nމިއަހަރުގެ ފެބްރުއަރީ މަހުގައި ބޭއްވި ބެސްޓް ފުޓްސަލް ޓޯރނަމެންޓްގައި ރަޔަން ވަނީ އަޚުން ޓީމަށް ކުޅެފައެވެ. މިޓީމުގައި ރަޔަންއާ އެއް އުމުރުފުރާއެއްގެ ކުދިންވެސް ކުޅުނެވެ.\nމުބާރާތުގައި އަޚުން ޓީމަށް ގިނަ ކާމިޔާބީ ރަޔަން ހޯދައިދިނެވެ. މިއީ ކޮންމެޔަކަސް، އަޚުން ޓީމުގެ އެހެން ކުޅުންތެރިން ދެރަކޮށްލުމުގެ ނިޔަތުގައި ބުނާ ބަހެއް ނޫނެވެ.\nރަޔަން ބޭނުންވަނީ ބޮޑުވެގެން ފުޓްބޯޅައިގެ މައިދާނަށް ނިކުންނާށެވެ. އޭނަގެ ކުޅިވަރު އާއިލާގެ ހުނަރުވެރި މެންބަރުން ފަދައިން ހުނަރުވެރި އަދި މިއަށްވުރެވެސް ޤާބިލް ކުޅުންތެރިއަކަށް ވުމަށެވެ. މިކަމުގައި އޭނައަށް އެންމެ ބޮޑަށް އެހީތެރިވެދެނީ އޭނަގެ އާޢިލާގެ މެންބަރުންނެވެ. ޚާއްޞަކޮށް، އޭނަގެ މަންމައާއި ބައްޕަ އޭނައަށް ކުރިއަރަން ފުރުޞަތު ދޭކަން ފާހަގަކޮށްލެވެއެވެ.\nރަޔަން ބުނާގޮތުގައި އޭނަ އެންމެ ޝައުޤުވެރިކަން ހުރި ދާއިރާއަކީ މިއީ އެވެ. މި ދާއިރާގައި ފުންނާބު އުސް މީހަކަށްވާން އަބަދަށްވެސް އެދެއެވެ.\nރަށުގެ އެއްވެސް މީހަކު ރަޔަންގެ ހުނަރާ މެދު ޝައްކެއް ނުކުރާނެއެވެ. ސަބަބަކީ އެކަން އެންމެނަށްވެސް ފެނި ހާމަވެފައިވާތީ އެވެ. ދުޢާއަކީ، މިފަދަ ޤާބިލު ކަމަށް ކެރޭ ކުޅުންތެރިން މިރަށުގެ މުޖުތަމަޢުއިން ނިކުތުމެވެ.


Nasaraadheenun nukume Islaam dheenuge gadha adakah!\nނަސާރާދީނުން ނުކުމެ އިސްލާމް ދީނުގެ ގަދަ އަޑަކަށް!\nޔޫސުފް އެސްޓެސް ތަގުރީރެއް ކުރައްވަނީ\nސްކިޕް އެސްޓެސް އުފަންވީ 1949 ވަނަ އަހަރު އެމެރިކާގެ ޓެކްސަސްގައެވެ. އުފަންވީ ނަސާރާ ދީނަށް ވަރުގަދައަށް ތަބާވެފައި އޮތް އާއިލާއަކަށެވެ. އެހެންވެ ބޮޑުފުޅުވީ ނަޞާރާދީނުގެ ކެތަލިކް މަޒްހަބުގެ އަގީދާގައި ވަރުގަދައަށް ހިފަހައްޓައިގެން ހުންނެވި ބޭފުޅެއްގެ ގޮތުގައެވެ. އޭނާ ވެވަވަޑައިގެންނެވީ ހަމަ އެކަނި އެދީނަށް ތަބާވެވަޑައިގަންނަވާ ބޭފުކަށް ނޫނެވެ. އެދީނަށް މީހުންް ވައްދަވަން މަސައްކަތްކުރައްވާ ބޭފުޅަކަށް ވެސް ވެވަޑައިގެންނެވި އެވެ.\nނަޞާރާ ދީނުގެ ފާދިރީއެއްގެ ގޮތުގައި ހުންނެވި ސްކިޕް އެސްޓެސް އިސްލާމްވެ ވަޑައިގެންނެވި ގޮތް އެއީ އޭނާ މިހާރު ތަކުރާރުކޮށް ކިއުއްވައި ދެއްވާ، މަޝްހޫރު ވާހަކަ އެކެވެ.\nއެސްޓެސް އިސްލާމްވެ ވަޑައިގަތުމަށް މެދުވެރިވީ އިސްލާމްދީނުގެ ބޮޑު އިލްމުވެރިއަކު ނުވަތަ އިމާމަކު ދެއްވި ނަސޭހަތަކުން ނޫނެވެ. އޭނާއާ ބައްދަލުވީ ހަމަ އާދައިގެ މުސްލިމަކާ އެވެ. އޭނާ ވިދާޅުވެފައިވާ ގޮތުގައި އެއީ އޭނާއާ ބައްދަލުވެ ވާހަކަ ދެއްކި މުސްލިމް ފުރަތަމަ މީހާއެވެ. އޭނާއާ މުސްލިމަކާ ބައްދަލުވެވަޑައިގެންނެވީ މުސްލިމުންނަށް ކުރައްވާ ނަފުރަތެއްގެ ބޮޑުކަމުން މުސްލިމުންނާ ވާހަކަ ވެސް ނުދައްކަވަން ގަސްދުކުރައްވައިގެން ހުންނަވަނިކޮށެވެ.\nއެސްޓެސް އަކީ މިހާރު އިސްލާމްދީނަށް ދައުވަތު ދެއްވުމުގެ މަސައްކަތް ކުރައްވާ މަޝްހޫރު ދާއީއެކެވެ. މަޝްހޫރު ޕީސް ޓީވީން އޭނާގެ ނަސޭހަތްތަކާއި ތަޤުރީރުތައް އެތައް މިލިޔަން ބަޔަކަށް ފެނެއެވެ.\nއެސްޓެސް އާއި މުސްލިމް މީހާއާއި ބައްދަލުވެވަޑައިގެންނެވީ އަމިއްލަފުޅު ގޭގެ ތެރެއިންނެވެ. މުސްލިމް މީހާ ގެއަށް އައީ އެސްޓެސްގެ ބައްޕައާއި އެކުގަ އެވެ.\n"1992 ވަނަ އަހަރު މިސްރު މީހަކާއި އެކު އަހަރެންގެ ބައްޕަ ވިޔަފާރި ކުރަން ފެށިއެވެ. އަދި އެމީހާއާ އަހަރެން ބައްދަލު ކުރުމަށް އެދޭ ކަމަށް ބައްޕަ ބުންޏެވެ. [މަސައްކަތުގައި] ބައިނަލްއަގުވާމީ ރަހައެއް ލައްވައިލަން ބޭނުންވެފައި ހުރީތީ ބައްޕަގެ އެ ހިޔާލު އަހަރެންނަށް ކަމުދިޔައެވެ"\n"އަހުރާމްތަކާއި ސްފިންކްސްއާއި ނީލަ ކޯރު ކަލެއަށް އެނގޭނުން؟" މުސްލިމް މީހާ ނިސްބަތްވާ ގައުމު ތައާރަފް ކޮށްދެމުން ބައްޕަ ބުންޏެވެ. ދެން ބުނީ އެމީހާއަކީ މުސްލިމެއް ކަމަށެވެ.\n"މުސްލިމެއް؟ ނުވާނެ ތިޔަކަމެއް؟" އަޅުގަނޑު ދެންނެވީމެވެ. ފުރަތަމަ މުސްލިމް މީހާއާ ބައްދަލުވުމުގެ ފުރުސަތު ލިބުނު ގޮތާއި ބެހޭ ގޮތުން އެސްޓެސް ލިއުއްވާފައި ވެއެވެ.\nމިސްރު މީހާއާ ބައްދަލު ނުކުރަންވީ ސަބަބާއި ބެހޭ ގޮތުން ބައްޕައާ ވާހަކަފުޅު ދައްކަވަމުން އެސްޓެސް ވިދާޅުވީ، "އެމީހުންނަކީ ޓެރަރިސްޓުންނާއި ކިޑްނެޕްކުރާ މީހުންނާއި ހައިޖެކް ކުރާ މީހުންނާއި ބޮން ގޮއްވާ މީހުން،" ކަމަށެވެ.\nދެކޮޅު ހެއްދެވުން ތަކަށް ފަހުވެސް އެންމެ ފަހުން އެސްޓެސް އެމީހާއާ ބައްދަލު ކުރެއްވި އެވެ. އަދި ދުވަސްކޮޅަކުން އަގީދާއާ ބެހޭ ގޮތުން އޭނާއާ ވާހަކަ ދައްކަވަން ފެއްޓެވީ ނަޞާރާދީނަށް އޭނާ ވެއްދެވުމުގެ ބޭނުމުގަ އެވެ. އެހެންވެ އަގީދާއާ ބެހޭ ގިނަ ސުވާލުތަކެއް އެސްޓެސް އޭނާއާ ކުރިމަތިކުރެއްވި އެވެ.\nއަަޖައިބުކުރުވަނިވި ލިބުނު ޖަވާބުތަކެއް\nއެސްޓެސް: ކަލޭ ކަލާންގެ ގަބޫލު ކުރަންތަ؟\nމުސްލިމް މީހާ: އާނ، ގަބޫލު ކުރަން.\nއެސްޓެސް: އާދަމް އާއި ހައްވާގެ ވާހަކަ ގަބޫލުކުރަންތަ؟\nމުސްލިމް މީހާ: އާނ!\nއެސްޓެސް: އަބްރަހަމް (އިބްރާހީމް ޢަލައިހިއްސަލާމް) އާ ބެހޭ ގޮތުންނޯ؟\nއެސްޓެސް: މޫސާ ޔޯ؟\nއެސްޓެސް: އީސާޔޯ، އެއީ ކަލާންގެ މަސީހާ ކަން ގަބޫލުކުރަންތަ؟\nމުސްލިމް މީހާ އެ ސުވާލުގެ ޖަވާބުގައި ވެސް ބުނީ އާނއެކޭ އެވެ.\nމުސްލިމް މީހާ އެޖަވާބުތައް ދިނުމުން އެސްޓެސް އުއްމީދު ކުރެއްވީ އެނާ ފަސޭހައިން ނަސާރާދީނަށް ވެއްދެވޭނެ ކަަމަށެވެ.\nއެސްޓެސްއަށް އިސްލާމްދީނުގެ ރަނގަޅުކަން ވިސްނިވަޑައިގެންނެވި ފިކުރުބޮޑުވާ ބަލި (ޑިޕްރެޝަން) އާ ކުރިމަތިވެފައި ހުރި ނަޞާރާ ދީނުގެ ފާދިރީއަކަށް މުސްލިމް މީހާގެ ފަރާތުން ހަމަޖެހުން ލިބުމުންނެވެ. އަދި އެ ފާދިރީ ދެ ފަހަރަކު މިސްކިތަށް ޒިޔާރަތް ކުރުމަށް ފަހު އިސްލާމް ވުމަކީ ވެސް ދީނާއި މެދު ވިސްނާވަޑައިގަންނަވަން އޭނާއަށް މަޖުބޫވެވަޑައިގެންނެވި ކަމަކަށެވެ. އިސްލާމްދީނާ މެދު ވިސްނާވަޑައިގެން ދިރާސާ ކުރައްވަން އެސްޓެސް އަށް އެންމެ ބޮޑު ބާރަކަށްވީ އަނެއް ކަމަކީ ކީރިތި ޤުރުއާނަކީ މީގެ 1400 އަހަރު ކުރިއްސުރެ، އެއްވެސް ބަދަލެއް ނައިސް އޮތް ފޮތެއް ކަމާއި އެފޮތް އެކުގައި އެތައް މިލިޔަން މީހުންނެއް ހިތުދަސްކޮށްފައިވާ ކަން އެނގިވަޑައިގެންނެވުމުންނެވެ.\nމުޙައްމަދު ޢަބުދުއް ރަޙުމާން ނަމަކަށް ކިޔާ މިސްރު މީހާއާ އެންމެ ފަހުން ދީނާ ބެހޭ ގޮތުން އެސްޓެސްއާއި އޭނާގެ އަނބިކަނބަލުން މަޝްވަރާ ކުރެއްވީ ރޭނގަނޑެއްގަ އެވެ. އެރޭ އެ މަޝްވަރާގައި ތިއްބައި ފަތިސް ވުމުން މުޙައްމަދު ފަތިސް ނަމާދު ކުރި އެވެ. އެރޭ އެސްޓެސް ކުރެއްވި ކަމަކީ ގޭގެ އަނެއް ފަރާތަށް ވަޑައިން ބިންމަތީގައި ފިލާގަނޑެއް އަޅުއްވައި، މުސްލިމުން ނަމާދު ކުރާ ދިމާލަށް އެނބުރި ބިންމަތީގައި މޫނު ޖެއްސުމެވެ.\n" މާތް ރަސްކަލާކޯ. ތިޔަ އިލާހު ވޮޑިގެން ވާނަމަ މިއަޅާއަށް ތެދުމަގު ދައްކަވައިފާންދޭވެ. ތެދުމަގު ދައްކަވައިފާންދޭވެ،" ފިލާގަނޑުގައި ނިތްކުރި ޖައްސަވައިގެން އޮންނަވައި އޭނާ ދުއާ ކުރެއްވި އެވެ.\nއަދި އެއަށް ފަހު ތެދުވެވަޑައިގެންނެވުމުން ހަށިގަނޑުގެ ތެރޭގައި ކަމެއް ބަދަލުވެއްޖެ ކަމުގެ އިހުސާސް އޭނާއަށް ކުރެއްވުނު ކަމަށް އެސްޓެސް ލިއުއްވާފައި ވެއެވެ. އަދި އޭނާ ކޮޓަރިއަށް ވަޑައިގެން ފެންވެރުއްވި އެވެ.\nއަދި އެއަށް ފަހު ނުކުމެ ވަޑައިގެން އިސްލާމްވީ ފާދިރީ ޕީޓާ ޖޭކޮބްސްއާއި މުޙައްމަދުގެ ކުރިމަތީގައި ޝަހާދަތުގެ ދެކަލިމަ ވިދާޅުވެ، އެސްޓެސް އިސްލާމްވެވަޑައިގެންނެވި އެވެ. އެސްޓެސް އިސްލާމްވެވަޑައިގެންނެވުމުން އޭނާގެ އަނބިކަނބަލުންނާއި ބައްޕާފުޅުވެސް އިސްލާމްވެވަޑައިގެންނެވި އެވ.ެ


Idhikolhu jalsaa ah zuvaanun nunikuiy, meehun gendhiyaee rah rashun: Raees Yameen | Mihaaru\nޕީޕީއެމުން ރޭ ބޭއްވި ޖަލްސާގައި ރައީސް އަބްދުﷲ ޔާމީން ބައިވެރިވެވަޑައިގަންނަވަނީ. --ފޮޓޯ/މިހާރު\nއިދިކޮޅު ޖަލްސާ އަށް ޒުވާނުން ނުނިކުތް، މީހުން ގެންދިޔައީ ރަށްރަށުން: ރައީސް ޔާމީން\n09 ސެޕްޓެމްބަރ 2018 - 01:40 172 comments\nއިދިކޮޅު ޕާޓީތަކުން، މާލޭގެ އަލިމަސްކާނިވާ ސަރަހައްދުގައި މިރޭ ބޭއްވި ޖަލްސާ އަށް މާލެ އިން ޒުވާނުން ނުނިކުތް ކަމަށާއި އެހެންވެ އެ ޖަލްސާ އަށް މީހުން ގެންދިޔައީ ރާއްޖޭގެ އެކި ރަށްތަކުން ކަމަށް ރައީސް އަބްދުﷲ ޔާމީން ލ. ފޮނަދޫގައި ވިދާޅުވެއްޖެ އެވެ.\nއިދިކޮޅު ޕާޓީތަކުގެ ހަރަކާތެއް ބާއްވަން ތިން އަހަރަށް ފަހު، މާލެ އިން ބިމެއް ދޫކުރުމުން، މިރޭ ބޭއްވި ޖަލްސާގައި ކާނިވާ ސަރަހައްދު އޮތީ ފުރާލައިފަ އެވެ.\nގިނަ އަދަދެއްގެ ބަޔަކު ޖަމާވި އެ ޖަލްސާ އަށް އިޝާރާތް ކުރައްވައި ވާހަކަފުޅު ދައްކަވަމުން ރައީސް ޔާމީން މިރޭ ވިދާޅުވީ، އިދިކޮޅު އިއްތިހާދުގެ ޖަލްސާގައި ބައިވެރިވާން ޒުވާނުން ބޭނުމެއް ނުވި ކަމަށެވެ. އެހެންވެ، ޖަލްސާ ބޭއްވީ ރާއްޖޭގެ އެކި ސަރަހައްދުތަކުން މީހުން ގެންގޮސްގެން ކަމަށް ވިދާޅުވި އެވެ.\n"މާލެ އިން ޒުވާނުން ނުނިކުތީމާ، ރާއްޖޭގެ އެކި ހިސާބުން އެތައް ބަޔަކު ގެންގޮސްގެން ޖަލްސާ ބޭއްވީ،" މި މަހުގެ 23 ގައި ބާއްވާ ރިޔާސީ އިންތިޚާބުގައި ދެވަނަ ދައުރަކަށް ޕީޕީއެމުން ވާދަކުރައްވާ ކެންޑިޑޭޓް ރައީސް ޔާމީން ވިދާޅުވި އެވެ.\n"އެހެންވީމަ ޒުވާނުންނަށް އެބަ ވިސްނޭ، ޒުވާނުންގެ ކުރިމަގު އުޖާލާ ކޮށްދިނީ ރައީސް ޔާމީން ކަން. އެ މީހުން ގަބޫލުކުރޭ. އަދި ރައީސް ޔާމީނާއި ރައީސް ޔާމީންގެ ޓީމު މަސައްކަތް ކުރަނީ ޒުވާނުންނަށް ކަންތައްތައް ފަހިކޮށްދޭން ކަން ވެސް އެބަ ގަބޫލުކުރޭ."\nއިދިކޮޅު ފަރާތްތަކުން މިރޭ ބާއްވި ޖަލްސާ -- ފޮޓޯ: ނިޝާން އަލީ/ މިހާރު\nރައީސް ޔާމީން ވިދާޅުވި ގޮތުގައި، ޒުވާނުން ތިބީ ތަރައްގީއާ އެކު ކުރިއަށް ދިއުމަށެވެ. މި ސަރުކާރުން އަޅައިދިން ބްރިޖާއި ޓާފް ދަނޑުތަކާއި ހޯދައިދިން ވަޒީފާގެ ފުރުސަތުތައް "ސަޅިކަން" އެ މީހުން ގަބޫލުކުރެ އެވެ. އެމަނިކުފާނުގެ ފަސް އަހަރުގެ ތެރޭގައި 100،000 އާ ގާތްކުރާ އަދަދަކަށް ވަޒީފާގެ ފުރުސަތުތައް ވެސް ހޯދައިދީފައިވާނެ ކަމަށް ވިދާޅުވި އެވެ.\nރައީސްގެ ވާހަކަފުޅުގައި، އިދިކޮޅު ޕާޓީތަކުގެ ކެންޑިޑޭޓް އިބްރާހިމް މުހައްމަދު ސޯލިހް (އިބޫ) މިރޭ ދެއްކެވި ބައެއް ވާހަކަތަކަށް ވެސް ރައްދު ދެއްވި އެވެ. އެގޮތުން، އިސްލާމްދީން ނޫން އެހެން ދީނަކަށް ފުރުސަތު ނުދެއްވާނެ ކަމަށް އިބޫ ވިދާޅުވި ކަން ފާހަގަކުރައްވައި ވިދާޅުވީ އެގޮތަށް ވިދާޅުވާން ޖެހިވަޑައިގަތީ ޕީޕީއެމުން މަޖުބޫރުކޮށްގެންނެވެ.\nއިބޫ މިހާތަނަށް އެހެން ވިދާޅުނުވެގެން އެ ވާހަކަ އަބަދު، ޕީޕީއެމުން ދައްކަމުން އައި ކަމަށް ރައީސް ޔާމީން ވިދާޅުވި އެވެ.\nއެމަނިކުފާނު ވިދާޅުވި ގޮތުގައި އިބޫ ދެން ވިދާޅުވާން ޖެހިވަޑައިގަންނަވަނީ ރާއްޖޭގެ ދާޚިލީ ކަންކަމާ ބެހެން ބޭރުގެ ނުފޫޒުތަކަށް ޖާގަ ނުދެއްވާނެ ވާހަކަ އެވެ. އެއީ، އިންތިޚާބުގެ ކުރިން ރައްޔިތުންނަށް ސާފުކޮށްދެއްވަން ޖެހޭ ވާހަކައެއް ކަމަށް ވިދާޅުވި އެވެ.\nއިދިކޮޅު ޖަލްސާ އަށް ރައީސް ޔާމީން މިރޭ ފާޑުވިދާޅުވިއިރު، ޕީޕީއެމުން ވެސް ރޭ ވަނީ ކާނިވާ ސަރަހައްދުގައި ބޮޑު ޖަލްސާއެއް ބާއްވައިފަ އެވެ. އެ ޖަލްސާގައި ބައިވެރިވި މީހުންގެ އަދަދު ގިނަ ކަމަށާއި އެ އަދަދުން ސާފުކޮށްދެނީ ޕީޕީއެމަށް ރައްޔިތުންގެ ތާއީދު އޮތް މިންވަރު ކަމަށް އެމަނިކުފާނު ވެސް ރޭ ވިދާޅުވި އެވެ. އެކަމަކު، މިރޭ ޖަލްސާގައި ބައިވެރިވި މީހުންގެ އަދަދާ އެކު އިދިކޮޅުގެ ރައްދަކީ "ރައްޔިތުން ތިބި ގޮތް" ރައީސް ޔާމީނަށް މިހާރު ފެންނާނެ ކަމަށެވެ.\nއިތުރު ލިޔުންތައް ސަރުކާރު ރައީސް އަބްދުﷲ ޔާމީން އިދިކޮޅު ފަރާތްތައް ރެލީ


މާލެ އާއި އަތޮޅުތަކުގެ ކަރަންޓް ރޭޓް އެއްހަމަ ކުރެވޭކަށް ނެތް: މިނިސްޓަރ ތޯރިގްMikal News\nމިނިސްޓަރ ތޯރިގް މިރޭ ރާއްޖެ މިއަދު ޕްރޮގްރާމުގައި ވާހަކަ ދައްކަވަނީ: އަތޮޅުތަކާއި މާލޭގެ ކަރަންޓް ރޭޓް ހަމަހަމައެއް ނުކުރެވޭނެ.\nމާލެ އާއި އަތޮޅުތަކުގެ ކަރަންޓް ރޭޓް އެއްހަމަ ކުރެވޭކަށް ނެތް: މިނިސްޓަރ ތޯރިގް\n13 ފެބުރުއަރީ 2016, 0:26 |\nމާލެއާއި އަތޮޅުތަކުގައި ބޭނުުން ކުރާ ކަރަންޓަށް ދިވެހި ރައްޔިތުން ފައިސާ ދައްކަން ޖެހޭ ރޭޓް އެއްހަމައެއްގައި ބެހެއްޓޭކަށް ނެތް ކަމަށް މިނިސްޓަރު ތޯރިގު މިރޭ ވިދާޅުވެއްޖެއެވެ.\nޓީވީއެމްގައި ސަރުކާރުގެ ސިޔާސަތު ހާމަކޮށްދިނުމަށް ބޭއްވި “ރާއްޖެ މިއަދު”ގެ ހާއްސަ ޕޮރޮގްރާމުގައި، އަތޮޅުތަކާއި މާލޭގެ ކަރަންޓް ރޭޓް ތަފާތުވުމާއި ގުޅިގެން ގިނަ ރައްޔިތުން ޝަކުވާ ކުރާކަމަށް ޕްރެޒެންޓަރު ހާމަކުރެއްވުމުން، އެންވަޔަރ މިނިސްޓަރު ތޯރިގް ވިދާޅުވީ “ގްރޭޓާރ މާލެއަށް” ކަރަންޓް މިދެނީ ވަކި ކުންފުންޏެއް ކަމަށްވާ ސްޓެލްކޯއިން ކަމަށާއި އަތޮޅު ތަކަށް ކަރަންޓް މިދެނީ ފެނަކައިްނ ކަމަށެވެ. ގްރޭޓަރ މާލޭގައި ގިނަ ބަޔަކު ކަރަންޓް ބޭނުންކުރާތީ ކުޑައގެއްގައި ކަރަންޓްރޭޓް ބެހެއްޓެނީ ކަމަށެވެ. އަދި އަތޮޅުތަކުަގއި ކަރަންޓްގެ ޚިދުމަތް ދިނުމަށް އިތުރު ޚަރަދުތަކެއް ކުރަން ޖެހޭ ކަމަށް ވިދާޅުވިއެވެ. އެގޮތުން ރަށްރަށުގެ އިންޖީނުގެ ތަކާއި ހަމަޔަށް ތެޔޮ ގެންދިއުމަށް ވެސް އިތުރު ޚަރަދު ވާކަމަށެވެ.\nއެންވަޔަރ މިނިސްޓަރު ވިދާޅުވި ވާހަކަ އިން ދޭހަވީ އަތޮޅުތަކުގައި ތިބި ދިވެހި ރައްޔިތުންނާއި “ގްރޭޓަރ މާލެ” ގެ ދިވެހި ރައްޔިތުންގެ މެދުގައި އޮތް ތަފާތުކުރުން ނައްތާލުމަށް ސަރުކާރުގެ ވިސްނުމެއް ނެތްކަމެވެ. ރާއްޖެއަން ބޭރުން އިމްޕޯޓް ކުރާ ތެޔޮ ކޮންމެހެން މާލެ ގެންގޮސް އިތުރު ފައިދާ ލުމަށްފަހު އަތޮޅުތަކަށް ފޮނުވަންޖެހެނީ ރައްޔިތުންގެ ކުށުން ބާވައެވެ؟ ކަރަންޓާއި ބޯފެނަކީ އަސާސީ ހައްގަކަށް ވާއިރު، އަސާސީ ހައްގެއް ރައްޔިތުންނަށް ފޯރުކޮށް ދިނުމުގައި ހަމަހަމަ އުސޫލެއް ގެންގުޅެން ޖެހެއެވެ. ސަރުކާރުގެ ދެ ކުންފުންޏަކުން ޚިދުމަތްދޭ ކަމަށް ބުނެ ތަފާތު ދެރެތަކުން ކަރަންޓްގެ ޚިދުމަތް ދިނުމަކީ ތަފާތު ކުރުމަކަށް ނުވާނެ ކަމަށް ގަބޫލުކުރެވޭ ހެއްޔެވެ؟\nދާދި ފަހުން ސަރުކާރުން ވަނީ ކަރަންޓަށް ރައްޔިތުމީހާ ދައްކަންޖެހޭ މިންވަރު ބޮޑުކޮށްފައެވެ. ނަމަވެސް ކަރަންޓް އުފައްދަން ބޭނުުންކުރާ ތެލުގެ އަގު ވަނީ ވަރަށްބޮޑު ތަން ކުޑަވެފައެވެ.\nމިރޭ ސަރުކާރުން ހާމަކުރައްވަން ބޭނުންވީ ކަރަންޓްގެ އަގު ހެޔޮކުރުމަށް ރައީސް ޔާމިނު ނިންމަވާފައިވާ ކަމެވެ. އަދި މިނިންމުން އައިސްފައި ވަނީ ފާއިތުވި ދެ ހަފުތާގައި ޕީޕީއެމްގެ ޕާލެމެންޓްރީ ގްރޫޕާއި ސަރުކާރުގެ ކެބިނެޓާއި ކަމާގުޅޭ ފަރާތްކުން ކުރި މަސައްކަތުން ކަމަށް ޕީޕީއެމްގެ ޕީޖީ ލީޑަރު ނިހާނު ވިދާޅުވިއެވެ. އެހުރިހާ ގާބިލް ބޭފުޅުންގެ ދެ ހަފުތާގެ މަސައްކަތުން ވެސް ކަރަންޓުން އަގުހެޔޮ ކުރެވުނީ ކިހާވަރެއްކަމެއް ރައީސް ޔާމީނަށް ދަންނަވަން އެނގުނު ކަމަކަށް ނުވިއެވެ. އެއީ ތަކުރާރުކޮށް ޕްރެޒެންޓަރު އަގު ހެޔޮވީ ކިހާ ވަރެއްތޯ ސުވާލު ކުރުމުން ވެސް އެއަށް ޖަވާބެއް ނުދެވުމުންނެވެ. ސަރުކާރުގެ އިސް ދެބޭފުޅުން ވެސް ވިދާޅުވީ އަންނަ ހަފުތާގައި ރޭޓަށް ހެޔޮބަދަލެއް އަންނާނެ ކަމަށެވެ.


vnews - Faris dhauvaa inkaaru kurumun dhaulathun heki husha halhaifi\nޝަހުސު އޮޅުވާލުމުގެ ދައުވާއަށް ފާރިސް އިންކާރުކުރައްވައިފި\nއަހްމަދު ފާރިސް މައުމޫން-- ވީ ފޮޓޯ: އަބްދުﷲ ޝާމް\nރައްޔިތުންގެ މަޖިލީހުގެ ދިއްގަރު ދާއިރާގެ މެންބަރު އަހްމަދު ފާރިސް މައުމޫންގެ މައްޗަށް ދައުލަތުން އުފުލާފައިވާ ޝަޚްސް އޮޅުވާލުމުގެ ކުށުގެ ދައުވާއަށް އޭނާ އިންކާރުކުރައްވައިފި އެވެ.\nފާރިސްގެ މައްޗަށް މިދައުވާ އުފުލާފައިވަނީ އޭނާ ޕީޕީއެމްގެ މެންބަރު ކަމުން ވަކިކުރި ފަހުން ޕީޕީއެމްގެ ހުއްދައާ ނުލައި މިއަހަރުގެ މާޗް މަހުގެ 22 ވަނަ ދުވަހު މޫކައި ސްއިޓްސްގައި ބޭއްވި ނޫސްވެރިންގެ ބައްދަލުވުމެއްގައި ޕީޕީއެމްގެ ދިދަ ބޭނުންކޮށްފައިވާ ކަމަށް ބުނެ އެވެ.\nދައުލަތުން މިމައްސަލާގައި ފާރިސްގެ މައްޗަށް ދައުވާކުރަން ކްރިމިނަލް ކޯޓަށް ހުށަހަޅާފައިވަނީ މިދިޔަ ޖޫން މަހުގެ 21 ވަނަ ދުވަހު އެވެ. އަދި މިމައްސަލައިގެ ލިޔުންތައް މިމަހުގެ ހަތަރުވަނަ ދުވަހު ފާރިސްއާ ހަވާލުކޮށް މައްސަލައިގެ ފުރަތަަމަ އަޑުއެހުން ބާއްވާފައިވަނީ މިމަހުގެ 13 ވަނަ ދުވަހު އެވެ.\nމިމައްސަލާގައި މިއަދު ބޭއްވި ދެވަނަ އަޑުއެހުމުގައި ވަނީ ދައުވާ ސާބިތު ވެއްޖެނަމަ ލިބޭނެ އަދަބާއި، އަދި ދައުވާއަށް އިއުތިރާފް ވެއްޖެނަމަ ހުކުމް ތަންފީޒުކުރާއިރު އަދަބު ލުއި ކޮށްދެވޭނެ ގޮތުގެ މައުލޫމާތު ހިއްސާކޮށްފަ އެވެ. އެގޮތުން ދައުލަތުގެ ވަކީލާ ވިދާޅުވީ ޝަހުސު އޮޅުވާލުމުގެ އަދަބުގެ ކުށަކީ ޖިނާޔަތުގެ ފަސްވަނަ ދަރަޖައިގެ ކުށެއް ކަމަށެވެ. އެހެންކަމުން މިދައުވާ ސާބިތުވެއްޖެނަމަ ނުވަ މަހާއި 18 ދުވަހުގެ ޖަލު ހުކުމެއް އަންނާނެ ކަމަށްވެސް ވިދާޅުވި އެވެ. އަދި ކުށަށް އިއުތިރާފް ވެއްޖެނަމަ ހަތް މަހާއި ހަ ދުވަހުގެ މުއްދަތަކަށް ޖަލު ހުކުމަށް ލުއި ދެވޭނެ ކަމަށްވެސް ވިދާޅުވި އެވެ.\nދައުވާއަށް ފާރިސް އިންކާރު ކުރެއްވުމުން ދައުލަތުން ވަނީ ދައުވާ ސާބިތު ކުރަން ބޭނުންވާ ހެކިތަކުގެ ގޮތުގައި ހުށަހަޅާ ހެއްކާ ގަރީނާގެ މައުލޫމާތު ހިއްސާކޮށްފަ އެވެ. އެގޮތުން ދައުލަތުގެ ވަކީލު ވިދާޅުވީ ސިއްރުން ހެކި ބަސް ނަގަން ބޭނުންވާ ދެ މީހެއްގެ ނަމާއި، ޕީޕީއެމްގެ ދަފްތަރުން ފާރިސްގެ ނަން އުނިކޮށްފައިވާ ކަމަށް ބުނެ އިލެކްޝަންސް ކޮމިޝަނުން ފޮނުވާފައިވާ ސިޓީއަކާއި، ދައުވާ ބިނާ ކޮށްފައިވާ ނޫސްވެރިންގެ ބައްދަލުވުމުގެ ވީޑިއޯ ގަރީނާގެ ގޮތުގައި ހުށަހަޅާނެ ކަމަށެވެ.\nފާރިސްގެ ޝަރީއަތް ހިނގަމުން ދިޔަ ވަގުތު ކޯޓު ދޮށުގައި އޭނާގެ އާއިލާގެ ބައެއް ބޭފުޅުންނާއި ބައެއް މަޖިލިސް މެންބަރުން -- ވީފޮޓޯ: އަބްދުﷲ ޝާމް (މުއްތު)\nމިއަދުގެ އަޑުއެހުމުގައި ފާރިސްގެ ވަކީލް މައުމޫން ހަމީދު ވަނީ އިޖުރާއީ ނުކުތާތަކެއް ނަންގަވާ ބައެއް ކަންބޮޑުވުންތައް ހިއްސާކުރައްވާފަ އެވެ. އެގޮތުން މައުމޫން ވިދާޅުވީ ފާރިސްގެ މައްޗަށް އުފުލާފައިވާ ދައުވާއާއި ގުޅިގެން ކަމާ ގުޅޭ ލިޔުންތައް ހޯދަން މިމަހުގެ ހަތަރުވަނަ ދުވަހު ޕްރޮސެކިއުޓާ ޖެނަރަލްގެ އޮފީހުގައި ސިޓީއަކުން އެދުނު ނަމަވެސް ސިޓީއަށް އެއްވެސް ޖަވާބެއް ލިބިފައި ނުވާ ކަމަށެވެ. އެ މައުލޫމާތު ހޯދަން އެދުނީ މިމަހުގެ ދެވަނަ ދުވަހު އަމަލުކުރަން ފެށި ޖިނާއީ އިޖުރައާތުގެ ގާނޫނުގެ ދަށުން ކަން ފާހަަގަކުރައްވަމުން މައުމޫން ވިދާޅުވީ އިންސާފުވެރިކަމާއެކު ޝަރީއަތް ކުރުމަށްޓަކައި ދައުވާ ލިބޭ މީހާއަށް ދައުވާއާ ގުޅޭ ލިޔުންތައް ލިބި ޖަވާބުދާރީވާން އެކަށީގެންވާ ވަގުތު ދޭން ޖެހޭނެ ކަމަށެވެ.\nފާރިސްގެ މައްޗަށް އުފުލާފައިވާ ދައުވާގެ އަޑުއެހުންތައް ތާވަލްކުރަމުންދާ ގޮތުން ވެސް މައުމޫން ވަނީ ކަންބޮޑުވުން ފާޅުކުރައްވާފަ އެވެ. އެގޮތުން މައުމޫން ވިދާޅުވީ މިއަދު ބޭއްވި އަޑުއެހުން މިމަހުގެ 20 ވަނަ ދުވަހަށް ތާވަލްކުރުމަށްފަހު ކުއްލިއަކަށް އަޑުއެހުން މިއަދަށް ތާވަލްކުރި ގޮތް އެނގެން ބޭނުންވާ ކަމަށެވެ. އަދި އެމައުލޫމާތު ލިޔުމުން ފޯރުކޮށްދިނުމަށް އޭނާ އެދިވަޑައިގެންފައިވެ އެވެ.\nމައުމޫން ވާހަކަތަކަށް ޖަވާބު ދެއްވަމުން ދައުލަތުގެ ވަކީލު ވިދާޅުވީ ފާރިސްގެ ފަރާތްޕުޅުން ހޯދަން އެދިވަޑައިގެންފައިވާ ހުރިހާ މައުލޫމާތަކީ ޕީޖީ އޮފީހުގައި ހުރި މައުލޫމާތު ނޫން ކަމަށެވެ. އޭގެ ބައެއް މައުލޫމާތު ހުރީ ފުލުހުންގެ ބެލުމުގެ ދަށުގައި ކަން ފާހަގަކުރައްވަމުން ވަކީލު ވިދާޅުވީ އިލެކްޝަންސް ކޮމިޝަންގެ ސިޓީއާއި ނޫސްވެރިންގެ ބައްދަލުވުމުގެ ވީޑިއޯ ފާރިސްއާ ހިއްސާކުރާނެ ކަމަށެވެ. އަދި ދައުލަތުން ހުށަހަޅާ ސިއްރު ހެކިންނަކީ ސިއްރުން ހެކި ބަސް ދޭން ތިބި ބައެއް ކަމަށްވާތީ އެމީހުންގެ މައުލޫމާތު ހާމަނުކުރެވޭނެ ކަމަށްވެސް ވިދާޅުވި އެވެ.\nމައްސަލަ ބައްލަވާ ގާޒީ އިބްރާހީމް އަލީ މިއަދުގެ އަޑުއެހުން ނިންމަވާލެއްވީ މިމަހުގެ 23 ވަނަ ދުވަހުގެ ހެނދުނު 11:30 ގައި މިމައްސަލައިގެ އަޑުއެހުމެއް އޮންނާނެ ކަމަށް ވިދާޅުވުމަށްފަހު އެވެ. އެދުވަހުގެ އަޑުއެހުމުގެ ކުރިން ފާރިސް އެދިވަޑައިގެންނެވި މައުލޫމާތު ޕީޖީގެ އޮފީހުން ފާރިސްއަށް ފޯރުކޮށްދެއްވުމަށްވެސް ގާޒީ ވަނީ އެދިވަޑައިގެންފަ އެވެ. އަދި އެދުވަހުގެ އަޑުއެހުމުގައި ކުރިއަށް ގެންދަން ނިންމާފައިވަނީ ދައުވާއަށް ފާރިސް އިންކާރު ކުރެއްވި ސަބަބުތައް ވިދާޅުވުމެވެ.\nހުޅުލޭގައި ތާރުއަޅައިގެން ހަދާފައިވާ މަގު ހުޅުވާލައިފި\nހުޅުމާލެއިން ކަރަންޓު ކެނޑިއްޖެ\nޔޮޓް ޓުއާސް އިން 29 މިލިއަން އެމެރިކާ ޑޮލަރު ދައްކަން ހުކުމް ކޮށްފި\nހެލިކޮޕްޓަރު ތަކުގެ މައްސަލާގައި ދެ ގައުމު ދިފާއީ ވެރިން ބައްދަލުކުރައްވަނީ


އަދުހަމް ތޫނު އެއްޗެއް ބޭނުންކޮށްގެން ގާސިމް މަރާލިކަން ޝަރީޢަތަށް ސާބިތު ކޮށްދޭނަން: ޝަމީމް – Dhen.mv\nއަދުހަމް ތޫނު އެއްޗެއް ބޭނުންކޮށްގެން ގާސިމް މަރާލިކަން ޝަރީޢަތަށް ސާބިތު ކޮށްދޭނަން: ޝަމީމް\nޓެކްސީ ޑްރައިވަރު ގާސިމް ހަސަން މަރާލި ކަމަށް އަދުމަހް މުޙައްމަދު މިއަދު އިންކާރު ކުރިނަމަވެސް، ތޫނު އެއްޗެއް ބޭނުންކޮށްގެން އޭނާ ގާސިމް މަރާލިކަން ދައުލަތުން ޝަރީއަތުގައި ސާބިތުކޮށްދޭނެ ކަމަށް ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެ އެވެ.\nއަދުހަމްގެ މައްޗަށް ކޮށްފައިވާ ދައުވާއަށް މިއަދު އޭނާ ކޯޓުގައި އިންކާރު ކުރުމާއި ގުޅިގެން ޕީޖީ ޝަމީމް ކުރެއްވި ޓްވީޓެއްގައި ވިދާޅުވީ އިއުތިރާފު އެއްބަސްވުމާ އެއްގޮތަށް ކުރިއަށް ނުދިއުމަކީ މައްސަލައެއް ނޫން ކަމަށާއި މިމައްސަލާގައި ޕީޖީ އޮފީހުން ޝަރީއަތަށް ހެކި ހުށަހަޅައިގެން، ހެކީގެ މައްޗަށް ބިނާކޮށް، އަދުހަމް ތޫނު އެއްޗެއް ބޭނުންކޮށްގެން މީހަކު މެރިކަން ޝަރީއަތަށް ސާބިތު ކޮށްދޭނެ ކަމަށެވެ.\nގާސިމް މަރާލި މައްސަލައިގައި ދައުލަތުން އަދުހަމްގެ މައްޗަށް ކޮށްފައިވަނީ ތޫނު އެއްޗެއް ބޭނުންކޮށްގެން ގަސްތުގައި މީހަކު މަރާލިކަމުގެ ދައުވާއެވެ. މިދައުވާއަށް އޭނާ ވަނީ ކުރިން އެއްބަސްވެ، ކަން ހިނގި ގޮތް ވެސް ތަފްސީލުކޮށް ފުލުހުންގެ ތަހުގީގަށް ކިޔައިދީފައެވެ. އަދި ގާސިމްގެ އާއިލާގެ ކިބައިން އޭނާ މާފަށް ވެސް އެދިފައިވެއެވެ.\nދައުވާއަށް އިއުތިރާފުވެއްޖެ ނަމަ އޭނާ އަށް ލުއި ޖަލުގެ ހުކުމެއް އަންނާނެ ގޮތަށް އަދުހަމާއި ޕްރޮސެކިއުޓާ ޖެނެރަލްގެ އޮފީހާ ދެމެދު އިއުތިރާފު އެއްބަސްވުމެއް އޮތީ ހަދައިފަ އެވެ. އެ އެއްބަސްވުމުގެ ދަށުން ގާސިމްގެ ވާރިސުން މަރަށް މަރު ހިފަން ބޭނުން ނުވެއްޖެ ނަމަ އަދުހަމްގެ މައްޗަށް އަންނާނީ 17 އަހަރުގެ ޖަލު ހުކުމެކެވެ.\nނަމަވެސް މިމައްސަލައާއި ގުޅޭގޮތުން މިއަދު ބޭއްވުނު އަވަސް ނިޔާގެ ޝަރީޢަތުގައި އަދުހަމް ވަނީ އެދައުވާއަށް އިންކާރު ކޮށްފައެވެ. އޭނާ ބުނިގޮތުގައި ގާސިމްގެ މަރަކީ އޭނާ ދެނެހުރިކަމެއް ވެސް ނޫނެވެ. އަދި އެދައުވާއަށް ކުރިން އެއްބަސްކުރުވީ ފުލުހުން އޭނާ މަސްތުގެ ހާލަތުގައި ބަހައްޓައިގެން ކަމަށް ބުނެ އޭނާވަނީ ތުހުމަތު ކޮށްފައެވެ.


ފުރަމޭ ދުޅަވެ، ސިކުނޑީގަ ލޭގުޅައެއް ވެސް އުފެދިފައިވާ ސުޖާއަށް އެހީތެރިކަން ބޭނުންވޭ! – ދިވެހި ނޫސް\nHome ⁄ ދީން ⁄ ފުރަމޭ ދުޅަވެ، ސިކުނޑީގަ ލޭގުޅައެއް ވެސް އުފެދިފައިވާ ސުޖާއަށް އެހީތެރިކަން ބޭނުންވޭ!\nފުރަމޭ ދުޅަވެ، ސިކުނޑީގަ ލޭގުޅައެއް ވެސް އުފެދިފައިވާ ސުޖާއަށް އެހީތެރިކަން ބޭނުންވޭ!\nދުޅަހެޔޮ ރަނގަޅު ސިއްޙަތެއްގައި ތިމާއާއި ތިމާގެ ގާތްތިމާގެ މީހުން ތިބުމަކީ ހަމަޔަގީނުން ވެސް ކޮންމެ މީހަކު ވެސް ނުހަނު ބޭނުންވާނެ މުހިިންމު އެއް ކަމެވެ. ނަމަވެސް ބައެއް މީހުންނަކީ، އެފަދަ ރަނގަޅު ސިއްޙަތެއްގައި ނުތިބެވުމުގެ އިތުރުން، ދިރިއުޅުމުގެ ޙާލަތާއި މާލީ ޙާލަތު ހުރި ގޮތުން ރަނގަޅަށް ބޭސްފަރުވާ ކުރުމުގައި ވެސް ދަތިތަކަކާއި ކުރިމަތިވެފައިވާ ބައެކެވެ.\nއެފަދަ އެކަކީ ކ.މާލެ އަށް އުފަން ދަފްތަރު ނަންބަރު 1140 އަހުމަދު ސުޖާއު ޔަހްޔާ (ސުޖާ) އެވެ. އުމުރުން 30 އަހަރުގެ ސުޖާވަނީ ކުޑައިރުއްސުރެ ނަފްސާނީ ބަލީގެ ޝިކާރައަކަށްވެ، ކިޑްނީގައި ހިލަވެސް އުފެދިފައެވެ. އެކަންކަން އޭނާގެ ހުރިކަން ވެސް އެނގުނީ ޓެސްޓެއް ހެދިފަހުން ކަމަށާއި، ފާއިތުވީ ފަސް އަހަރު ތެރޭގައި އޭނާގެ ހާލު ގޯސްވަމުން އަންނަ ކަމަށް ”މިއަދުނޫހަށް“ މައުލޫމާތު ދެމުން އޭނާގެ އަނބިމީހާ ބުނެފައިވެއެވެ.\n”މިހާރު އޭނާގެ ފުރަމޭވެސް ދުޅަވެ، ސިކުނޑީގަ ލޭގުޅައެއް ވެސް އުފެދިފަ ހުރީ. ސިކުނޑީގަ އުނިކަމެއް ވެސް ހުރޭ. ހާލަތު މިހާރު އަންނަނީ ދުވަހުން ދުވަހަކަށް ގޯސްވަމުން. އަޅުގަނޑުމެން ވަރަށް ގިނަ ޑޮކްޓަރުންނަށް ދައްކައިފިން. އެގޮތުން އައިޖީއެމްއެޗް އާއި އޭޑީކޭ އާއި ހުޅުމާލެ ހޮސްޕިޓަލުގެ ބައެއް ޑޮކްޓަރުންނަށް ދެއްކުމުގެ އިތުރުން އިންޑިއާއަށް ވެސް ގޮސް ޑޮކްޓަރަށް ދައްކައިފިން. އެމީހުން ބުނީ ނާރެއް ބެދިފަ އިންނަކަމަށް.“ ސުޖާގެ އަނބިމީހާ މައުލޫމާތު ދީފައިވެއެވެ.\nސުޖާގެ ބަލިހާލަތު ގޯސްވަމުން އަންނަ ކަމަށާއި ވެގެން އުޅޭ ގޮތެއް އަދިވެސް ޑޮކްޓަރުންނަށް ބުނެދޭން ނޭނގޭ ކަމަށް ވެސް އޭނާގެ އަންހެނުން ބުނެފައިވެއެވެ.\n”މިއަހަރުގެ ޖެނުއަރީ މަހުން ފެށިގެން އޭނާގެ ބަލި އަންނަނީ ބޮޑުވަމުން. މިހާރު އެހެންވެ ވަޒީފާއެއް ވެސް އަދާ ނުކުރެވޭ. އިންޑިއާގެ އަމްރިތާ ހޮސްޕިޓަލުގެ ޑޮކްޓަރުން ބުނީ ކޮންމެ ދެމަހުން ދެމަހު ޑޮކްޓަރަށް ދައްކަން ދިޔުމަށް. އެކަމަކު އާސަންދަ ލިބެނީ ކޮންމެ އަހަރަކު އެއްފަހަރު. އެންސްޕާ އަށް ވެސް އެހެންވެ ސިޓީ ލައިގެން އަޅުގަނޑުމެން މިއުޅެނީ. ފިރިމީހާގެ ނަފްސާނީ މައްސަލަ ވެސް ހުރޭ، އަދި މީގެ ހަތަރު އަހަރު ކުރިން އެނގުނީ ހިތުގެ މައްސަލަވެސް ހުންނަކަން. މިހާރު ވެސް އޭނާ ދަނީ ބޭސްކަމުން“ ސުޖާގެ އަންހެނުން ބުނެފައިވެއެވެ.\nސުޖާ މީގެ ކުރިން މަސައްކަތް ކޮށްފައިވަނީ އެމްޓީސީސީ ބަސް ޑްރައިވަރެއްގެ ގޮތުގައި ކަމަށް އޭނާގެ ބޭބެ މައުލޫމާތު ދީފައިވެއެވެ. ނަމަވެސް ބަލިހާލަތު ގޯސްވުމުގެ ސަބަބުން މިހާރު އޭނާ ވަޒީފާއަކަށް ނުދާ ކަމަށާއި، ގޭގެ ޚަރަދުތައް ބަލަހައްޓަނީ ސުޖާގެ މަންމަ އާއި ދައްތަގެ އިތުރުން އެބޭބެ ކަމަށް ވެސް މައުލޫމާތު ދީފައިވެއެވެ.\nސުޖާއަށް އެހީތެރިވުމަށް އެދޭ ފަރާތްތަކުން 7704441020101 (ޝަރުމީލާ އާދަމް) އަށް ފައިސާ ޖަމާ ކޮށްދިނުމަށް އެއާއިލާއިން އެދެއެވެ.\nއިތުރު މައުލޫމާތު 7999203 ނުވަތަ 9818778 ނަންބަރު ފޯނާއި ގުޅުއްވާ، ހިއްސާ ކުރެއްވުން އެދެމެވެ.\nމަ ލޯތްބެއް ދެން ނުވާނަމޭ… -27


ބަލިވެއިނުމަށްޓަކައި ކެއުމަށް ގެންނަންޖެހޭ ބަދަލުތައް | ބަލިވެއިނުމުގެކުރިން | މަންމާއިދަރިފުޅު | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް މަންމާއިދަރިފުޅު ބަލިވެއިނުމުގެކުރިން ބަލިވެއިނުމަށްޓަކައި ކެއުމަށް ގެންނަންޖެހޭ ބަދަލުތައް\n* މަސްތުވާތަކެތި ބޭނުން ކުރުން މުޅިން ހުއްޓާލާށެވެ.\n* ކޮފީބުއިން މަދުކުރާށެވެ.\n* ކާނާގައި ކާބޯހައިޑުރޭޓު ގިނަނުކުރާށެވެ.\n* ފަތްޕިލާވެލި، އެއްގަމުމަސް އަދި މޭވާ ގިނައިން ކާށެވެ.\n* ކަނޑުމަސް ގިނަގިނައިން ކާށެވެ.\n* ދަނގަޑު ހުންނަ ކާނާއަށް އިސްކަންދޭށެވެ.\n* ރަނގަޅަށް ރޯފިލުވައިގެންނޫނީ މަހުގެ ބާވަތްތައް ނުކާށެވެ.\n* ވިޓަމިންގިނަ ކާނާ ކެއުމަށް ސަމާލުކަންދޭށެވެ.\n* ފިރިމީހާގެ ކެއުމަށް ގެންނަން ޖެހޭ ބަދަލު.\nބަލިވެއިނުމުގެ ކުރިން މައިމީހާގެ ކެއުމުގައި ބޭނުންކުރާ ހުރިހާ ބާވަތަކީ ހަޖަމްކުރުމުގެ ނިޒާމުގެ ތެރެއިންލާފައި ލޭގެތެރެއަށް ދާނެ އެއްޗެކެވެ. އަދި ލޭގެތެރެއަށް ދާ ކޮންމެ ބާވަތެއްގެ މާއްދާއަކީވެސް ހަށިގަނޑުގެ ހަތާތަކުގެ އެތެރެއަށް ވަންނާނަ މާއްދާއެކެވެ. އަދި ހަށިގަނޑުގެ ހޯމޯންތަކާއި ދަރިފުޅު އުފެއްދުމުގެ ނިޒާމަށް އަސަރު ކުރާނެ މާއްދާއެކެވެ.\nވުމާއެކު ސަލާމަތް ސިއްހަތެއްގެ ދުޅަހެޔޮ ކުއްޖަކު ހޯދުމަށްޓަކައި ކެއުމުގެ އާދަކާދައަށް ނުވަތަ ވައްޓަފާޅިއަށް ބަދަލު ގެންނަން ޖެހެނީ ބަލިވެއިނުމަށްފަހުގައެއް ނޫނެވެ. އަދި ކިއެއްތަ ކައިވެނިކުރުމުގެވެސް ކުރިންނެވެ. އަންހެނުން ފުރާވަރަށް އެރުމާއެކުއެވެ. ނުވަތަ އެއަށްވުރެވެސް ކުރިންނެވެ. ހަމައެކަނީ އަންހެނުން އެކައްޏެއްވެސް ނޫނެވެ. ފިރިހެނުންވެސް ކެއުމަށް ބަދަލުގެންނަން ޖެހެއެވެ. ރައްކާތެރި ކެއިންބުމިމަށް މީހާގެ ދިރިއުޅުން ބައްޓަން ކުރަން ޖެހެއެވެ.\nތިރީގައި އެވަނީ މިގޮތުން ކެއުމަށް ގެންނަން ޖެހޭ ބައެއް ބަދަލުތަކެވެ. ނުވަތަ އާދަކުރަންޖެހޭ ބައެއް ހަމަތަކެވެ.\nމަސްތުވާތަކެތި ބޭނުން ކުރުން މުޅިން ހުއްޓާލާށެވެ.\nމަސްތުވާތަކެތި ބޭނުން ކުރުމަކީ ސިއްހަތަށް ވަރަށް ގެއްލުން ހުރި ކަމެކެވެ. އަދި މިއީ ދަރިން ލިބުމުގެ ފުރުޞަތުވެސް ކުޑަކުރާ ކަމެކެވެ. ހަމެއެފަދައިން ބަލިވެއިންނަތަނުން ނުވަތަ ބަލިވެއިނުމަށްފަހު މަސްތުވާ ތަކެތި ބޭނުން ކުރުމަކީ ބަނޑުގައި އުފެދެމުން އަންނަ ދަރިފުޅަށް ވަރަށް ގެއްލުންވާނެ ކަމެކެވެ. ދަރިފުޅު ބޮޑުނުވުން ބައިގެންދިއުން ދަރިފުޅު މަސްތުވާ ތަކެއްޗަށް އެޑިކުޓުވުން އަދި މުޅި އުމުރަށް ދަރިފުޅުގެ ސިކުޑި އުނިވުންފަދަ ކަންތައްތަކަކީ މަސްތުވާ ތަކެތި ބޭނުން ކުރުމުން ލިބިދާނެ ހިތާމަވެރި ކަންތައްތަކެކެވެ.\nދިރާސާތަކުން ދައްކާ ގޮތުގައި ދުވާލަކު 300 މިލިގުރާމަށް ނުވަތަ މިއަށްވުރެ ގިނައިން ކެފެއިން ހުނަން ބާވަތްތަކުގެ ކާބޯތަކެތި ބޭނުން ކުރުމަކީ ބަލިވެއިނުން ލަސްކުރުވާ ކަމެކެވެ. ވުމާއެކު ބަލިވެއިނުން ލަސްވެގެން އުޅޭމީހަކު ކޮފީ ސައި ފަދަ އަދި ޗޮކުލެޓުފަދަ ކެފެއިން ގިނައިން ހުންނަ ކާބޯތަކެތި އެއްގޮތަކަށްވެސް ބޭނުން ކުރުން ރަނގަޅެއް ނޫނެވެ. އެއީ ކެފެއިން އަކީ ލޭހޮޅިތައް ހިމަކުރުވާ މާއްދާއެކެވެ. ވުމާއެކު ރަހިމަށާއި ބިސްރަވަޔަށް ލޭދަތުރުކުރާވަރު މަދުވެއެވެ. ނަތީޖާއެއްގެ ގޮތުން ބިސްފުރިހަމަ ވުމަށް ދަތިތަކެއް ކުރިމަތިވެއެވެ.\nކާނާގައި ކާބޯހައިޑުރޭޓު ގިނަނުކުރާށެވެ.\nކާބޯހައިޑުރޭޓަކީ ހަށިގަނޑަށް ވަރަށް ބޭނުންތެރި މުހިއްމު މާއްދާއެކެވެ. އަދި މިއީ ބޭނުން ކުރުމުން ދަރިން ލިބުން ލަސްވާ ނުވަތަ ބަލިވެއިނުމަށްފަހު ދަރިފުޅުގެ ސިއްހަތަށް ގެއްލުން ކުރުވާ މާއްދާއެއް ނޫނެވެ. އަދި ކިއެއްތަ ކާނާގައި ކޮންމެހެންވެސް ހިމަނަންޖެހޭ މާއްދާއެކެވެ. ނަމަވެސް މިއީ ހިސާބަށްވުރެ ގިނައިން ބޭނުން ކުރުމުން ހަށީގަނޑަށް ފައިދާ ކުރާ މާއްދާއެއް ނޫނެވެ.\nފަތްޕިލާވެލި، އެއްގަމުމަސް އަދި މޭވާ ގިނައިން ކާށެވެ.\nކަނޑުމަސް ގިނަގިނައިން ކާށެވެ.\nދަނގަޑު ހުންނަ ކާނާއަށް އިސްކަންދޭށެވެ.\nރަނގަޅަށް ރޯފިލުވައިގެންނޫނީ މަހުގެ ބާވަތްތައް ނުކާށެވެ.\nވިޓަމިންގިނަ ކާނާ ކެއުމަށް ސަމާލުކަންދޭށެވެ.\nފިރިމީހާގެ ކެއުމަށް ގެންނަން ޖެހޭ ބަދަލު.


މުޅި ފޭދޫ ރޮއްވައިލި ގްރީކްބޯޓު ކާރިސާ 1 | Meedhoo.com\nHome ވާހަކަ މުޅި ފޭދޫ ރޮއްވައިލި ގްރީކްބޯޓު ކާރިސާ 1\nމިއީ ވަރަށް ހިތާމަވެރި ހާދިސާއެއްގެ ވާހަކައެވެ. ފަހުގެ ތާރީޚުގައި އައްޑޫގައި ހިގި ކަނޑުމަތީގެ އެންމެ ހިތާމަވެެރި ހާދިސާގެ ވާހަކައެވެ. ކާރިސާއެކޭ އެދުވަސްވަރު ކިޔައި ނޫޅުނަސް ކާރިސާއެއްގެ ވާހަކައެވެ. މިހާދިސާއަށް ތެއްތިރީސް އަހަރުފަހުން ހުވަދުއަތޮޅު އެތެރެވަރީން ދެއްވަދޫ ކައިރިއަށް އެނަމާއޭ ކިޔުނު ބޯޓެއް ދެހާސްހަތަރުވަނަ އަހަރުގެ މާޗްމަހުގެ ތެރޭގައި ބަންޑުންވެގެން އެތައްބަޔަކު މަރުވި ހާދިސާ ސަރުކާރުން ގިންތިކޮށްފައިވަނީ ކާރިސާއެއްގެ ގޮތުގައެވެ.\nއެއުސޫލުން މިއީވެސް ކާރިސާއެެއްގެ ވާހަކައެވެ. މިއީ ގްރީކްބޯޓު ކާރިސާއެވެ. މިއީ މަރަދޫފޭދޫ ލިލީގޭ އަހުމަދު ޒާހިރު ދުއްވި ގްރީކްބޯޓޭ ކިޔުނު ބޯޓު ފޭދޫ ބަނދަރާއި ކައިރިން ފަރުބޭރަށް ބަންޑުންޖަހާލައިގެން ނުވަދިހަ މީހުން ކަނޑުވެ އޭގެތެރެއިން ފަސް ކުއްޖަކު މަރުވި ހިތާމަވެރި ހާދިސާއެވެ. އެއީ 1971 ވަނަ އަހަރުގެ ނޮވެމްބަރު މަހުގެ ފަހުކޮޅެވެ. ގަމުގައި އިނގިރޭސީން ތިބި ޒަމާނެވެ. ފޭދޫ ފަޅުތެރެޔަށް އެދުވަސްވަރު ބޯޓުފަހަރަކަށް ނުވަދެވޭނެއެވެ. ތިލަކަމުންނެވެ.\nފަޅުތެރެޔަށް ވަދެ އުޅޭނީ މަސްދޯނިފަހަރާއި ގޯވާނެޅި ކިޔާ ޒާތުގެ ކުދިކުދި ލޯންޗުފަހަރެވެ. ގޯވާނެޅިޔަކީ ގަމާއި ފޭދުވާއި ދޭތެރޭގައި ދަތުރުކުރާ އެއްޗެކެވެ. ޒާތެއްގެ ކުޑަކުޑަ އައުޓްބޯޑު އިންޖީނެއް އަޅައިގެންނެވެ. ދައްވާއިންޖީނޭ އައްޑޫ މީހުން ކިޔައިއުޅުނީ މި އިންޖީނަށެވެ. މިޒާތުގެ ލޯންޗުފަހަރަށް ގޯވާނެޅިޔޭ ކިޔައި ނަންދިނީ އިންޖީނުގެ އަޑާއި އޭގައި ތިބޭއިރު އިހުސާސްކުރާންޖެހޭ ވައިބްރޭޝަނަށް ނިސްބަތްކޮށްފައެވެ.\nމާލެއާއި އައްޑުވާއި ދޭތެރޭގައި ދަތުރުކުރާ ސައިޒުގެ ބޯޓުފަހަރު ފޭދޫގައި މަޑުކުރާނީ ފަރުބޭރުން އެތެރެވަރީގައެވެ. ދެން ދަތުރުވެރީން އެޔަށް އަރައި ފައިބައި ހަދާނީ ދޯނިފަހަރުންނާއި ގޯވާނެޅިންނެވެ. އެދުވަސްވަރު ފޭދޫގައި މިހާރު އެފެންނަ ކަހަލަ ފުން ބަނދަރެއް ނޯވެއެވެ. ދޯނިފަހަރާއި ލޯންޗުފަހަރު ކައިރިކުރަނީ ގޮނޑުދޮށުން ހަތަރު ދިމާލަކަށެވެ. އެދިމަދިމާލަށް ކިޔައިއުޅެނީ ފަންނެވެ. ގަމާއި އެންމެ ގާތުން މާދެލަފަންނެވެ. ޖެހިގެން އުތުރަށް އިބިރިހިންމަނިކާގެ މުހުއްމައިދީ ފަންނެވެ. ދެން އޮފީސްފަންނާއި ޒިޔާރަތްފަންނެވެ. ގްރީކްބޯޓު ބަންޑުންވުމުގެ ހާދިސާ ހިގާފައިވަނީ އިބިރިހިންމަނިކާގެ މުހުއްމައިދީ ފަންނާ ދިމާލުން ބޭރުގައެވެ.\nގްރީކްބޯޓަކީ މަރަދޫފޭދޫ ލިލީގޭ އަހުމަދު ޒާހިރުގެ ބޯޓެވެ. އެއީ މަރަދޫފޭދޫ ކަތީބެވެ. ބައްޕަޔަކީ ހުޅުދޫ ކަޅިބިތެގޭ މުހުއްމަދެވެ. ޒާހިރު އިނދެގެން ހުރީ މަރަދޫ ވަކަރަގޭ ދޮންރަހާގެ ރަޝީދާއާއެވެ. ކުރިން މިބޯޓު ދުއްވީ ޒާހިރުގެ ބަފައިބެ ވަކަރަގޭ ދޮންރަހާޔާއި މާލޭގެ ވިޔަފާރިވެރިއެއް ކަމަަށްވާ ދިއްދޫ އިބްރާހިމްކަލޭފާނާއި ދެމީހުން ބައިވެރިވެގެންނެވެ. މިބޯޓަކީ އެންމެކުރިން ސިލޯނުގެ މަސްބޯޓެކެވެ. އެ ދެމީހުން ބައިވެރިވެގެން އަށާވީސްހާސް ރުފިޔާއަށް ގަނެގެން ކޮންމެވެސްވަރެއްގެ މަރާމާތަކަށްފަހު ރާއްޖޭގައި ދުއްވާންފެށީއެވެ.\nމާލެއާއި އައްޑުވާއި ދެމެދު މިބޯޓު އެންމެ ފުރަތަމަ ދުއްވިއިރު މާލިމީ އާއި ގިނަ ފަޅުވެރީންނަކީ ދިއްދޫ އިބްރާހިމްކަލޭފާނު އަރުވާފައި ތިބޭ މީހުންނެވެ. އުތުރުގެ ރަށްރަށުގެ މީހުންނެވެ. މިއީ މާކަ ބޮޑު ބޯޓެއް ނޫނެވެ. މާލެއާއި އައްޑުވާއި ދެމެދު ދަތުރުކުރާ އުޅަނދުތަކަށް ނިސްބަތްކުރާއިރު ކުޑަ އުޅަނދެކެވެ. ދުވެލިވެސް މަޑެވެ. ހިތަދޫ ސަގަރު އަލިތައްޚާނުގެ ސަގަރުބޯޓާއި ހިތަދޫ މުހައްމަދު ސައީދުގެ ޕިކްސީބޯޓާއި ގްރީކްބޯޓަކީ ދާދި އެއްސައިޒެއްގެ އެއްބައްޓަމެއްގެ އެއްއުމުރުގެ ބޯޓުފަހަރެވެ. މިއީވެސް އެދުވަސްވަރު މަަލެއާއި އައްޑުވާއި ދެމެދު ދަތުރުކުރި މަޝްހޫރު ބޯޓުފަހަރެވެ. މީގެތެރެއިން ސަގަރުބޯޓަކީ 28 އެޕްރީލް 1969 ގައި ވީނުވީއެއް ނޭގި ހުވަދޫ ކަނޑަށް ގެއްލިފައިވާ ބޯޓެކެވެ.\nދިއްދޫ އިބްރާހިމްކަލޭފާނާއި ވަކަރަގޭ ދޮންރަހާ ގުޅިގެން ގްރީކްބޯޓު ދުއްވަނިކޮށް ވަކަރަގޭ ދޮންރަހާގެ ދަނބިދަރިފުޅު މަރަދޫފޭދޫ އަހުމަދު ޒާހިރު ފައިސާ ދީފައި ދިއްދޫ އިބްރާހިމްކަލޭފާނުގެ ހިއްސާ ގަތީއެވެ. އެއަށްފަހު މަރަދޫފޭދޫއަށް ބޯޓު އެހެލައި ފަށަނުން ފެށިގެން ވީލްހައުސްއާ ހަމަޔަށް ވަރަށް ބޮޑަށް މަރާމާތުކޮށް އައުކޮށްގެން ދެން މިބޯޓު ދުއްވީ އަހުމަދު ޒާހިރެވެ. ބޯޓު އައުކުރިޔަސް ބައްޓަމަކަށް ބަދަލެއް ނުގެނެއެވެ. ހަނި ދިގު ބައްޓަމެކެވެ. އެހެންވީމާ ވަރަށް ބޮޑަށް ރޯލްކުރެއެވެ. ރޯލްކުރުމޭ ކިޔަނީ ދެފަރާތަށް އަރިވުމަށެވެ.\nބޮޑެތި މަސައްކަތް ނިމުނީމާ އެކަމަށް ތަރުހީބު ދިނުމުގެ ގޮތުން ގިނަބަޔަކު އެއްވެގެން ހިފައިގެންދާ ހަދިޔާއަށް ކިޔަނީ ދެކުމެވެ. އެޒާތުގެ ހަދިޔާ ހިފައިގެން އެތާކަށް ދިޔުމަށް ކިޔަނީ ދެކުމާދިއުމެވެ. މިއީ އައްޑޫގައި ވަރަށް ފަހަކާޖެހެންދެން ގެންގުޅުނު އާދައެކެވެ. ދެކުމަށް ގެންދިޔުމުގެ ބޮޑު މިންވަރަކީ އާއްމުގޮތެއްގައި ފަރިވަޅެވެ. އެންމެ ކުޑަ މިންވަރަކީ ކުބުހެވެ. ކުބުހަކީ އުނދުނުގައި ފިހެއުޅޭ ބޯކިބާޒާތުގެ ފޮނި އެއްޗެކެވެ. ކުރީޒަމާނުގައި އައްޑޫގައި ވަރަށް މަޝްހޫރު އެއްޗެކެވެ.\nހުޅުދޫ ކުދުމުހަދާ (މުހައްމަދުހާޖީ) ގެ ކުދީން ބޯޓެއް ބަނދެ ނިންމައިފިއެވެ. ނަމަކީ ޗިލްކާބޯޓެވެ. ކުދުމުހަދާގެ ކުދީންގެ ތެރެއިން މިކަމުގައި އިސްވެހުރީ އިބްރާހިމް މުހައްމަދެވެ. ޗިލްކާބޯޓު ބަނދެ ނިމުނީ ހުޅުދޫ އެހެން ބޯޓެއް ކަމަށްވާ ކެނެރީބޯޓާއި ދާދި އެކުއެކީގައެވެ. ކެނެރީބޯޓަކީ އެޅެހިށިގޭ އަހުމަދު ސާލިހުގެ އިބްރާހިމް ހިލްމީގެ ބޯޓެވެ. ކެނެރީބޯޓު ބަނދެ ނިމުމުން ހުޅުދުވާއި މީދޫގައި ތިބި ހިލްމީގެ ތިމާގެ މީހުން ވަރަށް ބޮޑަށް ދެކުންކޮށްފިއެވެ.\nމިކަން މިމަގުން ހިގާފައި އޮތީމާ ޗިލްކާބޯޓުގެ މަސައްކަތް ނިމުމުން ދެކުމާދިއުމުގެ ރޫހު އިބްރާހިމް މުހައްމަދުގެ ތިމާގެ މީހުންގެ ތެރޭގައި ވަރަށް ބޮޑަށް އޮތެވެ. ފޭދޫއާއި މަރަދޫފޭދޫގައިވެސް އިބްރާހިމް މުހައްމަދާއި ވަރަށް ތިމާގެ މީހުން ތިއްބެވެ. ފޭދޫގައި ހުރި އެންމެ ތިމާގެ މީހަކީ އިބްރާހިމް މުހައްމަދުގެ ބޮޑުދައިތަ ކައްދަދިޔައެވެ. މި ކައްދަދިޔަކީ އިބްރާހިމް މުހައްމަދުގެ ބައްޕަ ކުދުމުހަދާޔާއި އެއްބަނޑުއެއްބަފައި އަންހެނެކެވެ. ފޭދޫގައި ކައްދަދިޔަ މަޝްހޫރުވެފައިވަނީ ރަހާބެއްޔާގެ ކައްދައްތަގެ ނަމުންނެވެ. ގެޔަކީ ފޭދޫ ކަންޒުދޮށުގެއެވެ.\nރަހާބެއްޔާގެ ކައްދައްތައޭ ކިޔުނީ ފޭދޫ ރަހާބެއްޔާއާއި އިނދެގެން އެރަށުގައި ވަޒަންވެރިވުމުންނެވެ. ރަހާބެއްޔާއަކީ ޑރ ހަސަން ސައީދާއި ޕްރޮފެސަރު އަބްދު ﷲ ސައީދުމެންގެ ކާފައެވެ. ރަހާބެއްޔާގެ މުހައްމަދު ސައީދަކީ ޑރ ހަސަން ސައީދުމެންގެ ބައްޕައެވެ. ކައްދަދިޔެއާއި އިނުމުގެ ކުރީންވެސް ރަހާބެއްޔާ ހުޅުދޫން އެހެން ދެކައިވެންޏެއްކޮށްގެން އެދެބަނޑުންވެސް ކުދީން ލިބިފައިވެއެވެ. ރަހާބެއްޔާއަކީވެސް ހުޅުދުވަށް އުފަން ހުޅުދޫ މީހެކެވެ. އެއީ ހުޅުދޫ މާލިމީގެ މުހައްމަދުރަހާގެ ރަހާބެއްޔާއެވެ. ހުޅުދޫގައި އޭނާ މަޝްހޫރީ ކުޑޭގެ ރަހާގެ ނަމުންނެވެ.\nހުޅުދޫން ރަހާބެއްޔާ ކުރި ފުރަތަމަ ކައިވެނިން އަބްދު ﷲ މަނިކުފާނޭ ކިޔުނު ކުއްޖަކު ލިބިފައިވެއެވެ. ދެވަނަޔަށް ރަހާބެއްޔާ އިނީ އޭނާއާ ދެބެއިންގެދަރި އަންހެނަކާއެވެ. އެއީ ހުޅުދޫ މާލިމީގެ ދޮންރަހާގެ މަރިޔަމްދީދީއެވެ. މި މަރިޔަމްދީދީގެ މަންމަޔަކީ މީދޫ ގަޑުވަރު އަހުމަދުދީދީގެ ދަލޭކައިދީއެވެ. މަރިޔަމްދީދީގެ ބަނޑުން ރަހާބެއްޔާއަށް ލިބުނު ހަތަރުފަސްކުދީންގެ ތެރެއިން އެކަކީ ފޭދޫ ދިއްގާގަސްދޮށުގޭ މުހައްމަދު ސައީދެވެ. ޑރ ހަސަން ސައީދުމެންގެ ބައްޕަޔަކީ މި މުހައްމަދު ސައީދެވެ.\nމަރިޔަމްދީދީ ނިޔާވުމުން ކޮޅުމަޑުލު މަޑިފުށީގައިވެސް ދުވަސްކޮޅަކު ދިރިއުޅެ އެރަށުންވެސް ރަހާބެއްޔާ ކައިވެންޏެއް ކުރިއެވެ. ކުދީންވެސް ލިބުނެވެ. އެހެންވީމާ އެރަށުގައިވެސް ރަހާބެއްޔާގެ އައުލާދު އެބައޮތެވެ. އެނބުރި އައްޑުއަތޮޅަށްގޮސް ދެން ރަހާބެއްޔާ ކައިވެނިކުރީ ހުޅުދޫ ކައްދަދިޔެއާއެވެ. ރަހާބެއްޔާ ނިޔާވިއިރު އިނދެގެންހުރީ މި ކައްދަދިޔެއާއެވެ. މިބަނޑުންވެސް ކުދީން ލިބުނެވެ. މިބަނޑުން ލިބުނު އެއްކުއްޖަކީ ރަހާބެއްޔާގެ ރަޝީދާއެވެ. ގްރީކްބޯޓު ބަންޑުން ޖަހައިލި ހާދިސާ ހިގިއިރު ފޭދޫ ބޭރެގޭ އަފީފު އިނދެގެން ހުރީ މި ރަޝީދާއާއެވެ. (ނުނިމޭ)


Covid-19 In Rakkaatherivumah New Edition In Washame Sanitizer Tha'aaraf Koffi - Vaguthu\nކޮވިޑް-19 އިން ރައްކާތެރިވުމަށް ނިއު އެޑިޝަނުން ވޮޝްމީ ސެނިޓައިޒާ ތައާރަފްކޮށްފި\nރާއްޖެއަށް ކޮލެޓީ ޕްރޮޑަކްޓްތައް ގެނެސްދިނުމުގައި އޮތޮރައިޒް ޑިސްޓްރިބިއުޝަން ނަގައިގެން ހެޔޮ އަގުގައި، އެ ޕްރޮޑަކްޓްސްތައް ވިއްކަމުން އަންނަ ނިއު އެޑިޝަން އިން "ވަޝްމީ ސެނިޓައިޒާ" ތައާރަފް ކޮށްފިއެވެ.\nމިދުވަސްކޮޅަކީ ސެނިޓައިޒާ ލިބުން ވަރަށް ދަތި ދުވަސްކޮޅެކެވެ، އަދި އެތައް ރައްޔިތުންނެއް ސެނިޓައިޒާރ ބޭނުންވެފައިހުރި ދުވަސްކޮޅެކެވެ. ނިއު އެޑިޝަނުން ބުނެފައިވަނީ ކޮލިޓީ ރަނގަޅު ޕްރޮޑަކްޓް ގެނައުމަކީ އަބަދުވެސް އަމާޒެއް ކަމަށެވެ، އަދި "ވަޝަމީ ސެނިޓައިޒާ" އަކީ ވަރަށް ކޮލިޓީ މޮޅު، ގުދުރަތީ މާއްދާތައް ހިމެނޭގޮތަށް އުފައްދާފައިވާ ސެނިޓައިޒާއެއް ކަމަށެވެ. އަދި ކޮވިޑް-19 އިން ރައްކާރެރިވުމަށް %70 އަލްކޮހޯލް ހިމަނައިގެން އުފައްދާފައިވާ މޮޅު ޕްރޮޑަކްޓެއް ކަމަށްވެސް ނިއު އެޑިޝަނުން ބުންޏެވެ. މީގެ އިތުރުން "ވަޝްމީ ސެނިޓައިޒާ"ގެ ތިން ބާވަތް ހިމެނެއެވެ، އެއީ ފްރެޝް، ނެޗުރަލް އެލޯވެރާ އަދި ކެމޮމީލްއެވެ.\nކޮވިޑް-19 އާއި ގުޅިގެން ދުނިޔޭގެ ބާޒާރުގައި ޕްރޮޑަކްޓްސް އުފެއްދުމަށް ބޭނުންވާ ފަދަ ރޯމެޓީރިއަލްސް އުފެއްދުން ހުއްޓުމާއި ގުޅިގެން ގިނަ ފެކްޓަރީތަކެއް ވަނީ ބަންދުކޮށްފައެވެ، އަދި އުފެއްދުމަށްފަހު ބާޒާރަށް ނުނެރެ ސްޓޮކްގައި ބަހައްޓާފައި ހުރި ސެނިޓައިޒާ ފަދަ ޕްރޮޑަކްޓްގެ އަގު ގިނަ ފެކްޓްރީތަކުން ވަނީ ބޮޑުކޮށްފައެވެ. އަދި ސެނިޓައިޒާ ފަދަ ޕްރޮޑަކްޓް މަދުވުމުގެ ސަބަބުން ގިނަ ގައުމުތަކެއްގައި ވަނީ ސެނިޓައިޒާ އެކްސްޕޯޓްކުރުންވެސް މަނާ ކޮށްފައެވެ. ނިއު އެޑިޝަނުން ބުނެފައިވަނީ މިދަނޑިވަޅުގައި ދިވެހިންނަށް ސެނިޓައިޒާ ހޯދައިދިނުމަކީ ނިއުއެޑިޝަން އިން ހާސިލް ކުރަން ބޭނުންވާ މަގުސަދު ކަމަށެވެ.\nކޮވިޑް-19 އާއި ގުޅިގެން ގޭގައި ތިބުމަށް ވަނީ ސަރުކާރުގެ އިދާރާތަކުން އެދިފައެވެ، އެކަމަށް އެއްބާރުލުން ދިނުމުގެ ގޮތުން ނިއު އެޑިޝަނުން ވަނީ ސެނިޓައިޒާ ގަތުމަށް އެކައުންޓް ފައިސާ ޓްރާންސްފާ ކުރުމުން ހިލޭ ޑިލިވަރީ ކޮށްދިނުމަށް ނިންމާފައެވެ. ނިއު އެޑިޝަނުން ސެނިޓައިޒާ އޯޑަރު ކުރެއްވުމަށް ގުޅުއްވާނީ 9972727 އަދި 9672727 އަށެވެ.\nނިއު އެޑިޝަނުން ބުނެފައިވަނީ، ނިއު އެޑިޝަން ހޯލް ސެންޓަރުން ސެނިޓައިޒާ މިހާރު ހޯލްސޭލްކޮށް ގަންނަން ބޭނުން ފަރާތްތަކަށް އެފުރުސަތު ވެސް ހުޅުވާލާފައިވާ ކަމަށެވެ. އަދި ހޯލް ސޭލްކޮށް ގަންނަ ފަރާތްތަކަށް ވެސް އެތަކެތި ހިލޭ ޑެލިވަރީ ކޮށްދޭނެ ކަމަށް ނިއު އެޑިޝަނުން ބުންޏެވެ.\nނިއު އެޑިޝަން ހުންނާނީ އޮލިމްޕަސް ކުރިމަތީ މަގުން ގޮސް ނިމޭއިރު، ބޮޑު ރަސްގެ ފާނު މަގުގެ ވާތްފަޅީގައެވެ.\nމާޗް 21, 2020 18:19\nމިއުޅެނީ ނުލިބިގެން! މިރޭ ބޭނުން\nމާޗް 21, 2020 18:35\nތޭންކްސް ނޯޓް ފިހާރަ\nމާޗް 21, 2020 18:39\n275 ފުޅި އެއް\nމާޗް 21, 2020 20:40\n215 އަށް މަގަތީ، ކަލޭ ކޮންތާކުން ތިގަތީ؟\nމާޗް 21, 2020 19:07\nގެއަށް ޑިލިވަރީ ކުރާތީ ހާދާ ފަސޭހައޭ\nމާޗް 21, 2020 19:27\nމާޗް 21, 2020 21:36\n250އެމް އެލް 245ރ އަށް. މީދެން ބޮޑުވަރު ދޯ. އެސްޓީއޯ އިން 500އެމް އެލް ފުޅިއެއް ވިއްކީ 85ރ.


އަރުތެރެ - ވިކިޕީޑިއާ\nއަރު ނުވަތަ އަރުތެރެ(އިނގިރޭސި ބަހުން: Pharynx) އަކީ އަނގަ އަދި ނޭފަތުގެ މަގު ގެ ފަހަތުން، ކާތަކެތި ހިގާ ހޮޅި، އަޑު ފޮށި އަދި ވައި ނޮޅިގެ މަތިން އިންނަ ބަޔެކެވެ. އަރަކީ ކަރު(އިނގިރޭސި ބަހުން: Neck) އަދި ކަރުތެރެ(އިނގިރޭސި ބަހުން: Throat) ގެ ބައެއްގެ ގޮތުގައި ބެލެވޭ ތަނެކެވެ. އަދި މިއީ ކާތަކެތި ހިގާ ހޮޅި އާއި، އަނގައާއި، ދެމެދުގައިވާ ބައިވެސް މެއެވެ. ނުވަތަ މިދެބައި ގުޅުވާލަދޭ ހޮޅިއެކެވެ. ދިވެހި ބަހުން އަރު ވެސް ކިޔަނީ މިހިސާބަށް ކަމަށް ލަފާކުރެވެއެވެ.\nއަރުތެރެ މަތިން ޖެހިފައި އިންނަނީ ބޮލުގެ ނާށިގަނޑުގެ ބުނޑުގައެވެ. ތިރިން ގޮސް ކަރުހިމެނޭ ހިސާބުގެ މައިބަދައިގެ6ވަނަ ކަށިކޮޅު ހުންނަ ހިސާބުން އަރު އިންނަނީ ކާތަކެތި ހިގާ ހޮޅި އާއި ގުޅިފައެވެ. އަރަކީ ފައިބަރު އަދި މަހުން އުފެދިފައިވާ ހޮޅިއެކެވެ.\n1 އަރުތެރޭގެ ވަޒީފާ\n1.1 ޕްރޮޓެކްޓިވް ރިފްލެކްސްތައް\n1.1.1 މަޑު ޕަލޭޓް އުފުލުން\n1.1.2 އެޕިގްލަޓިސް އާއި ދިމާލަށް އަޑު ފޮށި އުފުލުން\n1.1.3 އަޑުއުފައްދާ ވާފަށް ތައް ކައިރިވުން\n1.1.4 ވަގުތީގޮތުން ނޭވާލުން ހުއްޓުން\n1.1.5 ޕަލަޓޯ ފެރިންޖީއަލް ފޯލްޑް ތައް ކައިރިވުން\n1.1.6 މައިލޯހައިއޮއިޑް މަސްކޮޅު ހުއްޓުމެއްނެތި ކޮންޓްރެކްޓްވުން\n1.2 ފެރިންޖީއަލް ޕެރީސްޓަލްސިސް\n2 އަރުތެރޭގެ ބައިތައް\n2.1 ނޭފަތާގުޅޭ އަރުތެރެ\n2.2 އަނގަޔާގުޅޭ އަރުތެރެ\n2.3 އަޑުފޮށްޓާގުޅޭ އަރުތެރެ\n3 އަރުތެރޭގެ ފާރު\n4 އަރުތެރޭގެ މަސްކޮޅުތައް\n4.1 ވަށްކޮށް އެތުރިފައި ހުންނަ މަސްކޮޅުތައް\n4.2 ދިގަށް އެތުރިފައި ހުންނަ މަސްކޮޅުތައް\n5 އަރުތެރެއަށް ލޭފޯރުކޮށްދިނުން\n6 އަރުތެރޭގެ މަސައްކަތް ކޮންޓްރޯލްކުރާ ނާރުތައް\n7 އަރުތެރޭގެ ބަލިތައް\nއަރުތެރެ އަކީ ހަޖަމުކުރާ ނިޒާމް އަދި ނޭވާލާ ނިޒާމް ގައިވެސް ޝާމިލްވާ ޓިޝޫއެކެވެ. ކާނާ، އަދި ވައި އަރުތެރެ ހުރަސްކޮށް ދައުރުވާތީ، ކާތަކެތި ކާއިރު، އަޑު ފޮށި ނިވާކޮށް ފޮރުވާލުމަށްޓަކައި، (ކާތަކެތި ވައި ނޮޅި އަށް އެޅުން މަނާކުރުމަށްޓަކައި) ރައްކަލަކަށްޓަކައި، އެޕިގްލަޓިސް އޭކިޔޭ ކަނެކްޓިވް ޓިޝޫ ފޮއްޗެއް އަޑު ފޮށި ގެ މަތިން އިނދެއެވެ. މިގޮތަށް ނިވާކޮށް ފޮރުވާލުމުން ކާތަކެތި ނޭވާލާ ނިޒާމް އަށް ދިއުން މަނާކޮށްދެއެވެ. ސަބަބަކީ ނޭވާލާ ނިޒާމް ގައި ހިމެނޭ ފުއްޕާމޭ އަށް ގޮސްފައިވާ ވައި ނޮޅި އިންނަނީ އަޑު ފޮށި ނިމިގެންކަމަށްވާތީ އެވެ. އަދި މީގެ އިތުރުން ވާހަކަ ދެއްކުމާއި ތަފާތު އަޑުއަޑު ލެއްވުމުގައި އަރުތެރެ މުހިއްމު ދައުރެއް އަދާކުރެއެވެ.\nކާތަކެތި ދިރުވުމުގެ މަރުޙަލާ އެއް އަރުތެރޭގައި ވެސް ހިގައެވެ. އެގޮތުން ކާތަކެތި ދިރުވުމުގައި އަރުތެރޭގައި ހިގާ މަރުޙަލާ(އިނގިރޭސި ބަހުން: Pharyngeal phase) އަކީ އޭގެ ޒާތުގައި އަމިއްލައަށް ހިގާ މަރުޙަލާއެކެވެ. ސަބަބަކީ މިމަރުހަލާ ހިގަން ފަށަނީ ސްވަލޮވިންގ ރިފްލެކްސް(އިނގިރޭސި ބަހުން: Swallowing reflex) ގެ ނަތީޖާއެއްގެ ގޮތުން ކަމަށްވާތީއެވެ. އަނގައިގެ ތެރޭގައި ހެފުނު ކާތަކެތި އަރުތެރެއަށް އައުމުން އަރުތެރޭގައި ހުންނަ ސްވަލޮވިންގ ރިސެޕްޓަރު(އިނގިރޭސި ބަހުން: Swallowing receptor) ތައް ހީވާގިވެ މުރާލިވެއެވެ. އަދި އެއާއި ގުޅިގެން އުފެދޭ ސިގްނަލްތައް5އަދި9ވަނަ ކްރެނިއަލް ނާރުގެ އެހީގައި، ސިކުނޑިގައިވާ މެޑައްލާ އޮބްލަންގާޓާ ގައި އިންނަ ސްވަލޮވިންގ ސެންޓަރު(އިނގިރޭސި ބަހުން: swallowing center) އަށް ފޮނުވާލައެވެ. މިކަމުގެ ނަތީޖާއެއްގެ ގޮތުން 5،9،10،12 ވަނަ ކްރެނިއަލް ނާރުތަކުގެ އެހީގައި އަންނަނިވި ރިފްލެކްސް ތަކާއި ހަރަކާތްތައް އުފެދިގެން ދެއެވެ.\nމަޑު ޕަލޭޓް އުފުލުންEdit\nމަޑު ޕަލޭޓް(އިނގިރޭސި ބަހުން: Soft palate) އުފުލެނީ ނޭފަތުން އަރުތެރެއަށް ހުޅުވިފައިވާ ހޮއި ނުވަތަ ހުޅުވުން ބައްދާލުމަށް ޓަކައެވެ. އެއީ ދިރުވުމުގެ ތެރޭގައި ކާތަކެތި ނޭފަތުގެ މަގުގެ ތެރެއަށް ވަނަނުދީ ހިފެހެއްޓުމަށްޓަކައެވެ.\nއެޕިގްލަޓިސް އާއި ދިމާލަށް އަޑު ފޮށި އުފުލުންEdit\nއެޕިގްލަޓިސް(އިނގިރޭސި ބަހުން: Epiglottis) އާއި ދިމާލަށް އަޑު ފޮށި އުފުލެނީ އަޑު ފޮށީގެ މަތީ ހުޅުވުން(ގްލަޓިސް) ބަންދުކޮށްލުމަށްޓަކައެވެ. މިހެން ހެދުމުން ކާތަކެތި އަޑުފޮށީގެ ތެރެއިން ވައި ނޮޅިއަށް ދިއުމަށް ހުރަސް އަޅައެވެ.\nއަޑުއުފައްދާ ވާފަށް ތައް ކައިރިވުންEdit\nއަޑުއުފައްދާ ވާފަށް(އިނގިރޭސި ބަހުން: Vocal cords) ތައް ކައިރިވުމުން ވެސް ގްލަޓިސް ބައްދާލައެވެ. އަޑުއުފައްދާ ވާފަށްތަކަށް ގެއްލުން ލިބިއްޖެނަމަ ކާތަކެތި ދިރުވުމުގެ ތެރޭގައި ނޭވާތާށިވުން ކުރިމަތިވެދާނެއެވެ. މިގޮތަށް ވާނީ ކާތަކެތި ދިރުވުމުގެ ތެރޭގައި ނޭވާ ދައުރުވާ މަގަށް ކާތަކެތި ވާޞިލްވެއްޖެނަމައެވެ.\nވަގުތީގޮތުން ނޭވާލުން ހުއްޓުންEdit\nކާތަކެތި ދިރުވުމަށް އެހީވެދޭ މަރުކަޒު(އިނގިރޭސި ބަހުން: Swallowing center) ން ބައެއް ފަހަރު ނޭވާލުމަށް އެހީވެދޭ މަރުކަޒު ބަންދުކޮށްލާ ސިގްނަލްތައް ވެސް ފޮނުވައެވެ. މިކަމުގެ ސަބަބުން ބައެއް ފަހަރު ވަގުތީ ގޮތުން މަދު ސިކުންތު ކޮޅަކަށް، ނޭވާލުން ހުއްޓުން މެދުވެރިކުރުވައެވެ. މިއީ ވެސް ކާތަކެތި ވައި ނޮޅިގެ ތެރެއަށް ވަނުމަށް ހުރަސްއަޅާނެ ކަމެކެވެ.\nޕަލަޓޯ ފެރިންޖީއަލް ފޯލްޑް ތައް ކައިރިވުންEdit\nޕަލަޓޯ ފެރިންޖީއަލް ފޯލްޑް(އިނގިރޭސި ބަހުން: Palato-pharyngeal fold) ތައް ކައިރިވުމުން ބޮޑެތި ކާއެތިކޮޅުތައް އަރުތެރެއަށް ވަނުމަށް ހުރަސް އަޅައެވެ. މާނައަކީ އަރުގެ ތެރެއަށް ދާނީ ރަގަޅަށް ހެފިފައި ހުންނަ ކާތަކެއްޗެވެ.\nމައިލޯހައިއޮއިޑް މަސްކޮޅު ހުއްޓުމެއްނެތި ކޮންޓްރެކްޓްވުންEdit\nމައިލޯހައިއޮއިޑް މަސްކޮޅު ހުއްޓުމެއްނެތި ކޮންޓްރެކްޓްވުމަކީ ދޫ ހަރު ޕަލޭޓް(އިނގިރޭސި ބަހުން: Hard palate)ގައި ޖައްސާފައި ބަހައްޓައިދޭނޭ ކަމެކެވެ. މިކަމުގެ ސަބަބުން ކާތަކެތި އަނބުރާ އަނގައިގެ ތެރެއަށް އައުން މަނާކޮށްދެއެވެ.\nބަޔާންކުރެވުނު ޕްރޮޓެކްޓިވް ރިފްލެކްސް(އިނގިރޭސި ބަހުން: Protective reflexes) ތަކާއި ގުޅިގެން ސްޕިރީއާ ފެރިންޖީއަލް މަސްކޮޅު ކޮންޓްރެކްޓްވެއެވެ. ނަތީޖާއެއްގެ ގޮތުން ޕެރީސްޓަލްސިސް(އިނގިރޭސި ބަހުން: Peristalsis)ގެ އެހީގައި ކާތަކެތި އަރުގެތެރެއިން ގޮސް ކާތަކެތި ހިގާ ހޮޅިއަށް ވާޞިލް ވެއެވެ. އަރުގެ ތެރެއިން ކާތަކެތި ހިގާ ހޮޅި އަށް ކާތަކެތި ދިއުމަށް ނަގަނީ އެންމެ 2-1 ސިކުންތު އެވެ.\nނޭފަތާގުޅޭ އަރުތެރެ : ނޭފަތާގުޅޭ އަރުތެރެ ހުންނަނީ ނޭފަތުގެ މަގުގެ ފަހަތުގައެވެ.\nއަޑުފޮށްޓާގުޅޭ އަރުތެރެ: އަޑުފޮށްޓާގުޅޭ އަރުތެރެ ހުންނަނީ ކަރު ހިމެނޭ ހިސާބުގެ މައިބަދައިގެ ކަށިކޮޅުތަކުގެ ތެރެއިން 6-3 ކަށިކޮޅާއި ދެމެދުގައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ނޭފަތާގުޅޭ އަރުތެރެ\nނޭފަތާގުޅޭ އަރުތެރެ(އިނގިރޭސި ބަހުން: Nasopharynx) ހުންނަނީ ނޭފަތުގެ މަގުގެ ފަހަތުގައެވެ. ނުވަތަ ނޭފަތްގެ ފަހަތުގައެވެ. މަޑު ޕަލޭޓް އަށްވުރެ މަތީގައިވާ ނޭފަތާގުޅޭ އަރުތެރެ އިންނަނީ އަނގަޔާގުޅޭ އަރުތެރެ އަދި އަޑުފޮށްޓާގުޅޭ އަރުތެރެއާއި ޚިލާފަށް އަބަދުވެސް އޭގެ މަގު ހުޅުވިފައެވެ. ނޭފަތާގުޅޭ އަރުތެރެ ކުރިމަތިން ގުޅިފައިވަނީ ނޭފަތުގެ މަގު އަދި ނޭފަތުގެ ހިނދުރި އާއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އަނގަޔާގުޅޭ އަރުތެރެ\nއަނގަޔާގުޅޭ އަރުތެރެ(އިނގިރޭސި ބަހުން: Oropharynx) ހުންނަނީ އަނގައިގެ ތެރެއިން ފަހަތުގައެވެ. އަރުތެރޭގެ މިބައި އިންނަނީ މަޑު ޕަލޭޓް އިން ފެށިގެން ގޮސް ހައިއޮއިޑް ކަށިގަނޑު އާއި ހަމައަށެވެ. އެހެން ގޮތަކަށް ބުނާނަމަ އަނގަޔާގުޅޭ އަރުތެރެ އިންނަނީ މަޑު ޕަލޭޓް އާއި، އެޕިގްލަޓިސް ގެ މަތީ ބޯޑަރާއި ދެމެދުގައިވާ ހިސާބުގައެވެ. އަދި އަރުގެ މިބައި އިންނަނީ ކަރު ހިމެނޭ ހިސާބުގެ މައިބަދައިގެ2އަދި3ވަނަ ކަށިކޮޅާއި އެއްހަމައެއްގައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އަޑުފޮށްޓާގުޅޭ އަރުތެރެ\nއަޑުފޮށްޓާގުޅޭ އަރުތެރެ(އިނގިރޭސި ބަހުން: Laryngopharynx) ހުންނަނީ ކަރު ހިމެނޭ ހިސާބުގެ މައިބަދައިގެ ކަށިކޮޅުތަކުގެ ތެރެއިން 6-3 ކަށިކޮޅާއި ދެމެދުގައެވެ.މިއީ އަރުގެ ނުވަތަ އަރުތެރޭގެ އެންމެ ތިރީބައެވެ. އެހެންކަމުން އަރުތެރެ އާއި ކާތަކެތި ހިގާ ހޮޅި ގުޅުވައިދޭ ބަޔަކީ މިއީއެވެ. މިބައިގެ މަތީ ބޯޑަރު ހުންނަނީ ހައިއޮއިޑް ކަށިގަނޑު(އިނގިރޭސި ބަހުން: Hyoid bone) އާއި އެއްހަމައެއްގައެވެ. އަޑުފޮށްޓާގުޅޭ އަރުތެރެ އިންނަނީ އެޕިގްލަޓިސްގެ މަތީ ބޯޑަރުން ފެށިގެން ތިރިއަށް ގޮސް ކްރިކޮއިޑް ކާޓިލޭޖް (އިނގިރޭސި ބަހުން: Cricoid cartilage)ގެ ތިރިއާއި ހަމައަށެވެ. މިބުނި ހިސާބަކީ ކާތަކެތި ހިގާ ހޮޅި ފެށިފައި އިންނަ ހިސާބެވެ. އެހެންކަމުން އަޑުފޮށްޓާގުޅޭ އަރުތެރެ ނިމިގެން ދެން ހަޖަމުކުރާ ނިޒާމްގައި އިންނާނީ ކާތަކެތި ހިގާ ހޮޅި އެވެ.\nއަރުތެރޭގެ ފާރު އުފެދިފައިވަނީ4ފަށަލައަކުންނެވެ.\nއަރުތެރޭގެ ތެތް ދުލިފަށް(އިނގިރޭސި ބަހުން: Pharyngeal mucosa): ނޭފަތާގުޅޭ އަރުތެރެގެ ތެތް ދުލިފަށުގައި ހުންނަނީ ސިލިއޭޓެޑް ސޫޑޯސްޓްރެޓިފައިޑް އެޕިތީލިއަމް އެވެ. އަދި އަރުތެރޭގެ އެހެން ބައިތަކުގައި ހުންނަނީ ސްޓްރެޓިފައިޑް ސްކޭމަސް އެޕިތީލިއަމް އެވެ.\nފެރިންގޯބެސިލަރ ފޭޝިއާ(އިނގިރޭސި ބަހުން: Pharyngobasillar fascia): މިއީ އަރުތެރޭގެ ތެތް ދުލިފަށް ހިފަހައްޓައިދޭ ފޭޝިއާ އެކެވެ.\nމަސް ފަށަލަ: މަސް ފަށަލައިގައި ހިމެނެނީ އުފެދުމުގައި ވަށްކޮށް އެތުރިފައި ބޭރުން ހުންނަ މަސް ފަށަލަ (ފެރިންޖީއަލް ކޮންސްޓްރިކްޓަރ މަސްކޮޅުތައް)އަކާއި، އުފެދުމުގައި ދިގަށް އެތުރިފައި އެތެރެއިން ހުންނަ މަސް ފަށަލަ އެކެވެ/\nބަކޯފެރިންޖީއަލް ފޭޝިއާ(އިނގިރޭސި ބަހުން: Buccopharyngeal fascia): މިއީ ފެރިންޖީއަލް ކޮންސްޓްރިކްޓަރ މަސްކޮޅުތަކުގެ ބޭރުން ލެވިފައިވާ ފޭޝިއާ އެކެވެ.\nއަރުތެރޭގައި ހިމެނެނީ ބޭރުން ވަށްކޮށް އެތުރިފައި ހުންނަ ޖޯޑު މަސްކޮޅާއި، އަދި އެތެރެއިން ދިގަށް އެތުރިފައި ހުންނަ3ޖޯޑުގެ މަސްކޮޅެވެ.\nވަށްކޮށް އެތުރިފައި ހުންނަ މަސްކޮޅުތައްEdit\nސްޕިރީއާ ފެރިންޖީއަލް ކޮންސްޓްރިކްޓަރ މަސްގަނޑު\nމިޑްލް ފެރިންޖީއަލް ކޮންސްޓްރިކްޓަރ މަސްގަނޑު\nއިންފިރީއާ ފެރިންޖީއަލް ކޮންސްޓްރިކްޓަރ މަސްގަނޑު\nދިގަށް އެތުރިފައި ހުންނަ މަސްކޮޅުތައްEdit\nސަލްޕިންގޯ ފެރިންޖީއަސް މަސްގަނޑު\nޕަލަޓޯ ފެރިންޖީއަސް މަސްގަނޑު\nސްޓައިލޯ ފެރިންޖީއަސް މަސްގަނޑު\nއަރުތެރޭގެ މަސައްކަތް ކޮންޓްރޯލްކުރާ ނާރުތައްEdit\nއަރުތެރޭގެ މަސައްކަތް ކޮންޓްރޯލް ކުރަނީ އަރުތެރޭގެ ނާރު ފުނި(އިނގިރޭސި ބަހުން: Pharyngeal nerve plexus) އިންނެވެ. މި ނާރު ފުނި އުފެދިފައިވަނީ މައިގަނޑު ބަޔަކުން އައިސްފައިވާ ނާރުތަކުންނެވެ. އެއީ ވޭގަސް ނާރު، ގްލަސޯފެރިންޖީއަލް ނާރު، އަދި ސްޕިރީއާ ސާވިކަލް ސިމްޕަތެޓިކް ގެންގްލީއަން އިންނެވެ. އަރުތެރޭގެ ނާރު ފުނިން ލޭފޯރުކޮށްދޭ ބައިތައް ތިރީގައި މިވަނީއެވެ.\nއަރުތެރޭގެ ތެތްދުލިފަށް، އަދި އިޔޫސްޓާކިޔަން ހޮޅީގެ މަޑުކަށި ހިމެނޭ ބައިގެ، މަސައްކަތް ވެސް ބަލަހައްޓަނީ މިނާރު ފުނިންނެވެ.\nތަކެތި ހިގާ މަގު.\nހަޖަމުކުރާ ނިޒާމްގެ ގުނަވަންތައް.\nLast edited on 8 މާރޗް 2020, at 23:00


Anna aharuge kureekolhu, raahjeyge fathuruverikan kurin oi haalathah dhaane: Minister – Iru\nކޯވިޑް-19ގެ ކުރިން ރާއްޖޭގެ ފަތުރުވެރިކަން އޮތް ޙާލަތައް އަލުން އަނބުރާ ދެވޭނެކަމަށް ބެލެވެނީ އަންނަ އަހަރުގެ ކުރީކޮޅުގައިކަމަށް ފިނޭންސް މިނިސްޓަރ އިބްރާހީމް އަމީރު ވިދާޅުވެއްޖެއެވެ.\nނޫސްވެރިންނަށް މަޢުލޫމާތުދެއްވަމުން ފިނޭންސް މިނިސްޓަރު އިބްރާހީމް އަމީރު ވިދާޅުވީ، މިދިޔަ އަހަރުގެ ޑިސެމްބަރު މަހުން ފެށިގެން ރާއްޖެއަށް ފަތުރުވެރިން އަންނަ މިންވަރު އިތުރުވަމުންއަންނަކަމަށެވެ. އެގޮތުން މިދިޔަ އަހަރު ނިމުނުއިރު ސަރުކާރުން އަންދާޒާކުރި ޢަދަދަށްވުރެ ރާއްޖެއައި ފަތުރުވެރިން އިތުރުވެފައިވާކަމަށް މިނިސްޓަރ ވިދާޅުވިއެވެ.\nމިއަހަރުގެ ފުރަތަމަ4މަސްދުވަހުވެސް ރާއްޖެއަށް ފަތުރުވެރިން އަންނާނެކަމަށް އަންދާޒާ ކުރި އަދަދަށްވުރެ އިތުރަށް ފަތުރުވެރިން އައިސްފައިވާކަމަށް މިނިސްޓަރު ވިދާޅުވިއެވެ. އެގޮތުން މިއަހަރުގެ ފުރަތަމަ4މަސްދުވަހު ރާއްޖެ އައިސްފައިވަނީ 2019ވަނަ އަހަރުގެ މި މުއްދަތުގައި ރާއްޖެ އައި ފަތުރުވެރިންގެ %60 ފަތުރުވެރިންކަން މިނިސްޓަރ ފާހަގަކުރެއްވިއެވެ. މިއީ ކޯވިޑްގެ ޙާލަތާ ގުޅިގެން ރާއްޖެއިން އަންދާޒާކުރި މިންވަރަށްވުރެ ރަނގަޅު ޢަދަދެކެވެ.\nމިއަހަރު ރާއްޖެއަށް އަންނާނެކަމަށް އެންމެ ފުރަތަމަ ސަރުކާރުން އަންދާޒާކޮށްފައިވަނީ6ލައްކަ ފަތުރުވެރިންނެވެ. ނަމަވެސް ފަހުން މިޢަދަދު ވަނީ 1 މިލިއަނަށް އިތުރުކޮށްފައެވެ. މިނިސްޓަރ އަމީރު ވިދާޅުވީ، މިއަހަރު ރާއްޖެއަށް 1 މިލިއަން ފަތުރުވެރިންނަށްވުރެ އިތުރަށް ޒިޔާރަތްކުރާނެކަމަށް މިހާރު އަންދާޒާކުރެވޭކަމަށެވެ. އަދި އަންނަ އަހަރުގެ ކުރީކޮޅު ކޯވިޑް-19ގެ ކުރިން ރާއްޖޭގެ ފަތުރުވެރިކަން އޮތް ހާލަތައް ދެވޭނެކަމަށް ބެލެވޭކަމަށްވެސް މިނިސްޓަރ ވިދާޅުވިއެވެ.\nމީޑިއާ ކައުންސިލުން ސުވާލު މުބާރާތެއް\n“2021 ވަނަ އަހަރުގެ މިހާތަނަށް ރާއްޖެއަށް ޒިޔާރަތްކުރި ފަތުރުވެރިންނަށް ބަލާއިރު 1 މިލިއަން ފަތުރުވެރިންނަށްވުރެ ގިނައިން ޒިޔާރަތްކުރާނެކަމަށް އަޅުގަނޑުމެންނަށް މިހާރު އަންދާޒާ ކުރެވޭ. މިއަހަރު ރާއްޖެ އަންނާނެކަމަށް ބެލެވެނީ ގާތްގަނޑަކަށް 1 މިލިއަނާއި 1.5 މިލިއަނާއި ދެމެދުގެ ޢަދަދަކަށް. އަދި 2019ވަނަ އަހަރުގެ މިންވަރަށް ފަތުރުވެރިކަމުގެ ދާއިރާ ރުޖޫއަވާނެކަމަށް އަޅުގަނޑުމެންނަށް މިބެލެވެނީ 2022ވަނަ އަހަރުގެ ކުރީކޮޅުގައި.” މިނިސްޓަރ އަމީރު ވިދާޅުވިއެވެ.\nފަތުރުވެރިން އެވްރެޖްކޮށް ރާއްޖޭގައި ހޭދަކުރާ ދުވަހުގެ ޢަދަދުވެސް ކޯވިޑް-19 ގެ ކުރިއާއި އަޅާބަލާއިރު މިހާރު ވަނީ އިތުރުވެފައެވެ. 2019ވަނަ އަހަރު އެވްރެޖްކޮށް ފަތުރުވެރިން ރާއްޖޭގައި ހޭދަކޮށްފައިވަނީ 6.3 ދުވަހެވެ. ނަމަވެސް މިއަހަރު އެވްރެޖްކޮށް ފަތުރުވެރިން ރާއްޖޭގައި 8.5 ދުވަހާއި9ދުވަސް ހޭދަކުރެއެވެ.